Ehbaivanthakamuge dhuvahaa gulhuvaigen baahvaa yunitee rangai baiverivumah hulhuvaalaifi\nއެއްބައިވަންތަކަމުގެ ދުވަސް ފާހަގަކުރުމުގެ ގޮތުން ދިވެހި ރެޑްކުރެސެންޓް ހދ ގޮފީގެ ފަރާތުން ކުޅުދުއްފުށީގައި ބާއްވާ ޔުނިޓީ ރަންގައި ބައިވެރިވާން ބޭނުންވާ ފަރާތްތަކަށް ބޭނުންވާ ބިބް ބުކް ކުރުމަށް ހުޅުވާލައިފި އެވެ. މިއަހަރުވެސް ދުވުން އޮންނަނީ ޑިސެމްބަރުމަހު 26 ދުވަހު ހަވީރު އެވެ.\nމި ދުވުމަކީ ކުރިމަތިވެދާނެ ކާރިސާއަކަށް ތައްޔާރުވުމަށް ފަންޑު ހޯދުމަށާއި ދުޅަހެޔޮ ސިއްހަތާއި ކަސްރަތުކުރުމަށް ހޭލުންތެރިކުރުން އަދި ކާރިސާއެއް ދިމާވެއްޖެނަމަ ރައްޔިތުންގެ އެއްބައިވަންތަކަމުގެ މުހިއްމުކަން ހާމަކޮށްދިނުން ބާއްވަމުން އަންނަ ދުވުމެކެވެ.\nމިދުވުމުގައި ބައިވެރިވުމަށް ބޭނުންވާ ފަރާތްތަކުން ބިބް ބުކް ކުރުމަށް އެސްއެމްއެސް ކުރަން ޖެހެނީ UNITY RUN (name) (national ID#) (bib#) to 9906726 އަށެވެ.\nރެޑްކްރެސެންޓް ހދ ގޮފީގެ ކޯޑިނޭޓަރ އަހުމަދު އަބްދުﷲ ކޭއޯއަށް މައުލޫމާތު ދެމުން ވިދާޅުވީ މި ވަގުތު ހަމަ އެކަނި ކުރިއަށްދަނީ ބިބް ބުކް ކުރުން ކަމަށާއި، ބިބް ވިއްކަން ފަށާފައި އެސްއެމްއެސް ކޮށްފައިވާ ފަރާތްކަށް ގުޅާނެކަމަށެވެ.\nދުވުމަށް ހަމަޖެހިފައި ވަނީ ހަމަ ކުރީއަހަރު ތަކެކޭ ވެސް އެށްގޮތަށް ޖަލާލުއްދީން ސްކޫލް ކުރިމަތިން ފަށައިގެން އަމީނީމަގު ދެކުނަށްގޮސް މަގާންމަގުން އިރަށްގޮސް ވެލިގަނޑު މަތިން އެންމެ ބޭރުމަގުން ގޮސް އަމީނީމަގުން އުތުރަށްގޮސް ޖަލާލުއްދީން ސްކޫލް ކުރިމައްޗަށް ނިންމާގޮތަށެވެ.\nކޮންމެ އުމުރެއްގެ ބޭފުޅަކަށްވެސް ބައިވެރިވެވޭ ގޮތަށް އޮތް މި މުބާރާތުގައި ރަށުގައި ނެތް ފަރާތަކަށްވެސް ނުވަތަ ދުވެވެންނެތް ފަރާތްތަކަށްވެސް ފަންޑްރައިސްގައި ބައިވެރިވުމުގެ ގޮތުން ބިބްއެއް ބަލަވައިގަނެވިދާނެ އެވެ.\nމުބާރާތުގެ ބިބް ވިއްކުމަށް ހަމަޖެހިފައިވަނީ ވީއައިޕީ ނަންބާރ 1000ރ ، ޗާލު ނަންބަރު 500ރ ސަޅި ނަންބަރު 200ރ އަދި އާދައިގެ ނަންބަރު 100ރ އަށެވެ.\nމިދިޔަ އަހަރު ވެސް ވަނީ ރެޑްކްރެސެންޓް ހދ ގޮފިން ކުޅުދުއްފުށީގައި ޔުނިޓީ ރަން ބާއްވާފަ އެވެ.މިއީ މި މުބާރާތް ބާއްވާ ތިންވަނަ އަހަރެވެ.


PPM in Maldivian ah dhahkan jeyhe faisaa dhahkaifi\nޕީޕީއެމް އިން މޯލްޑިވިއަންއަށް ދައްކަންޖެހޭ ފައިސާ ދައްކައިފި\nޕީޕީއެމް އިން މޯލްޑިވިއަންއަށް ދައްކަން ޖެހޭ، 3.8 މިލިއަން ރުފިޔާ އެ ޕާޓީއިން ދައްކައި ހަލާސްކޮށްފި އެވެ.\nދިޔަ ރިޔާސީ އިންތިހާބުގެ ތެރޭގައި ކޮށްފައިވާ ދަތުރުތަކަށް ދައްކަންޖެހޭ ފައިސާތައް ދެއްކުމަށް އެކި މުއްދަތުތައް ދިން ނަމަވެސް، ޕީޕީއެމްއިން ފައިސާ ނުދައްކައިގެން މޯލްޑިވިއަން އިން ވަނީ އެންމެ ފަހުން އެ ޕާޓީ ގޮވައިގެން ކޯޓަށް ވެސް ގޮސްފަ އެވެ. މި މައްސަލައިގައި މޯލްޑިވިއަންއާއެކު ވެފައިވާ އެއްބަސްވުމެއްގައި ކުރި ދަތުރުތަކަށް ނުދައްކާ އޮތް 3.8 މިލިއަން ރުފިޔާ މޯލްޑިވިއަންއަށް ދެއްކުމަށް ޕީޕީއެމްގެ މައްޗަށް ސިވިލް ކޯޓުން ވަނީ މި އަހަރުގެ ފެބްރުއަރީމަހުގެ ތެރޭގައި ހުކުމްކޮށްފައެވެ. މި ހުކުމުގައި 15 ދުވަސްތެރޭ މި ފައިސާ ދައްކާ ހަލާސްކުރުމަށް ޕީޕީއެމްގެ މައްޗަށް ހުކުމް ކޮށްފައިވާއިރު އޭރު އެ ޕާޓީން ބުނީ ފައިސާ ދެއްކިފައިނުވަނީ އިލެކްޝަންސް ކޮމިޝަނުން އެ ޕާޓީއަށް ދައްކަންޖެހޭ ފައިސާ ދައްކާފައިނުވާތީއެވެ.\nޕީޕީއެމް އިން ދައްކަން ޖެހޭ 3.8 މިލިއަން ރުފިޔާ އެ ޕާޓީއިން އިއްޔެ ދައްކާ ހަލާސްކޮށްފައިވަނީ، އިލެކްޝަންކޮމިޝަނުން އެ ޕާޓީއަށް މިދިޔަ އަހަރުގެ ބަޖެޓުން ލިބެންޖެހޭ 8.6 މިލިއަން ރުފިޔާ މި މަހުގެ 12 ވަނަ ދުވަހު ދިނުމުންނެވެ.\nޕީޕީއެމް އިން ބޭއްވު “ސައިޒު ދައްކާލާ ބޮޑު ޖަލްސާ”އަށް މޯލްޑިވިއަން އިން ކޮށްފައިވާ ދަތުރުތަކަށް ޖުމްލަ 4.8 މިލިއަން ރުފިޔާ އަރާފައިވާ އިރު އޭގެން އެއް މިލިއަން ރުފިޔާ ޕީޕީއެމުން ވަނީ މީގެ ކުރިން ދައްކައިފައެވެ.\nހަނިމާދުއަށް ކުރާ މޯލްޑިވިއަންގެ ދަތުރުތައް ފަސްކޮށްފި.\nމޫސުން ގޯސްވެ ، އައްޑޫއަށް އައި ފްލައިޓެއް އެނބުރި މާލެއަށް\nރާއްޖެއާއި ޖަޕާނާ ދެމެދު ސީދާ ދަތުރު ކުރުމުގެ ހުއްދަ ސްރީލަންކަން އަށް ދިނުން ރަނގަޅުތޯ؟\nމޯލްޑިވިއަންގެ އަނދިރި ފަރާތް ފެންނަނީ


ހިތާދޫގައި ކުކުޅު ފާމެއް ހުޅުވައިފި\n26 ފެބްރުއަރީ 2013\nބ. ހިތާދޫގައި ހުޅުވި މޯލްޑިވްސް ޗިކަން ފާމް– ފޮޓޯ: ހިތާދޫ އޮންލައިން\n“މޯލްޑިވްސް ޗިކަން ފާމް”ގެ ނަމުގައި ކުކުޅު ފާމެއް އިއްޔެ ބ. ހިތާދޫގައި ހުޅުވައިފިއެވެ.\nކުކުޅު ފާމުގެ އިސްވެރިޔާ ހިތާދު ހިޔާ މުޙައްމަދު ނަސީރު ވިދާޅުވީ އޭނާ އަލަށް ފަށާ މި ވިޔަފާރިއަކީ ތަޖުރިބާ އެއް ކަމަށާއި ނަތީޖާ އަށްބަލައި މި ވިޔަފާރި ފުޅާކުރަން ނިންމާފައިވާ ކަމަށެވެ.\nނަސީރު ވިދާޅުވީ ޒަމާނީ ވަސީލަތްތައް ބޭނުންކޮށްގެން ބިސް އަޅުވާ ކުކުޅު އާލާކުރުގެ މަސައްކަތް ކުރާ މިފާމްގައި ދުވާލަކަށް ނުވަސަތާކަ ބިސް އެޅުވާނެކަމަށެވެ. އަދި ވިދާޅުވީ 1300 ކުދި ފިޔޮއް ގެނެސް ފައިވާ ކަމަށާއި އޭގެ ތެރޭގައި އެއްހާސް ބިސް ފިޔޮކާއި 300 މަސް ކުކުޅު ފިޔޮއް ހިމޭކަމަށެވެ. މި ފާމުގައި ސާޅީސް ފަސްދުވަހުގެ ތެރޭގައި ބިސް މާކެޓަށް ނެރެވޭނެ ކަމަށާއި އުފައްދާނީ “ބްރައުން ހައިލައިން” ބިސް ކަމަށްވެސް ނަސީރު ވިދާޅުވި އެވެ.\nނަސީރު ވިދާޅުވީ މި ފާމުގެ ސަބަބުން ހިތާދޫގެ ތަރައްގީއަށާއި ބ. އަތޮޅުގެ ތަރައްގީއަށް ބޮޑު ފައިދާއެއް ކުރާނެ ކަމެއްކަމަށާއި އަދި ރަށާއި އަތޮޅުގެ އިގްތިސާދަށްވެސް ބޮޑު ފައިދާއެއް ކުރާނެ ކަމަށް އުއްމީދުކުރާ ކަމަށެވެ.\nމޯލްޑިވްސް ކުކުޅު ފާމްގެ ގާބިލްކަން މިހާރު ހުރި މިންވަރުން މި ފާމުގައި 45 ދުވަހުގެ ތެރޭގައި ބިސް ބާޒާރަށް ނެރެވޭނެ ކަމަށް އެ ފާމުން ބުނެ އެވެ. އަދި އެ ބުނީ އެ ފާމުގައި އުފައްދާނީ “ބްރައުން ހައިލައިން” ބިސް ކަމަށެވެ.\nމޯލްޑިވްސް ޗިކަން ފާމަކީ 2011 ވަނަ އަހަރު ހިތާދޫން ދިރޭތަކެތީގެ ވިޔަފާރި ކުރުމަށް ހިތާދޫ ކައުންސިލުން ދޫކުރި ބިންތަކުގެ ތެރެއިން ފަސްހާސް އަކަފޫޓުގެ ބިމެއްގައި ހަދާފައިވާ ފާމެކެވެ. މިއީ ބ. އަތޮޅުގައި ހެދި މިފަދަ ފުރަތަމަ ފާމެވެ.\nބ. އަތޮޅަށް ޔެލޯ އެލާޓް ނެރެފި\nފުޅަދޫ އިންޖީނުގެ އަޅައިދޭނެ ބަޔަކު ހޯދަނީ


Majilis Inthihaabah MDP Campaign Manager Akah Saabe - Vaguthu\nމަޖިލީސް އިންތިހާބަށް އެމްޑީޕީގެ ކެމްޕެއިން މެނޭޖަރަކަށް ސާބެ\n2 އަހަރު ކުރިން ( ޖެނުއަރީ 29, 2019 )\nރައީސް ޞާލިހް ސާބެ އާއި ވާހަކަދައްކަވަނީ – ފޮޓޯ: ރާއްޖެ އެމްވީ\nކުރިއަށް އޮތަ ރައްޔިތުންގެ މަޖިލީހުގެ އެމްޑީޕީގެ ކެމްޕެއިން މެނޭޖަރަކަށް އިލެކްޝަންސް ކޮމިޝަންގެ ކުރީގެ މެންބަރު އަހްމަދު ޝާހިދު (ސާބެ) ހަމަޖައްސައިފިއެވެ. ސާބެ އަކީ ރައްޔިތުން މަޖިލީހުގެ މެންބަރު އީވާ އަބްދުﷲ ގެ ފިރިކަލުންނެވެ.\nއަންނަ އެޕްރީލް މަހު އޮންނަ ރައްޔިތުންގެ މަޖިލީހުގެ އިންތިޚާބުގައި 86 ދާއިރާއަށް އެމްޑީޕީން ވާދަކުރުމަށް ވަނީ ނިންމާފައެވެ. ޕާޓީގެ ޕްރައިމަރީ ބާއްވާފައިވަނީ މިމަހުގެ 18 ވަނަ ދުވަހު ދުވަހުއެވެ.\nއެމްޑީޕީން ބުނީ ޕްރައިމަރީގައި ހޮވުނު ފަރާތްތަކަށް ޕާޓީގެ ފަރާތުން ޓެކްނިކަލް އެހީ ފޯރު ކޮށްދޭނެ ކަމަށާއި އެގެތޭރެގައި ޕާޓީން ކެޑިޑޭޓުންގެ ޕޯސްޓަރު ހެދުމާއި އެބޭފުޅުންގެ ކެމްޕޭނު ލޯންޗު ކުރުމުގެ ހަފްލާތަކުގައި ލީޑަރޝިޕްގެ އިސް ބޭފުޅުންވެސް ބައިވެރިވެ އެ ކެޑިޑޭޓުން ހޮވުމަށް ކުރާ މަސައްކަތުގައި އެހީތެރިކަން ލިބިގެންދާނެ ކަމަށެވެ.\nޕްރައިމަރީން ޓިކެޓް ކަށަވަރު ކުރި ފަރާތްތަކަށް ޓިކެޓް ދިނުމަށް ޚާއްސަ ޖަލްސާއެއް ބޭއްވުމަށް އެމްޑީޕީން ވަނީ ނިންމާފައެވެ.\nކުރިއަށް އޮތް ރައްޔިތުންގެ މަޖިލީހުގައި އެމްޑީޕީން ވާދަނުކުރާ ހަމައެކަނި ދާއިރާއަކީ ފ.ނިލަންދޫ ދާއިރާއެވެ. އެއީ އެ ދާއިރާއަށް އެމްޑީޕީގެ ޓިކެޓްގައި ވާދަކުރުމަށް އެއްވެސް ފަރާތަކުން ނަން ހުށަހަޅާފައިނުވާތީ ކަމަށް އެ ޕާޓީން ވަނީ ބުނެފައެވެ.\nމަޖިލިސް އިންތިހާބަށް ކުރިމަތިލުމަށް ރޭ އިލެކްޝަން ކޮމިޝަނުން ރަސްމީކޮށް ހުޅުވާލިއިރު މަޖިލިސް އިންތިހާބު ބޭއްވުމަށް ހަމަޖެހިފައިވަނީ އޭޕްރީލް މަހުގެ ހަވަނަ ދުވަހު އެވެ. އަންނަ އޭޕްރީލް މަހުގެ ބާއްވަން ނިންމައިފާ ރައްޔިތުންގެ މަޖިލީހުގެ އިންތިޚާބުގައި ވޯޓު ދިނުމުގެ ހައްގު ލިބިގެންވާ މީހުންގެ އަދަދަކީ 264589 ކަމަށް އިލްކްޝަންސް ކޮމިޝަނުން ވަނީ ބުނެފައެވެ.\nމިފަހަރުގެ މަޖިލިސް އިންތިޚާބުގައި 87 ދާއިރާ އަށް މެންބަރުން އިންތިޚާބު ކުރާނެއެވެ.\nޖެނުއަރީ 29, 2019 13:20\nމަކަރުހަދާނެ. ވޯޓް އޮޅުވައިލާނެ. ޔަޤީން\nޖެނުއަރީ 29, 2019 20:31\nމާވޯޓުލާން ނުދަނަން ފޫހީ ވެއްޖޭ\nޖެނުއަރީ 29, 2019 20:33\nޔާގީން މަކަރު ހަދަނޭ


އަހަރެން ތައުބާވާން ބޭނުން، އެކަމަކު… 11 – DhiSalafiyyah\nއަހަރެންގެ ފާފަތައް އަހަރެންގެ ދިރިއުޅުން ކިލަނބުކޮށްލާ\nތިބާ ބުނެފާނެއެވެ. “އަހަރެން ބައިވަރު ފާފަތައް ކުރީމެވެ. އަދި ﷲ ތަޢާލާއަށް ތައުބާވީމެވެ. އެކަމަކު އެފާފަތަކުގެ ސަބަބުން އަހަންނަށް އުނދަގޫވެއެވެ. އަހަންނަށް ކުރެވިފައިވާ ކަންތައްތައް ހަނދާންވުމުން އަހަރެންގެ ދިރިއުޅުން ކިލަނބުވެއެވެ. އަދި ނިދާތަންމަތީގައި އޮތުމަށް ދަތިވެއެވެ. އަދި ރޭގަނޑުގެ ނިދިން މަޙްރޫމުވެއެވެ. އަދި އަހަރެންގެ ހަމަޖެހުމަށް ލޮޅުން އަރުވާލައެވެ. ފަހެ އަހަރެން ހަމަޖެހުން ހޯދާނީ ކިހިނެއްހެއްޔެވެ؟”\nއަޅުގަނޑު ތިބާއަށް ބުނަންއޮތީ: “އޭ މުސްލިމް އަޚާއެވެ. ތިޔަ ޝުޢޫރުތަކަކީ ތެދުވެރި ތައުބާއެއްގެ ދަލީލެވެ. ކުރެވުނު ކަންތަކާމެދު ދެރަވެ ހިތާމަކުރުމަކީ ތިއީއެވެ. ހިތާމަކުރުމަކީ ތައުބާއެކެވެ. އިސްވެދިޔަކަންކަމުން މޫނު އަނބުރާލާ އުންމީދުގެ ލޮލުން ބަލާށެވެ. ﷲ ތަޢާލާ ތިބާއަށް ފުއްސަވައި ދެއްވާނެކަމަށް އުންމީދުގައެވެ. ﷲދެއްވާނޭ ލުއިފަސޭޙަކަމުން މާޔޫސްނުވާށެވެ. ﷲގެ ރަޙްމަތްފުޅާމެދު އުންމީދު ކަނޑައިނުލާށެވެ. ﷲ ތަޢާލާ ވަޙިކުރައްވާފައިވެއެވެ. ﴿… وَمَن يَقْنَطُ مِن رَّحْمَةِ رَبِّهِ إِلَّا الضَّالُّونَ﴾ (سورة الحجر ٥٦)\nމާނައީ: “މަގުފުރެދިގެންވާ މީހުން މެނުވީ، އެ މީހެއްގެ ވެރިރަސްކަލާނގެ ރަޙްމަތާމެދު އުންމީދުކަނޑާލާނީ ފަހެ ކާކުހެއްޔެވެ.”\nއިބްނު މަސްޢޫދު رضي الله عنه ވިދާޅުވިއެވެ. ((أكْبَرُ الْكَبَائِرِ: الإِشْرَاكُ بِاللَّهِ، وَالأَمْنُ مِنْ مَكْرِ اللَّهِ، وَالْقَنُوطُ مِنْ رَحْمَةِ اللَّهِ، وَالْيَأْسُ مِنْ رَوْحِ اللَّهِ )). [رواه عبد الرزاق وصححه الهيثمي وابن كثير] މާނައީ: “އެންމެ ބޮޑު ފާފަތަކަކީ ﷲ ތަޢާލާއަށް ޝިރުކުކުރުމެވެ. އަދި ﷲގެ ރޭވުންތެރިކަމަށް އަމާންކަން ލިބިގެންވާކަމަށް ޤަބޫލުކުރުމެވެ. (އެބަހީ: ފާފައެއްކުރުންމަތީ ދެމިހުންނަ ޙާލު އެކަނލާގެ ފާފަފުއްސުވުމަށް އުންމީދުކުރުމެވެ.) އަދި ﷲ ތަޢާލާގެ ރަޙްމަތްފުޅުން އުންމީދުކަނޑާލުމެވެ. އަދި ﷲދެއްވާނޭ ލުއިފަސޭޙަކަމުން މާޔޫސްވުމެވެ.”\nއަދި މުއުމިނުން ﷲ ތަޢާލާގެ ޙަޟްރަތަށް ދަތުރުކުރަނީ ބިރުވެތިކަމާއި އުންމީދުކުރުމާއެކުއެވެ. އަދި ޙާޖަތުގެވަޤުތު މިއިން ކޮންމެވެސް އެއްކަމެއްގެ ބާރުގަދަވެއެވެ. ފަހެ ﷲ ތަޢާލާއަށް އުރެދެވޭ ހިނދު ބިރުވެތިކަމުގެ ކުރިއަރާގޮސް އޭނާ ތައުބާވެއެވެ. އަދި ތައުބާވާ ހިނދު ﷲ ތަޢާލާގެ ޢަފޫކޮށްދެއްވުމަށް އުންމީދުކުރުންކުރިއަރާދެއެވެ.


Aharemen Sulhaveri Bayakah vaan jehey: Abhinandan\nޕާކިސްތާން، އިންޑިއާ ހަތުރުން ގޮތުގައި ތިބެންޖެހޭ ސަބަބެއް ނެތް: އަބީނަންދަން\nއިންޑިއަން އެއާފޯސްގެ ވިންގް ކޮމާޑަރު، އަބީނަންދަން: ދެ ގައުމަށް ވެސް އެންމެ ރަނގަޅު ގޮތަކީ ސުލްހަވެރިވުން\nޕާކިސްތާނާއި އިންޑިއާ ކަޝްމީރާ ހެދި ކުރި ހަނގުރާމައިގައި ޕާކިސްތާނުން ހަމަލާދީ ވައްޓާލި އިންޑިއާ ޖެޓް ދުއްވަން އިން އިންޑިއަން އެއާފޯސްގެ ވިންގް ކޮމާޑަރު، އަބީނަންދަން ބުނަނީ ޕާކިސްތާނާއި އިންޑިއާ ހަތުރުން ގޮތުގައި ތިބެން ނޭދޭ ކަމަށެވެ. އޭނާ ބުނަނީ ބޭނުންވަނީ ސުލްހަ ކަމަށާއި ދެ ގައުމަށް އެންމެ ހެޔޮ ގޮތަކީ ވެސް އެއީ ކަމަށެވެ.\nއަބީނަންދަން ވީޑިއޯ މެސެޖެއްގައި ސުލްހައަށް އެދި ޖަޒްބާތީ ވާހަކަތަކެއް ދައްކާފައި ވާއިރު، ޕާކިސްތާން އިންޑިއާ ވަނީ ކަޝްމީރު ބައިކުރާ ސަރަހައްދުގައި ހަމަލާ ދިނުން ހުއްޓާލައި ގުޅުން ބަދަހި ކުރަން މަޝްވަރާ ފަށާފަ އެވެ.\nޕާކިސްތާން އަސްކަރިއްޔާއިން ބަޔާނެއްގައި ބުނެފައި ވަނީ ކަޝްމީރުގައި ހަމަލާ ބަދަލު ކުރުން ހުއްޓާލައި އަދި މިފަދައިން ހުރި ހުރިހާ ނުތަނަވަސް ކަމެއް ހަމަ މަގަށް އެޅުވުމަށް އިންޑިއާއައެކު މަޝްވަރާއަށް ފުރުސަތު ލިބިފައިވާ ކަމަށެވެ.\nޕާކިސްތާނާ އިންޑިއާއަކީ ދެ ގައުމެއްގެ ޒަމާން ފެށުނީއްސުރެ ކުނިޖެހޭ ދެ ގައުމެވެ. މި ދެގައުމު މަސަލަސް ނުވެ ހިނގައިދާ ދެކޮޅުވެރިކަމުގައި ޖާނާއި މުދަލަށް އަގު ކުރަން ދަތި އެތައް ގެއްލުން ވަނީ ލިބިފަ އެވެ. އެހެން ނަމަވެސް ގައުމު ހިންގަން ތިއްބަވާ ސިޔާސީ ލީޑަރުންނަށް ސުލްހައަށް ކަމެއް ކުރެވުނު ކަމަކަށް ނުވެ އެވެ.\nއިންޑިއާއާ ޕާކިސްތާން ސުލްހަވުމަށް މަޝްވަރާ ފަށައި އިއުލާން ކުރި ހަބަރު ނޫސްތަކަށްވީ ބޮޑު އީދަކަށެވެ. މީޑިއާގެ ފަލަ ސުރުހިއަށް މި ވާހަކަތައް އެރި ސަބަބަކީ، ދެ ގައުމުގެ ގުޅުން އޮތް ހިސާބުން ހެޔޮ ހާލަތަކަށް ބަދަލު ވެވިދާނެ ކަމަށް ގަބޫލު ކުރަން ދަތިވުމެވެ.\nގައުމުތަކުން ވެސް ދަނީ އިންޑިއާއަށާއި ޕާކިސްތާނަށް މަރުހަބާ ކިިޔަމުންނެވެ. އަދި ސުލްހައަށް ކުރާ މަސައްކަތްތަކަށް އެހީތެރިވާނެ ކަމަށް ބުނަމުންނެވެ.


Saudi Ameeru Mutaib avahaara vumun Raees Solih thauziyaa fonuvvaifi\nސައުދީ އަރަބިއްޔާގެ އަމީރު މުތައިބް ބިން އަބްދުލް އަޒީޒް އަލް ސައުދު-- ފޮޓޯ: އަރަބް ނިއުސް\nސައުދީ އަމީރު މުތައިބް އަވަހާރަވުމުން ރައީސް ސޯލިހު ތައުޒިޔާ ފޮނުއްވައިފި\nސައުދީ އަރަބިއްޔާގެ އަމީރު މުތައިބް ބިން އަބްދުލް އަޒީޒް އަލް ސައުދު އަވަހާރަވުމާ ގުޅިގެން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ތައުޒިޔާ ފޮނުއްވައިފި އެވެ.\nސައުދީ ރަސްގެފާނު ސަލްމާން ބިން އަބްދުލް އަޒީޒަށް ރައީސްގެ ތައުޒިޔާގެ މެސެޖު ފޮނުއްވީ ޓްވިޓާ މެދުވެރިކޮށެވެ. ރައީސް ވަނީ ދިވެހި ސަރުކާރާއި ރައްޔިތުންގެ ފަރާތުން ރަސްގެފާނަށް ތައުޒިޔާ ދަންނަވާފަ އެވެ.\nއެ މެސެޖުގައި ރައީސް ސޯލިހު ވިދާޅުވީ އަމީރު މުތައިބުގެ ފުރާނަފުޅަށް ދާއިމީ އަމާންކަން ލިބުމަށް އެދި ﷲ ގެ ހަޒްރަތުގައި ދުއާ ކުރައްވާ ކަމަށެވެ.\nIt is with great sorrow I learnt of the passing of Prince Mitteb Bin Abdul Aziz, brother of HM King Salman bin Abdul Aziz. I extend to His Majesty my sympathies on behalf of the Maldivian government and people and pray to Allah (SWT) to grant Prince Mitteb's soul eternal peace.— Ibrahim Mohamed Solih (@ibusolih) December 2, 2019\nނަވާރަ ސަތޭކަ ތިރީސް އެއްވަނަ އަހަރު އުފަންވެވަޑައިގެންނެވި އަމީރު މުތައިބަކީ ސައުދީ ޝާހީ އާއިލާގެ އިސް މެމްބަރެކެވެ.\nއަމީރު މުތައިބް ވަނީ 1958 އިން 1961 އަށް މައްކާ ޕްރޮވިންސުގެ ގަވަރުނަރުކަން ކުރައްވާފަ އެވެ. އޭގެ ފަހުން 1980 އިން ފެށިގެން 2009 އާ ހަމައަށް ހުންނެވީ މުނިސިޕަލް އަދި ރޫރަލް އެފެއާޒް މިނިސްޓަރު ކަމުގަ އެވެ.\nސައުދީ ޕްރެސް އޭޖެންސީން ރިޕޯޓު ކުރާ ގޮތުގައި އަމީރު މުތައިބްގެ ޖަނާޒާ އޮންނާނީ މައްކާގެ މަސްޖިދުލް ހަރަމް ގައި މާދަމާ އެވެ.\nރައީސް ޞާލިޙް ސައުދީ އަރަބިއްޔާ\nމަރްހޫމް ގެ ފުރާނައަށް ސުވަރުގޭގެ ދާއިމީ ނިޢުމަތް ދެއްވުން އެދެން! ރައީސް ސާލިޙް ގެ މެސެޖް ގައި ކޮންޑޯލަންސް އެ ބަސް ހިމަނަން ޖެހޭނެ ކަމަށް ދެކެން! އަނެއްހެން ސިމްޕަތީ ނޫނީ ހަމްދަރުދީ މިހާރު ބޭނުން ކުރާތަން ނުފެނޭ!


SunOnline: 26 Aharah fahu marathon race ehgai raajje thamseelu kuraa dhuvuntheriyakah Shifaz!\n26 އަހަރަށް ފަހު މެރަތަން ރޭހެއްގައި ރާއްޖެ ތަމްސީލު ކުރާ ދުވުންތެރިޔަކަށް ޝިފާޒް!\nނަޖާހު މަސްއޫދު 09 Aug 2018, 10:57\nގައުމީ މެރެތަން ރެކޯޑް އޮންނަ މުހައްމަދު ޝިފާޒް-- ފޮޓޯ: ޓްވިޓާ\nއެތުލެޓިކްސް އެސޯސިއޭޝަނުން 26 އަހަރަށް ފަހު މެރެތަން ރޭހެއްގައި ރާއްޖެ ތަމްސީލު ކުރަން ފޮނުވާ ފުރަތަމަ ދުވުންތެރިއާގެ ގޮތުގައި މުހައްމަދު ޝިފާޒް ހޮވައިފިއެވެ. އެ އެސޯސިއޭޝަނުން ނިންމާފައި ވަނީ މި މަހު 18ގައި ފަށާ އޭޝިއަން ގޭމްސްއަށް ޝިފާޒް ފޮނުވުމަށެވެ.\nމިހާރު ގައުމީ މެރެތަން ރެކޯޑް އޮންނަ ޝިފާޒަކީ އެ ރެކޯޑު ތިން ފަހަރަށް އާކޮށްފައިވާ ދުވުންތެރިޔެކެވެ.\nއޭނާ އެ ރެކޯޑް އެންމެ ފުރަތަމަ މުގުރާލީ މިދިޔަ އަހަރުގެ ސެޕްޓެމްބަރު މަހު ނޭޕާލްގެ ކަތުމަންޑޫގައި2ގަޑި 40:47 މިނިޓުން ދުވެގެންނެވެ. އެއީ އޭނާގެ ހަޔާތުގައި ދުވި ފުރަތަމަ މެރެތަނެވެ.\nއޭގެ ފަހުން މި އަހަރުގެ ޖެނުއަރީ މަހު ދުބާއީ މެރެތަންގައި2ގަޑި 39:40 މިނެޓުން ދުވެގެން ރެކޯޑް އާކުރުމަށް ފަހު ޖުލައި މަހު އޮސްޓްރޭލިއާގެ ގޯލްޑް ކޯސްޓް މެރަތަންގައި ވާދަކޮށް2ގަޑި 35:17 އިން ނިންމައިގެން އޭނާ ވަނީ ތިންވަނަ ފަހަރަށް ރެކޯޑު އާކޮށްފައެވެ.\nމީގެ އިތުރުން މި އަހަރުގެ މޭ 19ގައި ނޭޕާލުގައި އޮތް ހާފް މެރަތަން ރޭސް 1 ގަޑި 14:01 މިނެޓުން ނިންމައިގެން އޭނާ ވަނީ ގައުމީ ހާފް މެރަތަން ރެކޯޑް ވެސް އާކޮށްފައެވެ. މިވަގުތު އެ ރެކޯޑު އޮތީ އޭނާގެ އަތުގައެވެ.\nޝިފާޒަކީ މީގެ ކުރިން ރާއްޖޭގައި ބާއްވާ އެންމެ އުނދަގޫ އެއް ރޭސް ކަމަށްވާ ރެޑްބުލް ކެޗް ދަ ފެރީ ރޭސް ވެސް ކާމިޔާބުކޮށްފައިވާ ދުވުންތެރިޔެކެވެ. މީގެ އިތުރުން އޭނާ ދިރާގު ރޯޑްރޭސް ވެސް ކާމިޔާބުކޮށްފައިވެއެވެ.\nޝިފާޒް ވަނީ ނޭޕާލުގެ ތަޖުރިބާކާރު ކޯޗެއް ކަމަށްވާ ދަނޭރަމް ޗައުދަރީ މާލެ ގެނެސް މިދިޔަ އަހަރު ދެ މަހެއްހާ ދުވަހު ތަމްރީންތަކެއް ހަދާފައެވެ. އަދި އެއަށް ފަހު ނޭޕާލަށް ގޮސް ތަމްރީނުތަކެއް ހެދި އިރު އޭނާ އެހެން ދިވެހި ސިފައިންނާއެކު ވެސް ތަމްރީނު ހަދައެވެ.\nރާއްޖޭން އެންމެ ފަހުން ބޭރަށް ދިޔަ މެރެތަން ދުވުންތެރިއަކީ 1992 ވަނަ އަހަރުގެ ބާސެލޯނާ އޮލިމްޕިކްސްގައި ދުވި ޑރ. ހުސެއިން ހަލީމް (ކުޑަހުސެން) އެވެ. އަނެއް ދެ ދުވުންތެރިއަކީ ކުޑަހުސެންގެ އިތުރުން 1988 ވަނަ އަހަރުގެ ސޯލް އޮލިމްޕިކްސްގައި ދުވި އަބްދުއްލަތީފް އަބްދުލްހާދީއެވެ.\n400 މީޓަރު ދުވުމުގެ ރެކޯޑު ހިމްނާ އާކޮށްފި\nއޭޝިއަން ގޭމްސްގެ 100 މީޓަރު ދުވުމުން ސާއިދު ސެމީ ފައިނަލަށް


ވެކްސިނެއް ލިބެންދެން ލޮކްޑައުންގައި ތިބުމަކީ ކުރެވޭނެ ކަމެއް ނޫން\nކޮވިޑް-19 އަށް ވެކްސިނެއް ލިބެންދެން ލޮކްޑައުންގައި ތިބުމަކީ ކުރެވޭނެ ކަމެއް ނޫން ކަމަށް ހެލްތުު އިމަޖެންސީ އޮޕަރޭޝަން ސެންޓަރުން ބުނެފިއެވެ.\nއެ ސެންޓަރުން ރޭ ބޭއްވި ނޫސްވެރިންގެ ބައްދަލުވުމެއްގައި އެސެންޓަރުގެ ތަރުޖަމާން ޑރ.ނަޒްލާ ރަފީޤް ވިދާޅުވީ ލޮކްޑައުންއެއްގައި ބަންދުވެގެން އަބަދު އެއްވެސް ބަޔަކަށް ނުތިބެވޭނެ ކަމަށާއި ލޮކްޑައުންގައި ހޭދަކުރި ދެ މަސް ދުވަހުގެ ތެރޭގައި ގިނަ ކަންކަމަށް ބޮޑެތި އަސަރުތަކެއް ކޮށްފައިވާ ކަމަށެވެ.\nއެގޮތުން އެ ދެމަސް ބައި ތެރޭގައި ވަރަށް ބޮޑު އަސަރެއް ރާއްޖޭގެ އިގްތިސާދަށް ވެސް ކޮށްފައިވާއިރު އާއިލާތަކަށްވެސް ގިނަ ދަތިތަކާއި ކުރިމަތިލާން ޖެހުނުކަން ނަޒްލާ ފާހަގަކުރެއްވިއެވެ. އަދި ކޮވިޑަށް ވެކްސިނެއް ލިބޭނީ މިއަހަރުގެ ފަހުކޮޅު ނުވަތަ އަންނަ އަހަރު ކަމަށްވާއިރު، އެހާ ދުވަސް ވަންދެން ލޮކްޑައުންގައި ތިބުމަކީ ކުރެވޭނެ ކަމެއް ނޫން ކަމަށްވެސް ނަޒްލާ ވިދާޅުވިއެވެ.\n"ވެކްސިނެއް ލިބެންދެން ލޮކްޑައުންގައި ތިބުމަކީ އަޅުގަނޑުމެންނަށް ކުރެވޭނެ ކަމެއް ނޫން. އަޅުގަނޑުމެން އެބަޖެހޭ މި ބައްޔާއެކު އުޅެން ދަސްކުރަން" ނަޒްލާ ވިދާޅުވިއެވެ.\nމާލެ ސަރަހައްދުގައި އިއުލާންކުރި ލޮކްޑައުނަށް ބޮޑެތި ލުއިތަކެއް ދިން ފަހުން އަނެއްކާވެސް މި ބައްޔަށް ޕޮޒިޓިވްވާ މީހުންގެ އަދަދު ވަނީ ބޮޑުތަނުން އިތުރުވާން ފަށާފައެވެ. އެގޮތުން އިއްޔެ އެކަނި ވެސް 156 މީހަކު މި ބައްޔަށް ޕޮޒިޓިވް ވިއިރު، އޭގެތެރެއިން 134 މީހުންނަކީ ދިވެހިންނެވެ.\nއިއްޔެ ޕޮޒިޓިވްވި މީހުންނާއެކު ރާއްޖޭގެ އަދަދު ވަނީ 3,949 އަށް އަރާފައެވެ. މީގެތެރެއިން ފަރުވާ ދެމުން އަންނަނީ 1305 މީހުންނަށެވެ. އެގޮތުން 72 މީހަކަށް ފަރުވާ ދެމުން އަންނަނީ ހޮސްޕިޓަލުގައެވެ. އަދި މި ބަލިން ރަނގަޅުވި މީހުންގެ ޖުމްލަ އަދަދު 2،613 އަށް އަރާފައިވާއިރު މި ބަލީގައި 17 މީހަކު ވަނީ މަރުވެފައެވެ.\nކޮވިޑަށް ޕޮޒިޓިވްވާ މީހުންގެ އަދަދު އިތުރުވަމުންދާއިރު އެޗްޕީއޭ އިން ވަނީ 30 މީހުންނަށް ވުރެ ގިނައިން އެއްވެ އުޅޭ ހަރަކާތްތައް ބޭއްވުން މަނާކޮށްފަ އެވެ. އަދި މާލެ ސަރަހައްދުގައި ބޭރަށް ނިކުމެ އުޅޭއިރު މާސްކު އެޅުން މަޖުބޫރުކޮށްފައިވާއިރު ގައިދުރު ކަމަށް ސަމާލުކަން ދިނުމަށް ވެސް އެޗްޕީއޭ އިން އިލްތިމާސްކުރެއެވެ.\nއަރުޝީފަށް ނެގީ 02/08/2020 11:14\nއެންމެފަހުން އަޕްޑޭޓްކުރީ 02/08/2020 11:14\nއަހުމަދު ހަމީދު އާދަމް 8 މިނެޓު ކުރިން\nޚަދީޖާ އާދަމް9މިނެޓު ކުރިން\nރިމާހް އިސާ 24 މިނެޓު ކުރިން


Midhiya mahu Mira ah 1.63 billion rufiyaa | Jazeera\tމިދިޔަ މަހު މީރާއަށް 1.63 ބިލިއަން ރުިފޔާ - Jazeera\nމިދިޔަ މަހު މީރާއަށް 1.63 ބިލިއަން ރުިފޔާ\nޖަވިޔަނި May 13, 2022 48 views0\nމިދިޔަ މަހު މީރާއަށް 1.63 ބިލިއަން ރުފިޔާ ބަލައިގަނެފިއެވެ.\nމީރާ އިން ބުނީ މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 14.7 އިންސައްތަ އިތުރު އަދަދެއް ކަމަށެވެ. އަދި، އެޕްރީލް 2022 ގައި ލިބޭނެ ކަމަށް އަންދާޒާކޮށްފައިވާ އަދަދަށްވުރެ 45.8 އިންސައްތަ އިތުރު އަދަދެއް ކަމަށެވެ.\nމީރާއިން މައުލޫމާތު ދޭ ގޮތުގައި، އެޕްރީލް 2021 ގައި ލިބުނު އާމްދަނީ އާ އަޅައިބަލާއިރު އެޕްރީލް 2022 ގައި ލިބިފައިވާ އާމްދަނީ އިތުރުވުމުގެ މައިގަނޑު ސަބަބަކީ ދިވެހިރާއްޖެއަށް ޒިޔާރާތްކުރި ފަތުރުވެރިންގެ އަދަދު އިތުރުވުމާއެކު، ޓޫރިޒަމް ދާއިރާއާ ގުޅުންހުރި ޓެކްސްތަކުން ލިބިފައިވާ އާމްދަނީ އިތުރުވުމާއި، އެއަރޕޯޓް ޓެކުހާއި ފީ ނެގުމުގެ ޤާނޫނަށް ގެނައި އިސްލާހާއެކު އާމްދަނީއަށް\nލިބިފައިވާ ކުރިއެރުމެކެވެ. އަދި ރިޒޯޓުތަކުގެ ކުލީގެ މުއްދަތު އިތުރުކުރުމުގެ ފީ (ލީސް ޕީރިއަޑް އެކްސްޓެންޝަން ފީ)ގެ ގޮތުގައި ބޮޑު އާމްދަނީއެއް ލިބިފައިވުމާއެކު ޖުމުލަ އާމްދަނީއަށް ލިބުނު ކުރިއެރުމެކެވެ.\nއެޕްރީލް 2022 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ 60.0 އިންސައްތަ ނުވަތަ977.88 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ލީސް ޕީރިއަޑް އެކްސްޓެންޝަން ފީއިންނެވެ. އެއީ 9.4 އިންސައްތަ ނުވަތަ 153.60 މިލިއަން ރުފިޔާއެވެ.\nމީގެ އިތުރުން، އިންކަމް ޓެކްސްގެ ގޮތުގައި 124.72 މިލިއަން ރުފިޔާ (%7.7)، ގްރީން ޓެކްސްގެ ގޮތުގައި 87.25 މިލިއަން ރުފިޔާ (%5.4)، އެއަރޕޯޓް ޑިވެލޮޕްމަންޓް ފީގެ ގޮތުގައި 76.71 މިލިއަން ރުފިޔާ (%4.7) އަދި އެހެނިހެން ޓެކުހާއި ފީގެ ގޮތުގައި 210.12 މިލިއަން ރުފިޔާ (%12.9) ލިބިފައިވެއެވެ.


Income tax in 600 Million ah vureh mathin dhaulathah faisaa...\nއިންކަމް ޓޭކްސްއާއެކު ދައުލަތަށް ލިބޭ ޢާމްދަނީ 600 މިލިއަނަށްވުރެ މައްޗަށް އަރާނެ : ފިނޭންސް\nއިންކަމް ޓެކްސް 6،000 މީހުންގެ އަތުން ނެގޭނެ\n40،000 ރުފިޔާ އިން މަތީގެ އާމްދަނީ ލިބޭ މީހުންގެ އަތުން ޓެކްސް ނަގާނެ\nކ. މާލެ 8 އޮކްޓޯބަރ 2019 | އަންގާރަ 15:53 2,970\nޕޮލިސީ ކޮންސެލްޓެންޓް އަރުޝަދު ޖަމީލް - ރާއްޖެއެމްވީ\nވަކިވަރަކަށް ވުރެ ޢާމްދަނީ ގިނައިން ލިބޭ ފަރާތްތަކުގެ އަތުން ނެގުމަށް ތައްޔާރުވަމުންދާ އިންކަމް ޓެކްސް އިން ޢާމްދަނީގެގޮތުގައި ދައުލަތައް ލިބޭ ފައިދާގެ ޢަދަދު 600 މިލިއަނަށްވުރެ މައްޗަށް އަރާނެކަމަށް ފިނޭންސް މިނިސްޓްރީން ލަފާކޮށްފިއެވެ.\nއަންގާރަ ދުވަހު ބޭއްވި ނުވަގަޑީގައި ވާހަކަދައްކަވަމުން ޕޮލިސީ ކޮންސަލްޓެންޓް އަރުޝަދު ޖަމީލް ވިދާޅުވީ އިންކަމް ޓެކްސްގެ ބޭނުމަކީ ޓެކްސްގެ ނިޒާމް ފުރިހަމަކުރުމާއި، ޢާމްދަނީއަށް ޖަވާބުދާރީ ކުރުވުމާއި، ވަގު ވިޔަފާރިއާއި، ނަހަމަގޮތުގައި މުއްސަނދިވުން ހުޓުވުން ހިމެނޭ ކަމަށެވެ. އަދި މިޓެކްސްގެ ނިޒާމުން މުއްސަނދިންނާއި ފަޤީރުންގެ ފަރަޤު ކުޑަ ކުރެވިގެންދާއިރު، ދައުލަތަަށް ލިބޭ ޢާމްދަނީ އިތުރުވެގެންދާނެ ކަމަށެވެ. އެގޮތުން އިންކަމް ޓެކްސްއިން ގާތްގަނޑަކަށް ދައުލަތަށް އަހަރަކު އާމްދަނީގެ ގޮތުގައި 680 މިލިއަން ރުފިޔާ ލިބޭނެ ކަމަށް ލަފާކުރެވޭ ކަމަށް އަރުޝަދު ވިދާޅުވިއެވެ.\nގާތްގަނޑަކަށް 680 މިލިއަން އަޅުގަނޑުމެން މިހާރު ލަފާކުރަނީ. ދެން ހިސާބު ކުރުމުގައި އަޅުގަނޑުމެންނަށް ވަރަށް އުދަނގޫވި. އާމްދަނީގެ މައުލޫމާތު ހޯދުން ވަރަށް ވަރަށް ދަތިވި. އެންމެ ބޮޑު އެއްކަމަކީ ނޭޝަނަލް ބިއުރޯ ސްޓެޓެސްޓިކް ނެރުއްވާ ހައުސްހޯލްޑް އިންޑަމް އެންޑް އެކްސްޕެންޑިޗަރ. އޭގައި ވެސް އާމްދަނީ އެއް ގިނަ ފަރާތްތަކުން ކިޔާ ނުދޭ. އެހެންވީމަ ޚާއްސަކޮށް އެންމެ މުއްސަންދިން މައުލޫމާތު ހޯދަން އުދަނގޫވި. ދެން އެމީހުންނާ ސުވާލުކުރަން ވެސް ފުރުސަތު ނުދޭ. ދެން އަޅުގަނޑުމެން ބެލީ ސަރުކާރުގެ މުސާރައަށް. މީގެން ކޮންމެސް ވަރަކަށް އަޅުގަނޑުމެންގެ އަތުގައި ހުރި މައުލޫމާތަށް ބެލީ. ދެން ރިސޯޓުތަކުގެ މައުލޫމާތުތައް. އެހުރިހާ މައުލޫމާތެއް އެއްކޮށްގެން ހިސާބު ހަދަންޖެހުނީ. އެހެންވީމަ މައުލޫމާތު ހޯދަން ވަރަށް އުދަނގޫވި. އެހެން ނަމަވެސް އަޅުގަނޑުމެން އަންދާޒާ މިކުރަނީ ގާތްގަނޑަކަށް 600 މިލިއަން އެންމެ މަދުވެގެން ގާތްގަނޑަކަށް ލިބޭނެ ކަމަށް\n~ އަރުޝަދު ވިދާޅުވި\nއަރުޝަދު ވިދާޅުވީ 6،000 މީހެއްގެ އަތުން އިންކަމް ޓެކްސް ނެގޭނެ ކަމަށް ބެލެވޭ ކަމަށާއި، ރާއްޖޭގައި އިންކަމް ޓެކްސް ނަގަން ނިންމަނީ ޕްރޮގްރެސިވް ޓެކްސްގެ އުޞޫލުން ކަމަށެވެ.\n40،000 ރުފިޔާ އިން މަތީގެ ޢާމްދަނީ ލިބޭ މީހުންގެ އަތުން އިންކަމް ޓެކްސް ނެގުމަށް ސަރުކާރުން ނިންމަވާފައިވާއިރު، އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ސަރުކާރަށް ލަފާ ދީފައިވަނީ 10،833 ރުފިޔާ އިން މަތީގެ ޢާމްދަނީ ލިބޭ މީހުންގެ އަތުން ޓެކްސް ނަގާށެވެ. އަދި އެޖެންޑާ 19 ހިމަނާފައި އޮތީ 60،000 ރުފިޔާއިން މަތީގެ ޢާމްދަނީ ލިބޭ މީހުންގެ އަތުން ޓެކްސް ނެގުމަށެވެ.\nމިކަމަށް ރިޢާޔަތްކުރައްވާ ވާހަކަފުޅު ދައްކަވަމުން އަރުޝަދު ވިދާޅުވީ އިންކަމް ޓެކްސްގެ "ތްރެސް ހޯލްޑް" އަކީ 40،000 ރުފިޔާ ކަމަށާއި އެއަށްވުރެ ދަށް ޢާމްދަނީ ލިބޭނަމަ ޓެކްސް ދައްކަން ނުޖެހޭނެކަމަށެވެ. އަދި އިންކަމް ޓެކްސް ދައްކަންޖެހޭ މީހުން ކަނޑައެޅާނީ އެމީހެއްގެ ދިރިއުޅުމުގެ ފެންވަރާއި ކުރާ ޚަރަދުތަކަށް ބަލާފައިވާ ކަމަށް އޭނާ ވިދާޅުވިއެވެ.\nއެގޮތުން މާލޭގައި ގެ ކުއްޔަށް ހިފައިގެން ދިރިއުޅޭ ގޭބީސީއެއްގެ ޚަރަދު އެވްރެޖުކޮށް މަހަކު 41،570 ރުފިޔާ އަށް އަރާ އިރު، މިއީ ގާތްގަނޑަކަށް ފަސް ވަރަކަށް މީހުން ދިރިއުޅޭ ގެއެއްގެ 02 މީހަކަށް ލިބޭ ޢާމްދަނީކަން އޭނާ ފަހަގަކުރެއްވިއެވެ.\nއިންކަމް ޓެކްސްއާ އެކު އުވާލާ ޓެކްސްތަކަކީ ރެމިޓެންސް ޓެކްސް، ލޭންޑް ސޭލްސް ޓެކްސް، ވިޔަފާރި ފައިދާއިން ނެގޭ ޓެކްސް(ބީ.ޕީ.ޓީ) ބޭންކް ޕްރޮފިޓް ޓެކްސް އަދި ޕެޓްރޯލިއަން ޓެކްސްއެވެ.


މުޖުތަމަޢަށް އެންމެ ބޮޑަށް ބޭނުންވަނީ ޤާނޫނުތައް ހިންގުން: ރައީސް | Atoll News\nމުޖުތަމަޢަށް އެންމެ ބޮޑަށް ބޭނުންވަނީ ޤާނޫނުތައް ހިންގުން: ރައީސް\nޝާއިޢުކުރީ: މުޙައްމަދު އަފްރާޙް ޖުލައި 17, 2021, 13:19\nފުލުހުންނަށް ބޭނުންވާ ވަޞީލަތަކާއި އެހީތެރިކަން ކުރިޔަށްވުރެ ރަނގަޅަށް ސަރުކާރުން ފޯރުކޮށްދެއްވާނެކަމަށާއި، ފުލުންގެ ޤާނޫނު ތަންފީޒުކުރުމުގައި ފަސްނުޖެހި ކުރިޔަށް ދިޔުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފުލުހުންނަށް އިލްތިމާސްކުރައްވައިފި އެވެ.\nރައީސުލްޖުމްހޫރިއްޔާ މިކަމަށް އިލްތިމާސްކުރެއްވީ މިއަދު ކުޅުދުއްފުށީ ޕޮލިސް ސްޓޭޝަންގެ އިސްވެރިންނާ ބައްދަލުކުރައްވައި ބޭއްވެވި މަޝްވަރާ ބައްދަލުވުމުގައި ވާހަކަފުޅު ދައްކަވަމުން ނެވެ.\nރައީސުލްޖުމްހޫރިއްޔާ ވަނީ ފުލުހުންގެ އައު ޤާނޫނާއެކު ލާމަރުކަޒުކޮށް ފުލުހުންގެ ޚިދުމަތް ފޯރުކޮށްދިނުމަށް އިތުރު ފަސޭހަތަކެއް ލިބިގެންދާނެ ކަމަށާއި އެކަމަށް ބޭނުންވާ ވަޞީލަތްތައް ސަރުކާރުން ހަމަޖައްސަވައިދެއްވާނެކަމުގައި ވިދާޅުވެފަ އެވެ.\nއެގޮތުން މިހާރު ފުލުހުންގެ ޚިދުމަތް ފުޅާކުރުމުގެ ގޮތުން 61 ޕޮލިސް ސްޓޭޝަނެއް އިމާރާތްކުރުމުގެ މަސައްކަތް ފެށުމަށް ތައްޔާރުވަމުން އަންނަކަމުގައި ރައީސުލްޖުމްހޫރިއްޔާ ވިދާޅުވި އެވެ. އަދި، މި ޕްރޮޖެކްޓްގެ ދަށުން ކުޅުދުއްފުށީ ރީޖަނަލް ޕޮލިސް ހެޑްކުރާޓަރޒްގެ އެކްސްޓެންޝަން އިމާރާތެއް ބިނާކުރުންވެސް ހިމެނޭކަމުގައި ރައީސުލްޖުމްހޫރިއްޔާ ވިދާޅުވި އެވެ.\nމީގެ އިތުރުން ރައީސުލްޖުމްހޫރިއްޔާ ވިދާޅުވީ މުޖުތަމަޢަށް އެންމެ ބޮޑަށް ބޭނުންވަނީ ޤާނޫނުތައް ހިންގުން ކަމަށާއި، އެކަމުގެ އެންމެ ބޮޑު ޒިންމާއެއް އޮތީ ފުލުހުންގެ އަތްމަތީގައި ކަމުގައި ވިދާޅުވި އެވެ. ހަމަ އެހެންމެ ފާއިތުވި2އަހަރެއްހާ ދުވަހުގެ ތެރޭގައި ފުލުހުން ޚިދުމަތަށް ރަނގަޅު ބަދަލުތަކެއް ގެނެވި ޢާންމުން ފުލުހުންނަށް ކުރާ އިތުބާރު އިތުރުވެފައިވާކަން ވެސް ރައީސުލްޖުމްހޫރިއްޔާ ފާހަގަކުރެއްވި އެވެ.\nމި ބައްދަކުރެއްވުމުގައި ޕޮލިސް ސްޓޭޝަނުގެ ފަރާތުން ވަނީ އެ ސްޓޭޝަނުގެ ޚިދުމަތް އިތުރަށް ފުޅާކޮށް ފުރިހަމަކުރުމަށް ބޭނުންވާ ކަންކަން ފާހަގަކުރައްވާފަ އެވެ. އެގޮތުން، ވަޞީލަތާއި ޢުމްރާނީގޮތުން ބޭނުންވާ ކަންކަން އެބޭފުޅުން ފާހަގަކުރެއްވި އެވެ. އަދި ފުލުހުންގެ މަސައްކަތްކުރިޔަށްގެންދިއުމުގައި ކުރިމަތިވާ ދަތިތަކާ ގުޅޭގޮތުންވެސް ޕޮލިސް ސްޓޭޝަނުގެ ފަރާތުން ރައީސުލްޖުމްހޫރިއްޔާއާ މަޢުލޫމާތު ހިއްސާ ކުރެއްވި އެވެ.\nއެގޮތުން ޚާއްޞަކޮށް ފުލުހުންގެ މަސައްކަތާއި ގުޅިފައިވާ އެހެން މުއައްސަސާތަކުންވެސް ފުލުހުންނާ ގުޅިގެން ބާރު ސްޕީޑުގައި ކަންކަން ކުރިޔަށް ގެންދެވޭނެގޮތަށް ކަންކަން އިންތިޒާމުވެފައި އޮތުމުގެ މުހިންމުކަން ފާހަގަކުރެއްވި އެވެ. އަދި ފުލުހުންގެ އައު ޤާނޫނުގެ ދަށުން ގެނެވޭ ބަދަލުތަކާއި މީހުން ބިނާކުރުންފަދަ ފުލުހުންގެ ޚިދުމަތުގެ ތަރައްޤީއަށް މިހާރު ކުރަމުންގެންދާ ބައެއް މަސައްކަތްތައް ކުޅުދުއްފުށީ ޕޮލިސް ސްޓޭޝަނުން ފާހަގަކުރެއްވި އެވެ.\nމި ބައްދަލުކުރެއްވުމަށްފަހު ރައީސުލްޖުމްހޫރިއްޔާ ވަނީ ޕޮލިސް ސްޓޭޝަން ބައްލަވާލައްވާފަ އެވެ. އަދި އެއަށްފަހު ރައީސުލްޖުމްހޫރިއްޔާ ވަނީ ކުޅުދުއްފުށި ސިޓީގެ ކުނި މެނޭޖުކުރާ ސަރަޙައްދަށް ޒިޔާރަތް ކުރައްވައި އެ ސަރަޙައްދު ބައްލަވާލައްވާފަ އެވެ.\nރައީސުލްޖުމްހޫރިއްޔާގެ ދެކަނބަލުން މިހާރު ކުޅުދުއްފުށްޓަށް ކުރައްވަމުން މިގެންދަވާ ދަތުރުފުޅަކީ ހދ. އަތޮޅުގެ3ރަށަކަށް ކުރައްވާ ދަތުރުފުޅުގެ ފުރަތަމަ މަންޒިލެވެ.\nމި ދަތުރުފުޅުގައި ކުޅުދުއްފުށި ސިޓީގެ އިތުރުން ހދ. ކުމުންދޫ އަދި ހދ. ހަނިމާދޫއަށް ވަޑައިގެންނެވުމަށް ވަނީ ހަމަޖެހިފަ އެވެ. ރައީސުލްޖުމްހޫރިއްޔާގެ ދެކަނބަލުންގެ އަރިހުގައި ބައެއް ވުޒާރާތަކުގެ ވަޒީރުންނާއި، ރައީސުލްޖުމްހޫރިއްޔާގެ އޮފީހާއި، ދަޢުލަތުގެ ބައެއް އިދާރާތަކުގެ އިސްވެރިންގެ ވަފްދެއް މިދަތުރުފުޅުގައި ބައިވެރިވެވަޑައިގަންނަވަ އެވެ.


Cochin ferry ge kanboduvunthakah Fayyaz ge rahdheh\nމީގެ ކުރިން ބޭއްވި ރަސްމިއްޔާތެއްގައި މިނިސްޓަރު ފައްޔާޒް ވާހަކަފުޅު ދައްކަވަނީ -- ފައިލް ފޮޓޯ\nއިންޑިއާގެ ކޮޗިން އާއި ރާއްޖެއާ ދެމެދު ކާގޯ ފެރީގެ ހިދުމަތް އިއްޔެ ރަސްމީކޮށް ފަށާފައިވާއިރު، މުދާ އުފުލުން ފަސޭހަވެގެން ދިޔުމުގެ ބަދަލުގައި އިތުރު ގޮންޖެހުންތަކެއް ކުރިމަތިވެދާނެ ކަމަށް ބުނެ ބައެއް ވިޔަފާރިވެރިން ފާޅު ކުރަމުންދާ ކަންބޮޑުވުންތަކަށް އިކޮނޮމިކް މިނިސްޓަރު ފައްޔާޒް އިސްމާއިލް ރައްދު ދެއްވައިފި އެވެ.\nއިންޑިއާގެ ފެރީގެ މައްސަލާގައި އެންމެ ބޮޑަށް ކަންބޮޑުވެ ވަޑައިގަންނަވަނީ ރާއްޖޭގެ އިގްތިސޯދީ ދާއިރާގެ ތަޖުރިބާކާރު ބޭފުޅުންނެވެ. އެ ފަދަ ގިނަ ބޭފުޅުންގެ ނަޒަރުގައި އިންޑިއާގެ ދަތުރުތައް ރާއްޖެއާ ދިމާއަށް އަނބުރާލުން ވެގެން ދާނީ ދިވެހި އިގްތިސޯދު ބެދޭނެ މަޅިއެއްގެ ތެރެއަށް ރާއްޖެ ވަދެގެން ދިއުމަށެވެ.\nނަމަވެސް، ފައްޔާޒް ވިދާޅުވި ގޮތުގައި، ކާގޯ ފެރީގައި ރާއްޖެއަށް ހަމައެކަނި ގެންނާނީ ދިވެހި އިމްޕޯޓަރުން ގަނެފައިވާ މުދާ ކަމަށެވެ. އަދި މި ފެރީގެ ސަބަބުން އިންޑިއާ އާއި ރާއްޖެއާ ދެމެދު ދަތުރުތައް ޔަގީންވެގެންދާ ކަމަށް މިނިސްޓަރު ވިދާޅުވި އެވެ.\n"މިހާރު އޮޕަރޭޓު ކުރާ ކާގޯ އުޅަނދުތަކާ ހުރި ހަމައެކަނި ތަފާތަކީ މި ކާގޯ ފެރީއަކީ ދުރާލާ ޝެޑިއުލް ކުރެވިގެން ވިޔަފާރީގެ ނިޒާމަށް ފަސޭހަވެގެންދާނެ ހިދުމަތެއް،" ފައްޔާޒް ވިދާޅުވި އެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް އިގްތިސޯދު + ކޮޗިން ފެރީ ދިވެހި އިންޑިއާގެ ގުޅުން


Anna aharu Addu Factory in mas gannan fashaanan:Mifco\nއައްޑޫ ފެކްޓްރީން މަސްގަންނަން އަންނަ އަހަރު ފަށާނަން:މިފްކޯ\nއައްޑޫ ސިޓީ ހުޅުމީދޫގައި މިފްކޯއިން އަޅަމުން ގެންދާ މަސްފެކްޓްރީ އަންނަ އަހަރު އެޕްރީލް ހިސާބު ހުޅުވޭނެ ކަމަށް މިފްކޯއިން ވިދާޅުވެއްޖެއެވެ.\nމިފްކޯގެ ސީއީއޯ އަދުލީ އިސްމާއީލް ވިދާޅުވީ އެ މަސައްކަތް ނިންމައި ފެކްޓްރީ ހުޅުވަން ނިންމާފައިވާ މުއްދަތު ފަހަނަޅައި މާބޮޑަށްވެސް މިހާރުވަނީ އިތުރުވެފައި ކަމަށެވެ. އެގޮތަށް ދިމާވީ ޕްރޮޖެކްޓުގައި ކުރިން ނުހިމެނޭ ބައެއްކަންކަން އިތުރުކޮށް އެމަސައްކަތް ކުރަން ފެށުމާއި އަދިވެސް އެހެނިހެން ބައެއް ގޮންޖެހުންތައް ދިމާވެގެން ކަމަށެވެ.\nޕްރޮޖެކުގައި ކުރިންނެތް އެންމެ މުހިންމު ކަމަކީ އެކޮމަޑޭޝަން ބޮލޮކަކާއި މަސައްކަތު މީހުން ތިބޭނެ ތަނެއް ހެދުމެވެ. އެމަސައްކަތްވެސް މިހާރު ވަރަށް ހަލުއިކޮށް ކުރިއަށްދާ ކަމަށް އަދުލީ ވިދާޅުވިއެވެ. "އެކޮމޮޑޭޝަނާއި މަސައްކަތު މީހުން ތިބޭބައިތައް ހިޔާކުރުމުގެ މަސައްކަތް މިހާރުވެސް ކުރިއަށް އެބަދޭ. އެ މަސައްކަތް ނިމި މެޝިނަރީޒް އިންސްޓޯލް ކުރުމުގެ މަސައްކަތް ނިމުނީމައި އަންނަ އަހަރުގެ ފަސްޓް ކުއާޓަރުގެ ތެރޭގައި އައްޑޫއިން މަސްގަންނަން ފަށާނަން،" އަދުލީ ވިދާޅުވިއެވެ.\nއޭނާ ވިދާޅުވީ އެތަނުގައި އަޅާ މެރީނާގެ އިމާރާތުގެ މަސައްކަތްވެސްވަނީ ނިމިފައި ކަމަށެވެ. "މެރީނާގެ އިމާރާތުގެ ބޮޑުމަސައްކަތްތައްހުރީ ނިމިފައި. މެރީނާއެއް ނިންމިޔަސް މަސްނުގަނެވޭ ކަމަށްވާނަމަ މަސްވެރިން ނުދާނެތާ. އައްޑޫ ޕްރޮޖެކްޓް އިރާދަ ކުރެއްވިއްޔާ އެއްކޮށްނިމި އަންނައަހަރުގެ ކުރީކޮޅު ހުޅުވޭނެ،" އޭނާ ވިދާޅވިއެވެ.\nހުޅުމީދޫގައި އަޅާ މަސް ފެކްޓްރީގައި 150 ޓަނުގެ ކޯލްޑް ސްޓޯރޭޖެއް ހުންނާނެއެވެ. ދުވާލަކު 100 ޓަނު މަސް އެތަނަށް ގަނެވޭނެއެވެ. ދުވާލަކު 100 ޓަނު އައިސް އެތަނުން ވިއްކޭނެ ކަމަށްވެސް މިފްކޯއިން ވަނީ ވިދާޅުވެފައެވެ.\nހުޅުމީދޫގެ މަސްފެކްޓްރީގެ ބިންގައު އަޅައިފައިވަނީ 2016 ވަނަ އަހަރުގެ ޖެނުއަރީ މަހުގައެވެ.


SunOnline: #VAAHAKA: Ajalu - Part-9\nމުޙައްމަދު ޤާސިމް 02 Jul 2019, 04:08\nއައި ގޮތަށް އައިސް އޮޑިއަށް އެރުނުގޮތް ވެސް އެ ދެ މީހުންނަށް ނޭނގުނެވެ. އޭރު އޮޑީގައި ތިބި މީހުން ވެސް ތިބީ، ބިރުން ވިރިވިރިއެވެ. އަވަސް އަވަހަށް އޮޑި ފުންކޮށްލުމަށްފަހު ބޭރަށް ޖަހައިގެންފިއެވެ.\nތަންކޮޅަކަށް ވެސް ނުދެވެއެވެ. ހޭރެމުން ގެންދިޔަ ޖަނަވާރުތައް ހޭޅިފަޅައި، އަތިރިމައްޗަށް ނުކުމެއްޖެއެވެ. ރަނގަޅަށް ބަލައިލިއިރު، ދެ ސިންގާއާއި ތިން މިނިކާވަގެވެ. ދޯންޏާއި މީހުންތައް ފެނުމާއެކު، އެ ތަކެތީގެ އަޑު ވީ ބާރެވެ. ހީވަނީ މިއިން ދުވަހަކު ކައިއެއްޗެއްގެ ވަސް ވެސް ނުޖެހި ތިބި އެއްޗެހިތަކެއް ހެންނެވެ. އަނގަ ތަންމިނަށް ހުޅުވައިގެން ހޭރެމުން ގެންދާއިރު، މޫދަށް އެރިގަންނާން އުޅޭހެން ވެސް ހީވެއެވެ.\n"ކިރިޔާ މިއަދު މި ސަލާމަތްވީ." އަލިފުތާ ހުރީ ނޭވާ ކުރުވެ ގުނބުހިލިފައެވެ.\n"ތަންކޮޅެއް ދުރަށް ދެވުނު ނަމަ، އަހަރެމެންނަށް އޮޑިއާ ހަމައަށް ނާދެވުނީސް ކަންނޭނގެ." އެޅެފުތާގެ މުޙައްމަދު، ރުނބައިން ފެން ކަޓޫރާއެއް ނަގައި ބޮއިލުމަށްފަހު، މަޅުމަތީގައި ކަޓޫރާ ބަހައްޓަމުން ބުނެލިއެވެ.\n"އެއްވެސް ކަމެއް ގޯސްކޮށެއް ނުވާނެއޭ ބުނަނީ އެހެންވީމަ. ﷲގެ ރަޙުމަތްފުޅާއެކު ބޯފެން ވެސް ލިބުނީނު!" ނެރާދިމާއަށް އޮޑި އަނބުރައިލަމުން އަހުމަދުދީދީ ދަންމާނަށް ވާންކޮށްލިއެވެ.\nއެ ރަށު ފަޅުން އޮޑި ނެރެފިއެވެ. މިސްރާބުޖެހީ ދެކުނަށެވެ. ޖެހެމުން ދިޔަ ފިނި ވައިރޯޅީގައި، ކުރެވެމުން ދިޔަ ދަތުރު ދިގުލަމުން ދިޔަވަރަކަށް، ޖަނަވާރުތައް ފެނުމުން އުފެދުނު ބިރުވެރިކަމާއި ސިހުން އައީ ކުޑަވަމުންނެވެ. ހިތަށް ހަމަޖެހުން ލިބެމުންނެވެ.\nއެތައް ހިސާބު ދުރަކަށް ދުއްވިއްޖެއެވެ. އަސުރެއްހައި އިރު، ކުރިމަތީން ދެ ރަށެއް ކަނިލާން ފަށައިފިއެވެ. އޮޑި ނަގައި އެ ދެ ރަށާދިމާއަށް ދުންވާންފެށިއެވެ. ކައިރިވަމުން އައި ވަރަކަށް ރަށުގެ ސިފަތައް ފާޅުވަމުން އާދެއެވެ. އެއިން ކޮންމެ ރަށަކީ ވެސް އިންތިހާއަށް ރުއް ގިނަ ރަށެކެވެ. އޮޑީގައި ތިބި މީހުންގެ ހިތަށް ފިނިކަން ލިބުނީ، މީގެ ކުރީން ފެނުނު ރަށަރަށާ ޚިލާފަށް އެ ދެ ރަށުން، ބޮޑެތި އިމާރާތްތައް ފެންނާން ފެށުމުންނެވެ. ބުރިބުރިއަށް ނަގާފައި ހުރި އިމާރާތް ވެސް ފެންނާން ހުއްޓެވެ.\n"ދުވަސްތަކަކަސްފަހު، އިރާދަފުޅުކުރެއްވިއްޔާ އިންސާނުންނާ ދިމާވާން ދެން މި އުޅެނީ." އާދަނާގެ މޫނުމަތީން ފެނުނީ އުފާވެރިކަމެވެ. ހައްވާދިޔެއަށް ހިތްހަމަޖެހުމުގެ ނޭވާއެއް ލެވުނެވެ. ގާތުގައި އިން އާދަނާގެ އަތުގައި ބާރަށް ހިފައިލެވުނެވެ.\n"ރޭގަނޑާ ދިމާކޮށް ދާކަށް މަށަކަށް ނުފެނޭ! އިމާރާތްތަކެއް ފެންނާން ހުއްޓަސް އުޅެނީ ކޮންކަހަލަ ބައެއްކަމެއް ވެސް ނޭނގެއެއްނު."\nރެކިފުތާގެ މި ޚިޔާލު އަހުމަމަދުދީދީއަށް ވެސް ކަމުހިނގައްޖެއެވެ. އެހެން މީހުން ވެސް ގަބޫލުކޮށްފިއެވެ. އެހެންކަމުން ހޭފަށަށް އޮޑި ގެންގޮސް، ލަތާރިލައި އޮޑި އަޅައިފިއެވެ. އެތަނުގައި ރޭކުރުމަށްފަހު، މާދަމާ އެތަނުން ރަށަކަށް ފޭބުމަށް ޤަސްދުކޮށްފައެވެ.\n"އިރާދަކުރެއްވިއްޔާ މާދަމާ އަހަރެމެންނަށް ކޮންމެވެސް ބައެއްގެ ހިމާޔަތް ލިބި، ރާއްޖެއަށް ދިޔުމުގެ މަގުފަހިވެގެންދާނެ! އެގޮތަށް އެކަން ހިންމަވާދެއްވާތޯ ދުޢާކުރޭ!" ނިދަން އޮވެފައި ހައްވާދިޔެ ގާތު އާދަނާ މަޑުމަޑުން ބުނެލިއެވެ.\n"އެހެން ރޭރޭ ހުންނަ ކަހަލަ ނުތަނަވަސްކަމެއް މި ރެއަކު ނެތް. ހީވަނީ ކޮންމެވެސް ރަނގަޅު ގޮތެއް ވާން އުޅޭހެން." ހައްވާދިޔެގެ އަޑުގައި ހުރީ ހިތްހަމަޖެހުމުގެ ރާގެވެ.\n"ދެން ހިނގާ ނިދާލެވޭތޯ ބަލަމާ!"\n"މަންމަ ނުފެންނަތާ ހާދަ ދުވަހެކޭ ދޯ! މިހާރު މަންމަ ދުނިޔޭގައި އިންކަމެއް، ނެތްކަމެއް ވެސް....." ހައްވާދިޔެގެ އަޑު ބެދޭގޮތްވިއެވެ. ދެ ލޯ ކަރުނައިން ފުރުނެވެ.\n"ހިއްވަރުކުރޭ! މިހާ ދުވަސްވާން ދެން ވެސް ކެތްކުރީނު! އިރާދަކުރެއްވިއްޔާ ދެން މާ ގިނަ ދުވަހެއް ނުވެ، މަންމައާ ބައްދަލުވެދާނެ!"\nއާދަނާ ވަރަށް ގިނަ ގޮތްގޮތަށް ވާހަކަ ދައްކައިގެން، ހައްވާދިޔެގެ ހިތަށް ކޮންމެވެސް ވަރެއްގެ ފިނިކަމެއް ލިބިއްޖެއެވެ. އާދަނާ އޮތީ ހައްވާދިޔެގެ ބޮލުގައި ފިރުމައިލަ ފިރުމައިލައެވެ. އިސްތަށިގަނޑާ ކުޅެލަ ކުޅެލައެވެ. ހައްވާދިޔެއަށް ނިދުނީ، އެ އަރާމު ފިރުމުންތަކުން ނާރުތަކަށް ލިބެމުން އައި ހަމަޖެހުމުގެ ތެރޭގައެވެ.\nހެނދުނު އަށްގަޑިބައި އެހައިކަންހާއިރު، އެތަނުން ބޮޑުކޮށް އޮތް ރަށަށް ދޯނި ލަފައިފިއެވެ. ރީތި ނެރެއް ހަދާފައި އޮތުމުން، ފަޅަށް ވަންނާކަށް ދައްޗެއްނުވިއެވެ. ފަޅުތެރޭގައި ދެތިން އުޅަނދެއް އޮތެއް ކަމަކު، ފަޅުތެރެ ފެންނަނީ ފަޅުކޮށެވެ. ރަށަށް ފައިބާން، ރަނގަޅު ފެންވަރުގެ ފާލަމެއް އޮތެވެ.\nއެއީ ބޮޑުރަށެކެވެ. ގަސް ގިނައެވެ. ރުއް ބޮލެވެ. ގަސްގަހާގެއްސާއި ރުއްރުކުގައި ވައިރޯޅި އައިސް ކޮށްލާ ސަމާސާތަކާއެކު، އަންނަ ހަރަކާތްތަކުން ހީވަނީ، ރަށަށް އައި މެހެމާނުންނަށް މަރުހަބާގެ ނެށުމަކާއެކު، އަވަހަށް އަންނާށޭ ކިޔައި ހަނާއަޅާހެންނެވެ. ރަށުތެރެއިން ފެންނަ ބޮޑެތި، އުސް އިމާރާތްތައް އަންގައިދެނީ، މިއީ އިންސާނުން ދިރިއުޅޭ ރަށެއްކަމެވެ. މި ފަދަ ފަސްގަނޑެއް ނުފެންނަތާ އެތައް ދުވަހެއްވެފައި، މި ރަށަށް އާދެވުމުން، އެއިން ކޮންމެ މީހަކަށް ވެސް ވަނީ، ވަރަށް ބޮޑު ހިތްހަމަޖެހުމެއް ލިބިފައެވެ. އަމިއްލަ ނަފުސަށް ކުރެވެމުން ދަނީ، ސަލާމަތުގެ އައްސޭރިއަކަށް އާދެވިފައި ތިބި ކަމުގެ ފޮނި އިހުސާސެވެ.\nދޯނި ރަނގަޅަށް އެޅުމަށްފަހު، އެންމެން ތައްޔާރުވީ ރަށަށް ފައިބާށެވެ. މިހާތަނަށް ދިޔައިރު ވެސް އަތިރިމައްޗަކުން، ރަށުތެރެއަކުން، އެއްވެސް މީހެއްގެ ހިލަމެއް ނުވެއެވެ. މީހެއްގެ އިޝާރާތެއްވޭތޯ ކުޑައިރުކޮޅަކު މަޑުކޮށްލުމަށްފަހު، އެންމެންނަށް ވެސް އެއްބަސްވެވުނީ، ރަށަށް ފޭބުމަށެވެ. ރަށުގެ މީހަކާ ނުވަތަ ބަޔަކާ ދިމާވޭތޯ، ރަށުތެތެރެއަށް އެރުމަށެވެ. މިހައި ހެނދުނާ އަތިރިމައްޗަށް މީހަކު ނައުމަކީ ވެދާނެ ގޮތެކެވެ.\nފަހަރަކު މީހަކު ފާލަންމައްޗަށް ފައިބަމުން ދިޔައިއެވެ. ފާލަމުގައި ފައިޖެހުމާއެކު ހައްވާދިޔެގެ ހިތަށް ބުނެދޭން ނޭނގޭ ކަހަލަ ނުތަނަވަސްކަމެއް ވެރިވެގެންފިއެވެ. ކުރީން ނުހަނު ހަމަޖެހިފައި އޮތް ހިތަށް، ބިރުވެރިކަމުގެ ވަސްވާސްތަކެއް ވެރިވާން ފަށައިފިއެވެ. އޭނާއަށް އާދަނާގެ އަތުގައި ބާރަށް ހިފެހެއްޓުނެވެ.\n"ކަންބޮޑުނުވޭ! އިރާދަކުރެއްވިއްޔާ ދެރަގޮތެއް ނުވާނެ!" ހައްވާދިޔެ ބިރުގެންފައި ހުރިކަން އާދަނާއަށް އިޙުސާސްކުރެވުނެވެ.\nފާލަންމަތީން ރަށަށް އެރުމަށް އެންމެން ހިނގައިގެންފިއެވެ. އެންމެ ކުރިއަށް ހުރީ އަހުމަދުދީދީއެވެ. އޭނާއާ އެއް ހަމައެއްގައި އަލިފުތާ ހުއްޓެވެ. އެހެންމީހުން ތިބީ އެ ދެ މީހުންގެ ފަހަތުގައެވެ. 11 މީހުން ފާލަމުން ފައިބައިގެން ރަށުތެރެއަށް އަރާން ހިނގައިގަތް އިރު، އެކި މީހުންގެ ހިތުގައި ވިންދުޖަހަކުން ދިޔައީ އެކި ގޮތަށެވެ. އެކި ރާގަށެވެ.\nރަށުގެ ތަރައްޤީއާއި ކުރިއެރުން ފެނުނީ، ރަށުތެރެއަށް އަރައިލުމުންނެވެ. ތަފާތު ގޮތްގޮތަށް ފަރުމާކޮށްފައި ހުރި، ރީތި ބޮޑެތި ގެތަކެވެ. ތެދަށް ކަނޑާފައި ހުރި ފުޅާ މަގުތަކެވެ. އެކި ހިސާބުތަކުގައި ހިތްފަސޭހަ ޕާކުތަކެވެ. ކޮންމެ ޕާކެއް ވެސް ތަފާތު ކުލަ ކުލައިގެ މާގަސްތަކުން ވަނީ ފުރިފައެވެ. މާތައް ފޮޅި ފަރިވެފައެވެ. މޫދާ ގުޅިފައި އޮތް ބޮޑު ފަތާފެންގަނޑަކީ ވެސް، މިހާތަނަށް މިއިން މީހަކަށް ހުވަފެނުންވެސް ފެނިފައި ވާނޭ ފަދަ ތަނެއް ނޫނެވެ.\nކިތަންމެ ރީތިކޮށް ތަންތަން ހަދާފައި ހުރިނަމަވެސް، ކިތަންމެ ގިނަ ގެއެއް ހުއްޓަސް، މިއީ ފަޅުރަށެކެވެ. ރަށުގެ އެކި މަގުތަކުން އެތައް ހިސާބަކަށް ހިނގިއިރު ވެސް މީހަކު ނުފެނެއެވެ. ކުއްތާއެއް ބުޅަލެއްހައި މިންވަރު ވެސް ނުފެނެއެވެ. ގޭގެ ވެސް ހުރީ ދޮރުލައްޕާ ތަޅުލާފައެވެ. އެހެންކަމުން އެއިން ގެއަކަށް ވަދެވޭތޯ ކުރި މަސައްކަތް ވެސް، ކާމިޔާބުވާގޮތެއް ނުވިއެވެ.\nމިއީ މީހުން ދިރިއުޅޭ ރަށެއް ނޫންކަން ޔަގީނެވެ. އެހެންކަމުން ކުރީން ބައެއް މީހުންގެ ހިތަށް ވެރިވި ނުތަނަވަސްކަމާއި، ހާސްކަން، ގާތްގަނޑަކަށް ފިލައިފިއެވެ. މިނިވަންކަމުގެ އިހުސާސެއް ކުރެވޭން ފަށައިފިއެވެ. އެހެންކަމުން ދެން އެމީހުން މަސައްކަތްކުރީ، އެ ރަށުގައި ހުރި ރުއްރުކުން ކުރުނބާ އަޅާށެވެ. އެންމެން ދެ ގުރޫޕަކަށް ބެހިލައިފިއެވެ. އަލިބެއްޔާއާއި ރެކިފުތާއި އަލިފުތާއި އާދަންފުތާއި ފިޔޯރީ އާދަނާއި މާބާގެފުޅަކީ އެއް ގުރޫޕެވެ. އަހުމަދުދީދީ މި ގުރޫޕަށް އެންގީ އެޅުނު އެންމެ ގިނައެއްކޮށް ކުރުނބާ އަޅައިގެން، އޮޑިއަށް އެރުވުމަށެވެ. ރަށުގައި ހުރި ގިނަ ރުއްރުކަކީ މަތިވަރު ރަނގަޅު ރުއްރުކެވެ. ނުލުރުކާއި ރަތުރުކާއި ދަނބުރުކާއި ޖާފާނުރުކެވެ.\nއަހުމަދުދީދީއާއި އާދަނާގެ ދެމަފިރިންނާއި ބާކީތިބި އެހެން މީހުންނަކީ އަނެއް ގުރޫޕެވެ. މި މީހުން ނައްޓައިލީ، ދުރުން ފެންނާން ހުރި، ދުރަށް އަލިފޮނުވާން ޖަހާފައިވާ ބޮޑު ބައްތިއެއް ކަހަލަ އެއްޗާ ދިމާއަށެވެ. އެ ބައްތި ހުރީ ރަށުގެ ދެކުނު ކޮޅުގައެވެ. ބައްތި ހުރި ސަރައްޙައްދަށް ދެވުނުއިރު، އެތަނުގައި ވެސް ކުޑަވަރެއްގެ ރީތި އިމާރާތެއް ހުއްޓެވެ. މި އިމާރާތުގެ ދޮރު ހުރީ ހުޅުވާފައެވެ. އަހުމަދުދީދީ ބޭނުންވީ އެތަނަށް ވަންނާށެވެ.\n"މިތަންތަނަށް ވަންނާން ހަދައިގެން ފަހަރުގައި ބޮނޑިއެއް ވެސް ލިބިދާނެ!" ވާދޫގޭ އާދަނާ ފަސްޖެހޭގޮތްވިއެވެ. އެޅެފުތާގޭ މުހައްމަދުވެސް އެކަމަށް ތާއީދުކުރިއެވެ. އެހެންނަމަވެސް އަހުމަދުދީ އާއި އާދަނާ ބޭނުންވީ ވަންނާން ކަމަށްވާތީ، ފަސްޖެހުނު މީހުން ވެސް އެތެރެއަށް ވަދެއްޖެއެވެ.\nއެތެރެއަށް ވަންއިރު މައްޗަށް އަރާން ހުރީ، ވަށް ސިޑިއެކެވެ. އެ ސިޑިން އެންމެން މައްޗަށް އަރާން ފަށައިފިއެވެ. ވަކި ހިސާބަކަށް އެރުމާއެކު، ފެނުނީ އޮފީހެއް ކަހަލަ ތަނެކެވެ. އެ ތަނުގެ ވަށައިގެން ހުރި، ކުޑަދޮރުތަކުގައި ހުރީ، ތޭރި ޖަހާފައެވެ. އެހެންކަމުން ކުޑަދޮރުތަކުން އެތަނުގެ އެތެރެ ރީތިކޮށް ފެނެއެވެ. ގޮނޑި މޭޒުތަކާއި ފޮތް އަލަމާރިތައް ވަރަށް ގިނައިން ހުއްޓެވެ. ފައިލުތަކާއި ފޮތްތައް، ބަރިބަރިއަށް ޖަހާފައި ހުއްޓެވެ. އެތަނަށް ވަންނާން ހުރި ދޮރު ތަޅުލާފައި ހުރުމުން، އެތެރެއަށް ވަދެވޭގޮތެއް ނުވިއެވެ.\n"މީ ފަޅުރަށެއް ނޫން! ފަޅުރަށެއް ނަމަ، މި އެއްޗިއްސެއް މިހެނެއް ނުހުންނާނެ!" އާދަނާ އޮފީސް ތެރެއަށް ބަލަން ހުރެފައި، އަހުމަދުދީއާ ދިމާއަށް މަޑުމަޑުން ބުނެލިއެވެ.\n"މަށަށް ހީވަނީ ޖަޕާނު ސިފައިން މި ރަށު މީހުންތައް ހިފައި ހައްޔަރުކޮށްގެން ގެންގޮސް ޖަލަށް އަޅައިލީހެން." އިރުކޮޅަކު ހުރެފައި، އަހުމަދުދީދީ މަޑުމަޑުން ބުނެލިއެވެ.\nއަހުމަދުދީދީގެ އެ ޖުމުލައާއެކު، ބައެއް މީހުންގެ ހިތަށް ބިރުވެރިކަން ވެރިވިއެވެ. އާދަނާގެ އަތުގައި ހިފަހައްޓައިގެން ހުރި ހައްވާދިޔެއަށް، އާދަނާގެ އަތުގައި ދެ އަތުން ބައްދާލެވުނެވެ. މިތަނުން އަވަހަށް ނިކުންނަން ހިނގާށޭ ވައި އަޑުން ބުނެވުނެވެ.\nއޮފީހާ ދިމާއަށް އިރުކޮޅަކު ބަލާން ތިބެފައި، އެމީހުން އެތަނުން ފައިބައިގެން މަގަށް ނިކުމެ، ދޯންޏާ ދިމާއަށް ދިއުމަށްޓަކައި ހިނގައިގެންފިއެވެ. ދެވުނީ ތަންކޮޅަކަށެވެ. މަތިންދާ ބޯޓެއްގެ އަޑު ދުރުން އިވޭން ފަށައިފިއެވެ. އެންމެންނަށް އެއްފަހަރާ ކަހަލަ ގޮތަކަށް، މައްޗަށް ބަލައިލެވުނެވެ. އެވަގުތު ދުރުން އެ ރަށާދިމާއަށް ބޯޓެއް އަންނަތަން ފެނުނެވެ.


Ley ohoruvun baaru speedgai, maruge shareeaith thah las dhuveyyehgai | Mihaaru\nކްރިމިނަލް ކޯޓު: ގިނަ ދުވަސް ވީ މަރުގެ ގިނަ މައްސަލަތަކެއް އެ ކޯޓުގައި ނުނިމި އެބަހުރި --މިހާރު ފޮޓޯ\nލޭއޮހޮރުވުން ބާރު ސްޕީޑްގައި، މަރުގެ ޝަރީއަތްތައް ލަސް ދުވެއްޔެއްގައި!\n08 ޖޫން 2016 - 07:35 14 comments\nއެންމެ ހަތަރު ގަޑިއިރުގެ ތެރޭ ދެ ކުއްޖަކު މަރާލުމަކީ ރާއްޖޭގެ ގްރޫޕްތަކުގެ މާރާމާރީތަކުގައި އަދި އަލަށް ގެނެސްދިން ސިހުމެކެވެ. ކުރިއަށް އޮތް ތަނުގައި އެއް ދުވަހެއްގެ ތެރޭ އެއަށް ވުރެ ވެސް ގިނަ ބައެއްގެ ލޭ އޮހޮރިދާނެ އެވެ. ކުށުގެ ވެށި ބަދަލުވަމުން އަންނަނީ އެހާ ވެސް ނުރައްކާތެރި ގޮތަކަށެވެ. އެކަމަކު މަރުގެ ޝަރީއަތްތައް ރާއްޖޭގައި ކުރިއަށް ދަނީ ވަރަށް ލަސް ދުވެއްޔެއްގަ އެވެ.\nމީހުން މެރުން ރާއްޖޭގައި އާންމު ވާއިރު އެންމެ ބޮޑު ޝަކުވާއަކަށް އަބަދުވެސް އޮންނަނީ ކޯޓުތަކުގައި މަރުގެ މައްސަލަތައް ލަސްވާ ލަސްވުމެވެ. އެތައް އަހަރުތަކެއް ވެގެން ދާއިރު ވެސް އިންސާފު ނުލިބިގެން އާއިލާތަކުން ޕްރޮސެކިއުޓާ ޖެނެރަލްގެ އޮފީހާއި ކޯޓުތަކަށް ދުވަން ޖެހޭ ދުވުން ހުއްޓުމަކަށް ނާދެ އެވެ. އެންމެ ފަހުން ރައީސް އަބްދުﷲ ޔާމީން ވެސް ވަނީ އެ ވާހަކަފުޅު ވިދާޅުވެފ އެވެ.\n"އަޅުގަނޑުމެންގެ ތެރޭގައި މި އޮންނަ މަރުހަލާތައް ދިގު ދެމިގެންދާތީ މިކަހަލަ ކަންކަމަށް އަރައިގަތުން އިތުރުވެގެންދަނީ،" މިދިޔަ އާދިއްތަ ދުވަހުގެ ރޭ ބޭއްވި ޖަލްސާއެއްގައި ރައީސް ވިދާޅުވި އެވެ.\nމައްސަލަތައް ލަސްވާ ލަސްވުމަށް ހައްލެެއް ގެންނަން ކޯޓުތަކުގައި ހުރި ގިނަ ދުވަސް ވީ މައްސަލަތައް އެއް މަސް ތެރޭގައި ނިންމަން ސުޕްރީމް ކޯޓުން މިދިޔަ އަހަރު ކޯޓުތަކަށް އެންގި އެވެ. އެއީ މައްސަލަތައް އަވަސްކުރަން އެހާ މަތީ ލެވެލެއްގައި ކޯޓުތަކަށް އެންގި ފުރަތަމަ ފަހަރެވެ. އެ އެންގުމާ އެކު ދުވަސް ވީ ގިނަ މައްސަލަތަކެއް ކޯޓުތަކުން ނިންމައި، ފާހަގަކުރެވޭ ވަރުގެ ނަތީޖާތަކެއް ނެރުނަސް އޭގެ ތެރޭގައި މަރުގެ މައްސަލަތަކެއް ނުހިމެނެ އެވެ.\nއެފަދަ މައްސަލައިގެ ބާވަތުން މައްސަލަ ނިމުމުގެ ކުރިން ބަންދުން ދޫކުރުމަކީ ރަނގަޅު ކަމެއް ނޫން. އެކަމަކު ވެސް އެކަށީގެންވާ މުއްދަތެއްގެ ތެރޭގައި މައްސަލަ ނިންމެން ވާނެތާ.\nމަރުގެ މައްސަލަތައް ބެލުމުގެ އިހްތިސާސް އޮންނަ ދަށު މަރުހަލާގެ ދެ ކޯޓު ކަމަށްވާ ކްރިމިނަލް ކޯޓާއި ޖުވެނައިލް ކޯޓުގެ ތެރެއިން އެންމެ ގިނައިން މައްސަލަ ލަސްވާ ކަމަށް ފާހަގަކުރެވެނީ ކްރިމިނަލް ކޯޓުގަ އެވެ. ދެތިން މިސާލެއް ފާހަގަކޮށްލާނަމެވެ. ސެޕްޓެމްބަރު، 2010 ގައި ހއ. ހޯރަފުށީގައި އަނިޔާވެރި ގޮތަކަށް މަރާލި އެރަށު ސީވިއު ހުސައިން މުހައްމަދު މަނިކު (ހުސޭނުބޭ) ގެ މަރުގެ މައްސަލައިގެ އަޑުއެހުންތައް ނިންމާލިތާ ދޮޅު އަހަރު ވެއްޖެ އެވެ. އެ މައްސަލައިގެ ހުކުމް ނޮވެމްބަރު، 2014 ގައި އިއްވާނެ ކަމަށް އެ މައްސަލަ ބަލާ ގާޒީ ވިދާޅުވިޔަސް އެ ހުކުން އަދިވެސް ނީއްވެ އެވެ.\nފެބްރުއަރީ، 2012 ގައި ފިނޭންސް މިނިސްޓްރީ ކުރިމަތީގައި މަރާލި ގ. ވޭރު އަބްދުލްމުހީތު (ބޮބީ) މަރާލި މައްސަލާގައި ތިން މީހަކަށް ކުރާ ދައުވާގެ އަޑުއެހުންތައް ކްރިމިނަލް ކޯޓުން ނިންމާލިތާ އެއް އަހަރު ވެއްޖެ އެވެ.\nއޭޕްރީލް، 2011 ގައި ވިލިމާލޭގައި ހަމަލާދީ ނ. މާޅެންދޫ ވައިޓްހައުސް އަހުމަދު މިރުޒާ މަރާލި މައްސަލާގައި ހަތަރު މީހަކަށް ދައުވާކުރާ މައްސަލައިގެ އަޑުއެހުންތައް ނިންމާލިތާ އަށް މަސް ވެއްޖެ އެވެ.\nމެއި، 2012 ގައި ލޮރެންޒޯ ޕާކް ތެރޭގައި މަރާލި ހއ. ހޯރަފުށީ ނޫރީގޭ އަހުމަދު އަރުހަމްގެ މަރުގެ ޝަރީއަތް ކުރިއަށް ގެންދާތާ ހަތަރު އަހަރު ފުރެނީ އެވެ.\nމިވަރުން ނިމުނީކީއެއް ނޫނެވެ. އެއް ހާދިސާއަކާ ގުޅިގެން ތަފާތު ދެ ބައެއްގެ މައްޗަށް ޖުވެނައިލް ކޯޓާއި ކްރިމިނަލް ކޯޓުގައި ދައުވާ ކުރާ މައްސަލަތަކުގައި ޖުވެނައިލް ކޯޓުން މައްސަލަ ނިމޭއިރު ވެސް ކްރިމިނަލް ކޯޓުގައި އަދި ޝަރީއަތް ރަނގަޅަށް ނުފެށި ވެސް އޮވެ އެވެ. މިދިޔަ އަހަރުގެ މާޗް މަހު އައިޖީއެމްއެޗް ކައިރިން މަރާލި ނޫރު އާދަމް ހަސަންފުޅުގެ މަރުގެ މައްސަލާގައި ކަން ހިނގީ އެހެންނެވެ.\nއެ މައްސަލާގައި ކްރިމިނަލް ކޯޓުގައި ދެ މީހަކަށް އަދި ޖުވެނައިލް ކޯޓުގައި ކުޑަކުއްޖެއްގެ މައްޗަށް ދައުވާ އުފުލި އެވެ. ޖުވެނައިލް ކޯޓުގައި ދައުވާ ލިބުނު ކުއްޖާގެ ޝަރީއަތް ނިމި، އޭނާ މަރަން ހުކުމް ކުރިއިރު ވެސް ކްރިމިނަލް ކޯޓުގައި އޮތް ދެ މީހުންގެ ޝަރީއަތް ނިމުމަކާ ގާތަށް ވެސް ނުދެ އެވެ. ޖުވެނައިލް ކޯޓަށް ވުރެ ކްރިމިނަލް ކޯޓުގައި ބަލާ މައްސަލަތައް ގިނަވުމަކީ ސަބަބެއް ކަމަށް ވެދާނެ އެވެ.\nކްރައިމް ސީން ރިބަނެއް: މަރުގެ މައްސަލަތައް ލަސްވުމުުގެ ޝަކުވާ އަބަދުވެސް އޮވޭ --މިހާރު ފޮޓޯ\nމީގެ އަހަރުތަކެއް ކުރިން މަރުގެ މައްސަލަތައް އިސްތިއުނާފް މަރުހަލާގައި ހައި ކޯޓުގައި ވަރަށް ގިނަ ދުވަސްތަކެއް ނެގި އެވެ. އެއް މައްސަލަތަކުގެ އަޑުއެހުން ނިންމާލާތާ ދެތިން އަހަރު ފަހުން ވެސް އެ ކޯޓުން ހުކުމްކޮށްފައި އެބަ ހުއްޓެވެ. އެކަމަކު ވޭތުވެދިޔަ އަހަރެއްހާ ދުވަހުގެ ތެރޭގައި ހައި ކޯޓުން ވަނީ އެ ތަސައްވުރު ބަދަލުކޮށްލެވޭ ފަދަ ނަތީޖާތަކެއް ނެރެދީފަ އެވެ.\nއެގޮތުން މިދިޔަ އަހަރަކީ އެންމެ ގިނައިން އެ ކޯޓުން މަރުގެ މައްސަލަތައް ނިންމި އަހަރެވެ. އޭގެ ތެރޭގައި ދުވަސް ވީ މައްސަލަތައް ވެސް ހިމެނެ އެވެ. ހައި ކޯޓަކީ ދަށު ކޯޓުގެ ނިިންމުން ރިވިއުކުރާ ކޯޓަކަށް ވާތީ ދަށު ކޯޓުގައި ޝަރީއަތަށް ހޭދަވާ ދިގު މުއްދަތު ހައި ކޯޓުގައި ހޭދަވެގެން ނުވާނެ އެވެ.\nސުޕްރީމް ކޯޓުގެ ތާރީޚުގައި މަރުގެ މައްސަލައެއް ފުރަތަމަ ފަހަރަށް އެ ކޯޓާ ހަމައަށް ދިޔައީ މިދިޔަ އަހަރުގެ ފަހުކޮޅެވެ. އޭގެ ކުރިން އެ ކޯޓުން މަރުގެ އެއްވެސް މައްސަލައެއް ބަލާފައެއް ނެތެވެ. ފަހުން ހުށަހެޅި ދެ މައްސަލައަކާ އެކު މަރުގެ ތިން މައްސަލައެއް ސުޕްރީމް ކޯޓުގައި މިހާރު އެބަ އޮތެވެ. އެ މައްސަލަތައް ކޯޓަށް ވެއްދީ މިދިޔަ އަހަރުގެ ފަހުކޮޅު ކަމަށް ވާތީ އެ ކޯޓުން ގެންގުޅޭ ސްޕީޑާ މެދު އެއްޗެއް ބުނަން ތަންކޮޅެއް އަވަހެވެ.\nމިދިއަ ހުކުރުދުވަހު މާލޭގައި ހިންގި މާރާމާރީއެއްގައި ޒަހަމްވި ކުއްޖެއްގެ ގައިން ފޭބި ލޭތައް: ގާތިލުން ހޯދައި އަދަބު ދިނުން އަވަސްކުރަން ޖެހޭ -- ފޮޓޯ: މުހައްމަދު ޝަރުހާން / މިހާރު\nސުޕްރީމް ކޯޓު ތަފާތު ވާން ޖެހޭ އެހެން ސަބަބެއް ވެސް އެބަ އޮތެވެ. ސުޕްރީމް ކޯޓަކީ މަރަން ހުކުމްކުރާ މީހުންގެ އިސްތިއުނާފްގެ ފަހުގެ މަރުހަލާ ކަމަށް ވާތީ އެފަދަ މައްސަލަތައް ނިންމުމުގައި ވަރަށް ގިނަ ކަންކަމަށް ބަލައި، ލަސްތަކެއް އައުން އެކަށީގެންވެ އެވެ. އެކަމަކު މަރުގެ މައްސަލަތައް އެ ކޯޓުގައި ވެސް އަވަހަށް ނިމޭނެކަމުގެ ޔަގީންކަން ލިބިވަޑައިގެންފައިވާ ކަމަށް ރައީސް ޔާމީން ވަނީ ވިދާޅުވެފަ އެވެ.\nމަރުގެ ޝަރީއަތްތައް ލަސްވާ މައްސަލާގައި ކޯޓުތަކުން އަބަދުވެސް ފާހަގަކުރާ ސަބަބުތަކަކީ ހެކިންނާއި ކޮންމެހެން ހާޒިރުކުރަން ޖެހޭ މީހުން ހާޒިރުކުރުމުގައި ދިމާވާ ދަތިތަކާއި ޖާގައިގެ ދަތިކަމެވެ. އެކަމަކު ބައެއް މައްސަލަތަކުގައި އެއް ދުވަހެއްގައި ހުރިހާ ހެކިންގެ ހެކިބަސް ނަގައި، ކުރު މުއްދަތެއްގެ ތެރޭގައި ހުކުމްކޮށް، ނިންމާފައި ވެސް އެބަ ހުއްޓެވެ.\nމީގެ ނުވަ ވަރަކަށް އަހަރު ކުރިން 2007 ގައި މާލޭގައި މާރާމާރީތައް އިތުރުވެގެން ދިއުމުން އެކަމާ ގުޅޭ ގިނަ ޝަރީއަތްތަކެއް އޭރުގެ ޖިނާއީ ކޯޓުން ކުރިއަށް ގެންދިޔައީ ރޭގަނޑު ޝަރީއަތް ބާއްވައިގެންނެވެ. އެހެންވެ މަރުގެ މައްސަލަތައް ވެސް އަވަސްކުރަން ކޯޓުތަކުންނާއި ދައުލަތުން މަސައްކަތް ކުރާ ނަމަ އެއީ ނުވާނެ ކަމެކޭ ނުބުނެވޭނެ އެވެ.\nޝަރީއަތް ލަސްވާ ނަމަ ތުހުމަތުކުރެވޭ މީހާގެ ހައްގުތަކެއް ވެސް އުނިވެ އެވެ. ކުށެއް ނެތް މީހަކު ވެސް ހައްޔަރުކޮށްފައި ހުރެދާނެ އެވެ. އެކަމަކު މަރުގެ މައްސަލަތަކުގައި ޝަރީއަތް ނިމެންދެން ދޫކޮށްފައި ނުބަހައްޓާތީ އެއީ ވެސް ޝަރީއަތް އަވަސްކުރަން ޖެހޭ ސަބަބެކެވެ.\nޖުވެނައިލް ކޯޓުގައި ދައުވާ ލިބުނު ކުއްޖާގެ ޝަރީއަތް ނިމި، އޭނާ މަރަން ހުކުމް ކުރިއިރު ވެސް ކްރިމިނަލް ކޯޓުގައި އޮތް ދެ މީހުންގެ ޝަރީއަތް ނިމުމަކާ ގާތަށް ވެސް ނުދެ އެވެ.\n"ކިތަންމެ މައްސަލައެއްގައި އެބަހުރި އެތައް އަހަރެއް ވަންދެން ބަންދުގައި ތިބެފައި މައްސަލަ ނިމޭއިރު ކުށް ސާބިތު ނުވެފައި. އެފަދަ މައްސަލައިގެ ބާވަތުން މައްސަލަ ނިމުމުގެ ކުރިން ބަންދުން ދޫކުރުމަކީ ރަނގަޅު ކަމެއް ނޫން. އެކަމަކު ވެސް އެކަށީގެންވާ މުއްދަތެއްގެ ތެރޭގައި މައްސަލަ ނިންމެން ވާނެތާ. އެކަން ނުކުރާތީ މައްސަލައަކީ،" މަރުގެ ބައެއް މައްސަލަތަކުގައި ވަކާލާތު ކުރައްވާފައިވާ ވަކީލަކު، ނަން ނުޖަހާ ގޮތަށް، ވިދާޅުވި އެވެ.\nމީހުން މެރުމާއި ތޫނު އެއްޗެހިން ހަމަލާ ދިނުމުގެ މައްސަލަތައް ކޯޓުތަކުގައި ލަސްވާ ލަސްވުމަށް ހައްލެއް ހޯދަން ގާނޫނަށް 2014 ގައި ގެނައި އިސްލާހެއްގައި ހަމަޖެއްސީ މައްސަލަތައް ކޯޓަށް ހުށަހަޅާތާ 30 ދުވަހުގެ ތެރޭގައި ނިންމަން ޖެހޭ ގޮތަށެވެ. އެކަމަކު އެއްވެސް މައްސަލައެއް އެ މުއްދަތުގެ ތެރޭގައި ކޯޓުން ނިމިފައެއް ނުވެ އެވެ.\nއޭގައި ކޯޓުތައް ގޯސްކުރެވޭކަށް ވެސް ނެތެވެ. އެއީ އެ މުއްދަތު ފަހަނައަޅައި ދިއުން ހުއްދަކުރާ ގޮތަށް އިސްތިސްނާ ހާލަތެއް އެ އިސްލާހުގައި ހިމަނާފައި އޮޮތުމެވެ. އަދުލު އިންސާފުގެ ހަމަތަކަށް ބަލައި، އެ މުއްދަތު ހަމަވާ ފަހުން ވެސް މައްސަލަ ނިންމުން އެ އިސްލާހުގައި އޮތީ ހުއްދަކޮށްފަ އެވެ. އެކަމަކު އެ އިސްލާހުގައި އިސްތިސްނާ ހާލަތުގެ ބޭނުން ކޯޓުތަކުން ބޭނުންކުރަނީ ރަނގަޅަށްތޯ އެއީ އުފައްދަން ޖެހޭ ސުވާލެކެވެ.\n"އިސްތިސްނާ ހާލަތު ކަނޑައަޅާފައި އޮތީ ބޭކާރު ލަސްވުންތައް އޭގައި ހިމަނައިގެން ލަސްކުރާކަށް ނޫން. އެ މުއްދަތަށް ވުރެ ލަސްކުރުން ނޫން އެހެން ގޮތެއް ނެތް ހާލަތްތަކުގައި އެ އިސްތިސްނާ ހާލަތު ބޭނުން ކުރަން ޖެހޭނީ،" ކުރިން ވާހަކަދެއްކެވި ވަކީލް ވިދާޅުވި އެވެ.\n"އެކަމަކު މަރުގެ މައްސަލަތަކުގައި އެބަ ފެނޭ އެއްވެސް ސަބަބެއް ނެތި ލަސްކުރާ ތަން. އެ ގާނޫނުގައި މުއްދަތެއް ކަނޑައެޅުމުގެ ބޭނުމެއް އޮޮތް ކަމަކަށް ނުބުނެވޭނެ މިހާރަކު."\nމަރުގެ މައްސަލަތައް ނުނިމި ތިން ހަތަރު އަހަރު ވެގެން ނުވާނެ އެވެ. މައްސަލަތައް ނުނިމިގެން އާއިލާތަކުން ތަންތަނަށް އާދޭސްކުރަން ދާން ޖެހޭ ހިސާބަށް ކަންކަން ގޮސްގެން ނުވާނެ އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް މީހުން މެރުން ކޯޓް ޖުޑީޝަރީ ޖުވެނައިލް ކޯޓް


SunOnline: Velavaru resort ge massala hallu vejje: EC\nވެލާވަރު ރިސޯޓުގެ މައްސަލަ ހައްލުވެއްޖެ: އީސީ\nޝަފްނާ ހުސައިން 08 Apr 2021, 21:21\nޑިސެމްބަރ 10، 2020: އިލެކްޝަން ކޮމިޝަންގެ ރައީސް އަހްމަދު ޝަރީފް ސަންއަށް ދެއްވި ހާއްސަ އިންޓަވިއުގެ ތެރެއިން -- ސަން ފޮޓޯ/ ފަޔާޒު މޫސާ\nއަންގްސާނާ ވެލާވަރު ރިސޯޓަށް އިލެކްޝަންސް ކޮމިޝަނުގެ އޮފިޝަލުން އަރަން ހުއްދަ ނުދިން މައްސަލަ މިހާރު ހައްލުވެފައިވާ ކަމަށް އެ ކޮމިޝަނުގެ ރައީސް، އަހްމަދު ޝަރީފް ވިދާޅުވެއްޖެ އެވެ.\nއީސީގެ އޮފިޝަލުން ވޯޓު ފޮށި ހިފައިގެން އެ ރިސޯޓަށް ދިއުމުން، ރިސޯޓަށް އެރުމުގެ ހުއްދަ ނުދިނުމުން، ރިސޯޓާ ކައިރި ރަށަކަށް މިއަދު ވަނީ ފޮނުވާލައިފަ އެވެ.\nޝަރީފް މީގެކުރިން ވިދާޅުވީ އޮފިޝަލުން ދިޔައީ ޕީސީއާރް ނެގެޓިވް ނަތީޖާއާ ވެސް އެކުގައި ކަމަށެވެ. ރިސޯޓަށް އަރަން ހުއްދަ ނުދިނީ ހެލްތު ޕްރޮޓެކްޝަން އެޖެންސީގެ ހުއްދަ ނުލާ އީސީގެ އޮފިޝަލުން ދިއުމުންނެވެ.\nއޭނާ ވިދާޅުވީ އެ ރިސޯޓުގައި ވޯޓުލާން 61 މީހަކު ރަޖިސްޓްރީކޮށްފައިވެ އެވެ. އީސީގެ އޮފިޝަލުން ރިސޯޓަށް އަރަން ހުއްދަ ނުދިނުމުން، އެ ފަރާތްތަކަށް ވޯޓު ލެވޭނެ ގޮތެއް ހޯދުމަށް އީސީން ވަނީ މަސައްކަތް ފަށައިފަ އެވެ. އެގޮތުން ދ. މީދޫގައި އެ ރިސޯޓުގެ ވޯޓު ފޮށި ބެހެއްޓޭތޯ ވެސް ބެލި އެވެ.\nނަމަވެސް ޝަރީފް މިރޭ ވިދާޅުވީ، މިހާރު އެ ރިސޯޓުގައި ޖެހުނު މައްސަލަ މުޅިން ހައްލުވެފައިވާ ކަމަށެވެ.\nހޮނިހިރު ދުވަހު އޮންނަ އިންތިހާބަށް ވާންޖެހޭ ފަހުގެ ތައްޔާރީތައް ފަށާފައި ވާއިރު، ރަށްރަށަށް ވޯޓު ފޮށިތައް ގެންދިއުމުގެ މަސައްކަތް އަންނަނީ ކުރަމުންނެވެ.\nއިންތިހާބުގައި ވާދަކުރާނީ 3934 ކެންޑިޑޭޓުންނެވެ. އެއީ ލޯކަލް ކައުންސިލް އިންތިހާބުގައި ވާދަކުރާ 2264 ކެންޑިޑޭޓުންނާއި، އަންހެނުންގެ ތަރައްގީއަށް މަސައްކަތްކުރާ ކޮމިޓީތަކަށް ވާދަކުރާ 1670 ކެންޑިޑޭޓުންނެވެ.\nމިފަހަރުގެ އިންތިހާބަށް 735 ވޯޓުލާ މަރުކަޒު ބިނާކުރަންޖެހޭނެ ކަމަށް އީސީން ވަނީ ލަފާކޮށްފަ އެވެ. އެއީ ރިސޯޓުތަކަށާއި، އެޗްޕީއޭގެ ގައިޑްލައިންއާ ގުޅިގެން މާލެއަށް އިތުރުވާ ފޮށިތަކާ އެކު އެވެ. މިފަހަރުގެ އިންތިހާބުގައި ވޯޓުފޮށި ބަހައްޓަން އެދޭ ހުރިހާ ރިސޯޓެއްގައި ވެސް ވޯޓުލުން ކުރިއަށް ގެންދަން އީސީން ނިންމި އެވެ.\n"ހަމަނުޖެހުމާ ގުޅުގެން ދެ ޕާޓީން ވެސް ހެދީ ދޮގު"\n"އީސީއަށް ދިޔައީ ޕީޕީއެމްގެ އިސްވެރިން އެތަނަށް ވަނުމުން"\nއިހުތިޖާޖުގެ މެދަށް ނަޝީދަށް ވަޑައިގެންނެވުމުން ހޫނުވެއްޖެ


ކުރިމަތީގައި ފުޓްބޯޅަ ޖާޒީއެއް ލައިގެން ދާހިތްލައި ފޯވެފައި ހުރީ އިމާޒެވެ. އަންހެންކުދިން އަޅައިގަންނަ ކަހަލަ ދިގު އިސްކޮޅަކާއި ކަސްރަތީ ހަށިގަނޑެއް އިމާޒަށް ލިބިފައިވެއެވެ. އިސްތަށިގަނޑު ކުރު ކުރުކޮށް ކޮށާލައިފައިވުމުން ނިތްކުރި ތަނަވަސްކަމަށް ދައްކައެވެ. ރަތްދަކައަވީގައި ވެސް ކުޅެން ފޯރި ހުންނާތީ އޮޅަލި ކުލައިގެ ހަށިގަނޑު އަނދާފައިވެއެވެ. ގަސްތަކަށް ފެން ޖަހަން ގެންގުޅޭ ހޮޅި ނަވްޔާއާ އަމާޒު ކޮށްގެން އިމާޒު ހުރިއިރު އެ މޫނުމަތީގައި ވަނީ ލާނެތް ހިނިތުންވުމެކެވެ.\nހަޅޭއްލަވައިގެންފައި ނަވްޔާ ދުއްވައިގަތް ނަމަވެސް ފެނުގެ ސައިލާބުން ސަލާމަތެއް ނުވިއެވެ. ނަވްޔާ ތެމެމުން ދިޔައިރު އިމާޒު ހެމުން ގެންދިޔައެވެ. ނަވްޔާގެ ތުނި ހަށިގަނޑުގައި ފެންތިކިތައް ޖެހިފައި ބުރުއްސައިގެން ދާތަން ބަލަން ބޭރު ފާރުބުރި ކައިރީގައި ޒުވާނަކު މަޑުކޮށްލައިގެން ހުރިކަމެއް ނަވްޔާ ނުދެނަހުއްޓެވެ.\nއިމާޒުގެ ހިތްފުރޭވަރު ވުމުން އިސްކުރު ބާރު ކުރިއެވެ. އޭރު ނަވްޔާ ހުރީ ތެމިފޯވެފައެވެ. ލައިގެން ހުރި މަޑު ފިޔާތޮށިކުލައިގެ ހެދުން ގައިގައި ތަތްލާފައިވާ އިރު މޫނުމަތީގައި ހަރުލާފައި ހުރި ފެންތިކިތައް ވިދަމުން ދިޔައެވެ. އިމާޒަށް ލޯ އަޅާލުމަށް ފަހު ނަވްޔާ އެތެރެއަށް ދާން ހިނގައިގަތެވެ. އެ ވަގުތު އޭނާއާ ދިމާއަށް ބަލަހައްޓައިގެން ހުރި ޒުވާނާ ނަވްޔާގެ ލޮލުގައި އަޅައިގަތެވެ.\n"ހައްޔާން." ހިތަށްއެރި ނަމަކުން ނަވްޔާގެ ހިތް އަވަސް ވިއެވެ.\nހައްޔާން ރަށަށް އައީ ކޮންއިރަކު ބާވައެވެ؟ ހައްޔާންގެ ނަޒަރު ނަވްޔާއަށް ހުއްޓިފައި ހުރިކަން އެނގުމުން ގަތް ލަދުން ނަވްޔާއަށް ދުއްވައި ގަނެވުނެވެ. ގޭގެ އެއްފަރާތުގައި އޮންނަ ހަނި ގޯޅިގަނޑުންލާފައި ބިތްދޮށު ފަރާތަށް ދިޔައިރު ހިތުގެ ވިންދު އަވަސްވެފައިވެއެވެ. ބޭރު ދޮރުމައްޗަށް އޮންނަ ހުސްތަން ހާ ބޮޑު ނޫން ނަމަވެސް ފުދޭވަރެއްގެ ހުސްތަންކޮޅެއް ފަހަތުގައި ވެސް އޮތެވެ. އެތަނުގައި ވެސް މާގަސްތައް ހައްދާފައިވާ އިރު ހިޔާދޭ ބޮޑު ޖަނބުރޯލުގަހުގައި ޖޯއްޔެއް އެލުވައިފައި ހުއްޓެވެ.\nބަދިގެ ތެރެއިން ލާފައި ގޮސް ކޮޓަރިއަށް ވަދެ އަވަސް އަވަހަށް އެއްޗެހި ބަދަލު ކުރަން ފެށި އިރު ވެސް ނަވްޔާގެ ހިތުގެ ތެޅުން ހަމައަކަށް ނޭޅެއެވެ. ހިތަށް ސިފަވަމުން ދިޔައީ ހައްޔާން ބަލަމުން ދިޔަ ގޮތެވެ. ހަތަރު އަހަރުވަންދެން ހިތުގެ ކަނެއްގައި ފޮރުވައިގެން އުޅުނު އިހުސާސްތައް ހޭލައްވައިލުމަށް އެ ކަތި ނަޒަރު ފުދުނެވެ.\nއެއްޗެހި ބަދަލުކޮށްގެން ނަވްޔާއަށް ބަދިގެއަށް ދެވުނު އިރު ހަތެއް ޖަހާ ބޮޑުވެއްޖެއެވެ. އިމާޒާ ހެދި އިތުރަށް ލަސްވީތީ ކުދިކިޔަމުން ނަވްޔާ ސައި ހަދަން އުޅެން ފެށިއެވެ. ނަސީބަކުން މިއަދަކީ ހުކުރު ދުވަސް ކަމުން ނަސީމާއްތަމެން ހޭލާނީ ތަންކޮޅެއް ލަހުންނެވެ. އެ މީހުން ނުކުންނަން ވާ އިރަށް ރޮށިފިހެ މަސްހުންޏާއި ކުޅި މަސް ހަދަން ޖެހެއެވެ. ބޮޑުބެއަށް ހަދާ އާޓާ ފުށުގެ ރޮއްޓާއި މުގު ރިހަ ވެސް ކައްކަން ޖެހެއެވެ. ކުރަން ހުރި ކަންތައް ހިތުގައި ނޯޓު ކުރަމުން ނަވްޔާ ފުށް މޮޑެން ފުށް އެއްޗަށް އަތްލިއެވެ.\n"ކޮބއިތަ ކޮފީ؟" ރުންކުރު ރާގެއްގައި އިމާޒް ބުނެލި އަޑު އިވުނެވެ.\nނަވްޔާ ބަލައިލި އިރު ކާގެއިން ބަދިގެއަށް ވަދެވޭ ދޮރު ކައިރީގައި ލެގިލައިގެން އިމާޒު ހުއްޓެވެ. ފެންވަރާ އެއްޗެހި ބަދަލުކޮށްގެން ހުރުމުން މޫނުމަތީގައި ވަނީ ތާޒާކަމެވެ. ކަޅުކުލައިގެ ބެންޔަންއަކާއި ކަކުލާ ހަމައަށް އަރާވަރުގެ ކާކީކުލައިގެ ސޯޓުގައި އިމާޒު ފެންނަލެއް ނުހަނު ފިރިހެންވަންތައެވެ.\nމި އުޅެވެނީ އެންމެ ފުރަތަމަ ކުރަން ޖެހޭ ކަންތައް ނުކޮށް ކަން ހަނދާން ވުމުން ނަވްޔާއަށް ކުއްލިއަކަށް ނިތުގައި އަތުން ޖަހާލެވުނުވެ. އެއާ އެކު ހިކި ފުށް މޫނުގައި ހޭކުނެވެ. މިތަން ފެނިފައި އިމާޒް ހޭން ފެށުމުން ނަވްޔާ ރުޅިއައިސް ރަތްވިއެވެ.\n"އަމިއްލައަށް ކޮފީ ހަދާ ބަލަ." ނަވްޔާ ބުނެލިއެވެ.\n"މަންމާ!" އިމާޒު ބާރުބާރަށް ގޮވައިލިއެވެ.\nތެޅިގަނެފައި އަވަސްއަވަހަށް އައިސް އިމާޒުގެ އަނގަމަތީގައި ނަވްޔާ އަތް އެޅިއެވެ. މިފަހަރު ފުށް ހޭކުނީ އިމާޒުގެ އަނގަމަތީގައެވެ. އޭރު ބިރުން ގޮސް ނަވްޔާ ގެ މޭ ތެޅެއެވެ. ނަސީމާއްތައަށް އަޑު އިވިއްޖެ ނަމަ ނަވްޔާއަށް ވަރު ބާލާނެ ކަން އެނގި ހުރެ އިމާޒް އެހެން ހެދުމުން ދެރަ ވެސް ވިއެވެ. އަޒްކާ ނޫނީ މިގޭގައި ރަހުމުގެ ކުނޑިފުކެއް ވެސް ހުރި މީހަކު ނޫޅެނީ ހެއްޔެވެ.؟ ކަރުނައިން ފުރިގެންވާ ލޮލަކުން އިމާޒާ ދިމާއަށް ބަލައިލުމަށްފަހު ނަވްޔާ ދުރަށް ޖެހިލިއެވެ. ސިންކު ކައިރިއަށް ގޮސް އަތް ދޮވެގެން ކޮފީ ހަދަން އުޅުނު އިރު ނަވްޔާ ގެ އަތް ތުރުތުރު އަޅައެވެ.\nކޮށްގެން ނުވާނެ ސަމާސާއެއް ކުރެވުނީކަން އިހުސާސްކުރެވުމާ އެކު އިމާޒުގެ މޫނުމަތީގައިވި ލާނެތް ހިނިތުންވުން ފިލިއެވެ. ނަވްޔާއަށް މަންމަ ކުރާ ގޯނާއާއި ގޮވާ އެއްޗެހި އިމާޒަށް ވެސް އަޑުނީވެނީކީ ނޫނެވެ. ނަވްޔާއަށް ނޭގުނަސް ކިތަންމެ ދުވަހަކު މަންމަ އެ ގޮތަށް ކަންތައް ކުރާތީ ހިތްހަމަނުޖެހިގެން މަންމައާ އިމާޒް ވާހަކަދައްކާފައި ވާނެއެވެ. ކިތަންމެ ދުވަހަކު ނަވްޔާ ސަލާމަތްކުރަން މަސައްކަތްކޮށްފައި ވާނެއެވެ. ދެންމެވެސް މަންމައަށް ގޮވީ މަންމަ އަދި ނުހޭލާކަން ޔަޤީންވާތީއެވެ. އަބަދު ނަވްޔާއަށް ޖެއްސުންކޮށް ރުޅިއަރުވާލެވެނީ ކީއްވެކަން ޚުދު އިމާޒަށް ވެސް ނޭނގެއެވެ. އެނގޭ އެއްޗަކީ ނަވްޔާގެ ލޮލުން ފެންނަ މާޔޫސްކަމާއި ޝަކުވާ ބަލަން އިމާޒަށް ކެތް ނުވާކަމެވެ. ނަވްޔާ ރުޅި އަންނަ ވަގުތު މާޔޫސްކަމުގެ ބަދަލުގައި އެ ދެލޮލުން ފެންނަ ވިދުން ދެކިލާހިތްވާ ކަމެެވެ.\nވިސްނުމަކަށް އިމާޒް ގެއްލިފައި ހުއްޓާ ނަވްޔާ ކޮފީ ތަށި ގެނެސް ދިނެވެ. ކޮފީތަށީގައި ހިފުމަށް ފަހު މަޢާފަށް އެދެން އިމާޒް އަނގަ ހުޅުވައިލިއެވެ. ނަމަވެސް ނަވްޔާ ބަލައިވެސް ނުލާ ފަސް އެނބުރުމުން އިމާޒަށް ފަސްޖެހެވުނީ މިވީ ހާ ތަނަށް ނަވްޔާއާ ރީތިކޮށް ވާހަކަދައްކާފައި ވެސް ނުވާތީއެވެ. ނަވްޔާ އެނބުރި މަސައްކަތް ފެށުމުން އެ ހުރިތާ ހުރެފައި އިމާޒު ކޮފީތަށީގައި އަނގަ ޖެހިއެވެ. ކޮފީގެ ރަހަ ޖެހުމާ އެކު އަނގައަށް ލީ ކޯވަރު ބުރުވާލެވުނީ ބޭއިޚްތިޔާރުގައެވެ.\nހައިރާންކަމާ އެކު ނަވްޔާ އެނބުރިލިއެވެ. އިމާޒު އަނެއް ފަހަރު ކޮން ކުޅިގަނޑެއް ކުޅެނީ ބާވައޭ ހިތަށްއަރާފައި ބަލަހައްޓައިގެން ހުރެވުނެވެ. އެއްވެސް ކަމެއް ނުވާ ކަމަށް ހަދާފައި އިމާޒް އަނެއްކާ ކޮފީ ބޯން ފެށުމުން ނަވްޔާ މަސައްކަތަށް އެނބުރި ފުށް މޮޑެން ފެށީ ދެއަތަށް ބޯ ހޫރުވާލުމަށް ފަހުއެވެ. ދަނޑިވަޅު ލިބުމުން އިމާޒު އަވަސް އަވަހަށް ކާގެއަށް ގޮސް ޖޯޑުގައި ބާކީ ހުރި ކޮފީ ފޮދު ސިންކަށް އަޅައިލިއެވެ. އޭރު އަނގައިގައި ލޮނުގެ ހިތި ރަހަ ލާފައި ހުއްޓެވެ. ނަމަވެސް ކަންތައް ވެފައިވާ ގޮތުން ނަވްޔާ އިތުރަށް ދެރަ ކުރަން ބޭނުން ނުވާތީ ފެންތައްޓެއް ބޮއިލުމަށް ފަހު ކޮޓަރިއަށް ދިޔައެވެ.\nއަދިވެސް އަރުތެރޭގައި ހިތިރަހަލާހެން ހީވާން ފެށުމުން އިމާޒް ފާޚާނާއަށް ވަދެ ކޯ ދޮންނަން އުޅުނެވެ. އެވަގުތު ހީނލެވުނީ އަނގަމަތީގައި ހޭކިފައި ހުރި ފުށްތައް ފެނުމުންނެވެ. ދެލޯ މަރައިލާފައި އެތަނުގައި މަޑު މަޑުން އަތް ހާކައިލިއިރު ނަވްޔާގެ މަޑުމަޑު އަތުގެ ބީހުން އިހުސާސް ކުރެވުނު ކަހަލައެވެ. ނަވްޔާގެ ބޯ އެސްފިޔަ ތަކުގައި މުތީތަކެއް ފަދައިން ވިދަމުން ދިޔަ ކަރުނަތިކިތައް ހިތަށް ސިފަވުމާ އެކު ހިތަށް އުނދަގޫވިއެވެ. ގޮތް ނޭނގޭ އިހުސާސްތަކެއްގައި ބަދެވެމުން ދަނިކޮށް ހިތަށްއެރި އެއްޗަކުން ކުއްލިއަކަށް އިމާޒަށް ލޯ ހުޅުވައިލެވުނެވެ.\n"ނަވް، ކިހިނެއްވީ؟" ލޯ އުނގުޅަމުން ބަދިގެއަށް ވަތް އަޒްކާއަށް ނަވްޔާ ހާސްވެގެން އުޅޭ ތަން ފެނިގެން އަހައިލިއެވެ.\n"މިއަދު މާ ލަސްވީ. ފެން އަޅާފައި ގިނައިރު ބެހެއްޓިފައި ހުރުމުން މޮޑުނު ފުށްގަނޑު ވެސް މި އޮތީ ހަރުވެފަ." ނަވްޔާ ކަންބޮޑުވެފައި ބުނެލިއެވެ.\n"ރޮށި ހަރު ވެއްޖިއްޔާ ނަސީމާއްތަ ހަޅޭއްލަވާނެ."\n"ދެން އަލުން މޮޑެން ވީނު." ނަވްޔާ އެބުނީ ތެދެއް ކަން އެނގޭތީ އަޒްކާ ބުންޏެވެ.\nހޫން އެއް ލައްވާލާފައި ނަވްޔާ އަވަސް ވެގަތީ އަނެއްކާ ފުށް މޮޑުމަށެވެ. އަޒްކާ ގޮސް ކޮފީ އަޅާފައި ހުރި ޖަގުން ޖޯޑަކަށް ކޮފީ އެޅުމަށް ފަހު އެތިފޮދެއް ބޮއިލިއެވެ. އެ ވަގުތު އަޒްކާއަށް ވެސް ވީ އިމާޒަށް ވީ ވަރެވެ. ކޮފީ ކޯވަރު ބުރުއްސާލުމަށް ފަހު އަޒްކާ ހޭން ފެށުމުން ނަވްޔާ ލޯ ބޮޑުކޮށްފައި ބަލައިލިއެވެ.\n"ނަވް، ހަކުރު ކަމަށް ލޮނު ދޯ އެޅީ." އަޒްކާ ހީނހީނފައި ބުންޏެވެ.\nޤަބޫލު ނުކުރެވިފައި ހުރެ ނަވްޔާ ގޮސް ރަހަ ބަލައިލިއެވެ. އެއާ އެކު އޯކާ ދަމައިގަތެވެ. މާ ހަމަޖެހިފައި އިމާޒު ކޮފީ ބުއީ ކީއްވެ ބާވައޭ ހިތަށްއެރިއެވެ. ޔަޤީނެވެ. އިމާޒު ގަސްދުގައި އެ ވާހަކަ ނުބުނީ ނަވްޔާއަށް ލަނޑު ދޭށެވެ. އޭރުން ނަސީމާއްތަ ނަވްޔާއަށް ރޯޅި ބާލާނެ ކަން އެނގޭތީއެވެ. ނަވްޔާ ގެ ހިތް އިމާޒާ ދޭތެރޭ ކިލަނބުވިއެވެ. މިވީ ގޮތުން ހައްތަހާ ލަސް ވުން ނޫން ކަމެއް ނުވެއެވެ.\n"ނޭނގެ، މިއަދު އެއްވެސް ކަމެއް ރަނގަޅަކަށް ނުކުރެވޭ." ރޮވެން ކައިރިވެފައި ހުރި ނަވްޔާ ބުންޏެވެ.\n"ނަވް، ހަމަ ޖެހިބަލަ. އަހަރެން ވެސް މިހިރީނު. މަންމަ ހޭލުމުގެ ކުރިން ދެމީހުން ވެގެން ކަންތައް ކޮށް ނިންމާލާނީ." އަޒްކާ ބުންޏެވެ.\nޝުކުރުވެރިކަމުގެ ނަޒަރަކުން އަޒްކާއަށް ބަލައިލުމަށްފަހު ނަވްޔާ ބޯ ޖަހައިލިއެވެ.\nކާގެ ތެރޭގައި ހުރި އިމާޒަށް ނަވްޔާމެންގެ ވާހަކަތައް އިވުމުން ހިތްހަމަޖެހުމުގެ ނޭވާއެއް ލެވުނެވެ. ކޮފީއަށް ލޮނު އަޅާފައި ހުރިކަން މަންމައަށް އެނގިއްޖެނަމަ ނަވްޔާ އަށް ވަރުބާލާނެޔޭ އިމާޒުގެ ހިތަށްއެރީ ކުއްލިއަކަށެވެ. އަމިއްލަ މޮޔަކަމުގެ މައްޗަށް ހިތާ ހިތުން އެއްޗެހި ކިޔަމުން ބަދިގެ ދޮށަށް އައީ ކޮންމެވެސް ގޮތެއް ހަދާފައި ނަވްޔާއަށް އެކަން އެންގުމަށެވެ. ނަމަވެސް މައްސަލަ ހައްލުވެއްޖެކަން އެނގުމުން އިމާޒު އެނބުރި އައި ކޮޅަށް ދިޔައެވެ.\nސިޓިންގްރޫމަށް ވަދެފައި ސޯފާއަށް އިމާޒު ވެއްޓި ގަތެވެ. ޓީވީ ހުޅުވުމަށްފަހު އެކިއެކި ޗެނެލްތަކަށް ބަދަލު ކުރަމުން ދަނިކޮށް ފުޓުބޯޅަ މެޗެއް ދައްކާތަން ފެނިގެން ދެފައި ސޯފާމައްޗަށް ނަގާފައި ރަނގަޅަށް ހަމަޖެހިލިއެވެ. ފުޓްބޯޅަ މެޗަށް ގެއްލި ހުސްވެފައި އޮތް އިމާޒު ކުއްލިއަކަށް ސިހުނީ މަންމައާއި ބައްޕަގެ ކޮޓަރީގެ ދޮރު ހުޅުވައިލުމަށްފަހު ނުކުތް މަންމަ ފެނުމުންނެވެ.\nވާހަކަ ވަރަށް ރީތި.ވާހަކައިގެ ދެން އޮތް ބަޔަށް އިންތިޒާރުކުރަން.\nވ. ބޮޑަށް ޝުކުރިއްޔާ


Mashroothah lasvaa kamah Raees vidhaalhuvumun ACC in mashvaraa kuran nimmaifi | Mihaaru\nމަޝްރޫއުތައް ލަސްވާކަމަށް ރައީސް ވިދާޅުވުމުން އޭސީސީން މަޝްވަރާކުރަން ނިންމައިފި\nއޭސީސީގެ މެމްބަރުން ނޫސްވެރިންގެ ބައްދަލުވުމެއްގައި: މަޝްރޫއުތައް ލަސްވާ ކަމަށް ރައީސް ފާޅުކުރެއްވި ކަންބޮޑުވުމާ ގުޅޭ ގޮތުން ރައީސް އޮފީހާ މަޝްވަރާކުރަން އެ ކޮމިޝަނުން ވަނީ ނިންމާފައި. --ފޮޓޯ: ނިޝާން އަލީ/މިހާރު\n16 ޖެނުއަރީ 2020 - 12:17\nލޯކަލް ކައުންސިލް އިންތިޚާބުގެ ކެމްޕޭނަށް ބޮޑުތިލަދުންމައްޗަށް ވަޑައިގެން ހއ. ވައިކަރަދޫގައި ރައީސް ވިދާޅުވެފައި ވަނީ މަޝްރޫއެއް ކުރިއަށް ގެންދަން ހުޅުވައިލާ ބީލަމަކާ ގުޅޭ ގޮތުން ޝަކުވާއެއް ހުށަހަޅައިފި ނަމަ އޭސީސީން އެކަން ބަލަންޖެހޭ ކަމަށާއި ކޮމިޝަންގެ ގާނޫނީ ޒިންމާއަކީ އެއީ ކަމަށެވެ.\nއެމަނިކުފާނުގެ ކަންބޮޑުވުމަކަށް ވީ އޭސީސީ އަށް ހުށަހަޅާ ޝަކުވާތައް ބަލަން މަޝްރޫއު ކުރިއަށް ނުގެންދެވި ލަސްވުމެވެ. ބައެއް ޝަކުވާތަކަށް ދެމަހެއްހާ ދުވަސް ހޭދަވެ، ތަހުގީގު ނިމޭއިރު މައްސަލައެއް ފާހަގަނުވާ ކަމަށް ރައީސް ވިދާޅުވި އެވެ.\n"ކަންތައްތައް ބަލަން ޖެހޭނެ. ގޯސްކޮށް ކަމެއް އުޅެންޏާ ރަނގަޅު ކުރަން ވާނެ. އެކަމަކު މަސައްކަތްތަކުގެ ހުރަހަކަށް އެއްވެސް ބޭފުޅަކު ވެގެން ނުވާނެ،" ރައީސް ވިދާޅުވެފައިވެ އެވެ.\nމި ވާހަކަފުޅާ ގުޅޭ ގޮތުން އޭސީސީގެ ރައީސް ޝިއުނާ "މިހާރު" އަށް ވިދާޅުވީ ބައެއް މަޝްރޫއުތައް ހުއްޓުވަން ޖެހޭ އަދި ލަސްވާ ސަބަބުތައް ވެސް ހުންނަ ކަމަށެވެ. އެކަމުގައި ހުރި ސަރުކާރުގެ ކަންބޮޑުވުންތަކާ ގުޅޭ ގޮތުން އޭސީސީން މަޝްވަރާކުރާނެ ކަމަށް ވިދާޅުވި އެވެ.\n"އެ ކަންބޮޑުވުންތަކާ ގުޅޭ ގޮތުން ރައީސް އޮފީހާ އަޅުގަނޑުމެން މަޝްވަރާކުރާނަން،" ޝިއުނާ ވިދާޅުވި އެވެ.\nކުރީގެ ސަރުކާރުގައި އެންޓި ކޮރަޕްޝަން ކޮމިޝަނުގެ ގާނޫނީ ޒިންމައަދާނުކުރާ ކަމުގެ ފާޑުކިއުންތަކާ އެކު ކޮމިޝަންގެ އިތުބާރާ މެދު ސުވާލު އުފެއްދި އެވެ. އެ ފުރުސަތު ނުދޭނެ ކަމަށް މި ސަރުކާރުން އޭސީސީ އަށް އައްޔަންކުރި މެމްބަރުން ވަނީ ވިދާޅުވެފަ އެވެ.\nރައީސް އޮފީސް ދިވެހި ސަރުކާރު އެންޓި ކޮރަޕްޝަން ކޮމިޝަން ކޮރަޕްޝަން ރައީސް އިބްރާހިމް މުހައްމަދު ސޯލިހް\n10 ކޮމެންޓް, 17 ރިއެކްޝަންސް\nސަރުކާރަކީއޭސީސި އޭސީސީއަކީސަރުކާރު މިސަރުކާރުން އަބަދުވެސް ކަންތައް އިސްލާހުކުރާނީ މިސަރުކާރުން ކޮރަޕްށަން ނުހިނގާނެ މިސަރުކާރުން ބަދަލުދޭނީ މަމެން ދިވެހިން ސިއާސީގޮތުން ތަނދޮރުދަންނަ ބަޔަކައްވާނީ ކޮންދުއަހަކުންބާ\nބަލަ ސީޕްލޭން ޓާރމިނަލް ދީ އެއޮތް ނިންމާލަނީ ދައުލަތަށް އަހަރަކު 600 މިލިއަން ރުފިޔާގެ ގެއްލުމާއިއެކު. މިހާރު ނޫހުން މިކަމުގައި ރިޕޯޓެއްނެރެފި، ޔައުގޫބް ޓްވީޓެއްކޮށްފި. އޭސީސީން ކުރީ ކީއްތޯ ދިވެހި ރައްޔިތެއްގެ ހައިސިއްޔަތުން ބަލަން ބޭނުން\nމި ކޮމިޝަނަށް ރައީސުލްޖުމްހޫރިއްޔާގެ މައްސަލައެއް މީހަކު ހުށަހަޅައިފިއްޔާ ހީވާނީ ފަޔަށް ހިނި އަރައިގެން އުޅޭހެން.. މާަދަން މީހަކު ސިޓީއެއްލާންވީ ރައީސުލްޖުމްހޫރިއްޔާ، އޮފީހުން ވަޑައިގަންނަވަމުން، ބޮޑު ސިޓީއުރައެއް ގެއަށް ގެންދަވައިފިޔޭ. ނިމުނީ ކަންތައް. އެ ސިޓީ އުރަ ގެންދެވިތޯއާއި, އޭގެ ސައިޒާއި ސިޓީ އުރަ ރައީސް އަރިހަށް ގެންދިޔަ މީހުންގެ މަޢުލޫމާތު ހޯދަން ވަގުތުން ރައީސް އޮފީހަށް ފޮނުވާނެ. މިގޮތަކަށް ރައީސްގެ މައްސަލައެއް ނުބެލޭނެ.\nމީހަކު ހަމަ މައްސަލައެއް ހުށަހަޅާ އިރަށް އެ މައްސަލައެއްގެ ޙަޤީޤަތް އެއްގޮތަކަށްވެސް ބަލާލުމެއް ނެތި އެ މައްސަލައަކާ ގުޅޭ އޮފީހަކަށް ފާޑެއްގެ އަމުރެއް ހިފަިއގެން އެތާނގެ ޅަ ކުދިންތަކެއް އެބަ ފޮނުވާ. އެ ފޮނުވާ ކުދިންނަށް ވާނުވާވެސް ނޭގެ.\nޅަޅަ ކުދިންތަކެއް އެންޓި-ކޮރަޕްޝަނަށް ލީމަ ވާނީ ތިހެން. ވަަރަށް ޒިންމާދާރުކަން ކުދަގޮތަކަށް މިހާރު އެތަން ހިނގަނީ\nމަސައްކަތް ލަސްވާކަމަ މިސަރުކާރު ލަސް ކަމަށް ސަރުކާރުގެ ވެރިޔާ އިއުތިރާފް ވުމުން ސަރުކާރު އެވަނި ފެއިލްވެފަ . އާސަރުކާރެއް އަންނަން ޖެހިއްޖެ ކަން ޔަގީން ކުރެވިއްޖެ.ވީމާ އާސަރުކާރަކަށް ފުރުސަތު ދިނުމަށް އެދެން.\nއޭސީސީގެ ބައެއް މެންބަރުންނަކީ ސިޔާސީ ވިސްނުމުގެ އަދި އެކްޓިވިސްޓުން ފެންވަރުގެ ބައެއް. ކުރީންތިބި މީހުންވެސް އަދި މިހާރުގެ މީހުންވެސް. ދެން ތިޔަ ތަން ކޮންޓުރޯލް ކުރަނީ ސިޔާސީ ކަރަޕްޓް މީހުން. ދެން ރަނގަޅުވާނީ ރައީސް އިބޫގެ ޅިޔަނެއް ނޫނީ ފަހަރިއެއް ނޫނީ ނަޝިދުގެ ބޯއިއެއް ލީމަ! ބޯހަލާކު!\nމި ސަރުކާރަކުން ކޮރަޕްޝަނެއް ނުހިންގާނެ، އެއްވެސް ޕްރޮޖެކްޓެއް ހުއްޓުވައިގެން ނުވާނެ، ދޭ އެއްޗެއް ދޭނީ ފާޅުގަ، އެ ނުވާނެ ކޮރަޕްޝަނަކަށް.\nރައީސް ވިދާޅުވި އިތުބާރުއޮތްވާހަކަ...ރަނގަޅަށް ކުރާތީ އިތުބާރުއޮންނާނީ...އިތުރު ޕްރެޝަރ އައީ ކަންނޭގެ..


1057 ދަރިވަރުން ވޯޓުގައި ބައިވެރިވި އެމް.އެން.ޔޫ.އެސް.ޔޫގެ އިންތިޚާބު، ތަނަވަސް އަޣްލަބިއްޔަތަކުން ”ޓީމް ލެވަލް އަޕް“އިން ކާމިޔާބުކޮށްފި – MNUSU\n1057 ދަރިވަރުން ވޯޓުގައި ބައިވެރިވި އެމް.އެން.ޔޫ.އެސް.ޔޫގެ އިންތިޚާބު، ތަނަވަސް އަޣްލަބިއްޔަތަކުން ”ޓީމް ލެވަލް އަޕް“އިން ކާމިޔާބުކޮށްފި\nދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ)ގެ7ވަނަ ދައުރުގެ ހިންގާ ކޮމިޓީގެ މެންބަރުން އިންތިޚާބުކުރުމަށް ބޭއްވުނު ޢާންމު އިންތިޚާބުގެ ވަގުތީ ނަތީޖާ އިޢުލާންކޮށްފިއެވެ. ޖުމްލަ9ފޮށި ބެހެއްޓުނު މި އިންތިޚާބުގެ ވަގުތީ ނަތީޖާ ދައްކާގޮތުން، ކޮންމެ މަޤާމަކަށްވެސް ހޮވިފައިވަނީ ކެނޑިޑޭޓު ނަންބަރު2އެވެ. މި އިންތިޚާބުގެ ވަގުތީ ނަތީޖާ އިޢުލާންކުރެވިފައިވަނީ ބުރާސްފަތިދުވަހުގެރޭ 01.00ގައެވެ.\nނައިބު ރައީސް (ޢިލްމީ)\nޢާއިޝަތު އީނާސް: 239، %22.81\n02. އާދަމް ރުޝްދީ: 809، %77.19\nޞައްޙަ ވޯޓު: 1048\nބާޠިލު ވޯޓު: 9\nވޯޓުލީ މީހުންގެ ޢަދަދު: 1057\nނައިބު ރައީސް (ގޮފިތައް)\nއާމިނަތު ނަޒީހާ: 215، %20.55\n02. ޢަލީ ޝަމްޢޫން: 831، %79.45\nޞައްޙަ ވޯޓު: 1046\nބާޠިލު ވޯޓު: 11\nފާޠިމަތު ޝަޒްނާ: 229، %21.85\n02. އަނާ އަޙްމަދު: 819، %78.15\nޝަހީދާ އިބްރާހީމް: 229، %21.81\n02. އާމިނަތު ރައުދާ: 821، %78.19\nޞައްޙަ ވޯޓު: 1050\nބާޠިލު ވޯޓު: 7\nމާލޭ ކެމްޕަހުގެ ވޯޓު ގުނުން ކުރިއަށް ގެންގޮސްފައިވަނީ އެމް.އެން.ޔޫ ސީ.އޭ އޮޑިޓޯރިއަމްގައެވެ. މާލޭ ކެމްޕަހުގެ ވޯޓު ގުނުން ރޭގަނޑު 08:00ން ފަށައިގެން ދަންވަރު 01:00 އާ ހަމައަށް ދެމިގެންދިޔައެވެ. އަތޮޅު ކެމްޕަސްތަކުގައި (ހދ. ކުޅުދުއްފުށި، ލ. ގަން، ގދ. ތިނަދޫ، އައްޑޫ ސިޓީ ހިތަދޫ) ނަތީޖާ އިޢުލާންކުރެވުނީ އެ ކެމްޕަހެއްގައި ވޯޓު ގުނުމަށްފަހު ހަމަ އެ ކެމްޕަހުގައެވެ.\nމި އިންތިޚާބަކީ، އެމް.އެން.ޔޫ.އެސް.ޔޫގެ4މަޤާމެއް އިންތިޚާބުކުރުމަށް ބޭއްވުނު އިންތިޚާބެކެވެ. އެއީ ނައިބު ރައީސް (ގޮފިތައް)، ނައިބު ރައީސް (ޢިލްމީ)، ސެކްރެޓަރީ އަދި އެސިސްޓެންޓް ސެކްރެޓަރީގެ މަޤާމުތަކެވެ. އިންތިޚާބުގެ ވަގުތީ ނަތީޖާ ދައްކާގޮތުން، މި މަޤާމުތަކަށް ހޮވިފައިވާ ބޭފުޅުން ތިރީގައި އެވަނީއެވެ:\nމި އިންތިޚާބުގައި ދިވެހިރާއްޖޭގެ ޤައުމީ ޔުނިވަރސިޓީގެ ޖުމްލަ 1057 ދަރިވަރަކު ވަނީ ވޯޓުލާފައެވެ. އިންތިޚާބުގެ ވަގުތީ ނަތީޖާއާ މާބޮޑު ފަރަގެއް ރަސްމީ ނަތީޖާއިން ދައްކާނެކަމަށް ނުބެލެވޭކަމަށާއި، ރަސްމީ ނަތީޖާ މާދަމާގެ ވަގުތެއްގައި އިޢުލާނު ކުރުމަށް މަސައްކަތްކުރައްވާކަމަށް އިންތިޚާބު ކޮމިޓީގެ ރައީސް މަޢުލޫމާތުދެއްވިއެވެ.


Dho?! Shihaana fashuvin jaree kuri dhuniye!\nޝިހާނާ ފަށުވިން ޖަރީކުރި ދުނިޔެ!\nއިންސްޓަގްރާމްގައި ހިންގާ އަބުޑީ މޯލްޑިވްސް ކިޔާ އެކައުންޓެއް ފެނުނު ހެއްޔެވެ؟ ބަލައިލާށެވެ. އަތްތެރި މަސައްކަތަށް ހިތް ޖެހޭނެ އެވެ. ފަށުވީގެ ޖާދޫގައި ޖެހޭނެ އެވެ.\nއަބުޑީ މޯލްޑިވްސް އަކީ އާމިނަތު ޝިހާނާ (އަބުޑީ) ގެ ވާޗުއަލް ފިހާރަ އެވެ. ޝިހާނާ އަކީ އާޓިސްޓެކެވެ. ސްޓިޗް އާޓިސްޓެކެވެ. މިއީ ރޮދީގެ މަސައްކަތެވެ.\nކުރެހުންތެރިއަކު ކުލަ ފިހިން ކުރާނެ ހުރިހާ މަސައްކަތެއް ސްޓިޗް އާޓިސްޓަކަށް ކުރެވޭނެ އެވެ. ޝިހާނާގެ މަސައްކަތުން އެކަން ސާބިތުވާނެ އެވެ.\nމިއީ ޝިހާނާ ސްޓިޗް އާޓިސްޓަކަށް ވި ގޮތުގެ ޝައުގުވެރި ވާހަކަ އެވެ.\nއާއިލާއަށްޓަކައި 20 އަހަރު!\nޝިހާނާ އަކީ ގެވެހި އަންހެނެކެވެ. ސްކޫލުން ނިމިގެން، އުމުރުން 18 އަހަރު ވީތަނާ މީހަކާ އިނީ އެވެ. ކައިވެންޏަށް އަހަރެއް ފުރުނު އިރު ދަރިއަކު ލިބެން އުޅޭތީ އޭނާގެ ދިރިއުޅުމުގެ މަގްސަދާއި، މުސްތަގުބަލަށް ކުރެހި ހުރިހާ ތަސްވީރެއްގެ މިސްރާބު، ލިބެން އުޅޭ ދަރިފުޅަށްޓަކައި ބަދަލުކޮށްލި އެވެ. އޭނާ 24 ގަޑި އިރު އިންނާނީ ދަރިފުޅުގެ ހިދުމަތުގައި ކަމަށް ނިންމި އެވެ.\nޝިހާނާ އާއި އޭނާގެ ފިރިމީހާ؛ ޝިހާނާގެ މަސައްކަތުގެ އެންމެ ބޮޑު އެހީތެރިކަމެއް ލިބެނީ އޭނާގެ އާއިލާއިން\nއެހެންވެ، އޭނާ އާއި ފިރިމީހާ، އަބްދުﷲ ނިޔާޒް (ޖޭމް އައްލޯ)ގެ ހުރި ހަމަ އެކަނި ދަރިފުޅަށް، އަމިއްލަ އަށް އުޅެވޭ ވަރު ވަންދެން ހުރިހާ ކަމެއް ކޮށްދޭން، ދަރިފުޅުގެ ހިދުމަތުގައި 20 އަހަރު ވަންދެން ގޭގައި އިނީ އެވެ. އެ 20 އަހަރުގެ ތެރޭގައި އޭނާ ބޭނުންވި ގޮތަށް ދަރިފުޅު ތަރުބިއްޔަތުކުރި އެވެ. ފިރިމީހާއަށް ދޭން ޖެހޭ ފުރިހަމަ ލޯތްބާއި ހިދުމަތުގައި ދެމިހުއްޓެވެ. ލިބޭ ހުސް ވަގުތުގައި ގަސް އިންދައި، ގަސްތަކަށް އަޅައިލި އެވެ.\nގަސް އިންދުމަކީ ޝިހާނާގެ ހޮބީ އެއް؛ މަސައްކަތާ ދުރުން ގޭގައި ހޭދަކުރި 20 އަހަރުގައި އޭނާގެ ހިތްހަމަ ޖެހުމަށް ކުރި މަސައްކަތަކީ ގަސް އިންދުން\nހައުސްވައިފް އެއްގެ ވަޒީފާ އިން ވެސް ރިޓަޔާކުރެވޭނެ!\nޝިހާނާގެ ވާހަކައިން ނެގޭނެ އެންމެ ބޮޑު ފިލާވަޅަކީ، އަދި އިންސްޕިރޭޝަނަކީ ވެސް މިއީ އެވެ. ދަރިފުޅާއި އާއިލާ އަށް 20 އަހަރު ހިދުމަތް ކުރުމަށް ފަހު ދެން އޮތީ އޭނާގެ ހުވަފެންތަކުގައި ކުލަޖެއްސުމުގެ ފަހަރެވެ. މިފަހަރު އޭނާ އެކަންޏެއް ނުވާނެ އެވެ. ގާތުގައި އަޅައިލާނެ ބޮޑު ދަރިއަކު އެބަހުއްޓެވެ. ފިރިމީހާގެ ސަޕޯޓް އެބަ އޮތެވެ. އެހެންވެ އަބަދުވެސް ދެކެމުން އައި ބޮޑު ހުވަފެނުގައި ހަގީގީ ކުލަ ޖެއްސުމަށްޓަކައި، މާޖަހާ ކޯހެއްގައި ބައިވެރިވި އެވެ.\nA post shared by Abudy MALDIVES (@abudymaldives) on Apr 16, 2019 at 4:25am PDT\n"ސްކޫލްގައި އުޅުނު އިރު ކޮންމެވެސް ވަރަކަށް އެ އެއްޗެހި ދަސްވެފައި ހުރީ. ސްކޫލުގައި އޭރު އޮންނާނެ ހޯމް ސައިންސް ކްލާހާއި ނީޑްލް ވޯކާއި އެ ހުރިހާ އެއްޗެއް. ދެން އޭރުން ފެށިގެން ވެސް އެ ހުރިހާ ކަމަކަށް އިންޓްރެސްޓް ހުރޭ. އެހެންވެ، ސަރަނގު ޝަމީމާ [މިހާރު ނިޔާވެފަ] ގާތަށް މާޖަހަން ދަސްކުރަން ދިޔައީ. އެއީ އެންމެ މޮޅު މާޖަހާ އޭރު މާލޭގައި ހުރި. ޝަމީމާ ކައިރި އަށް ގޮސް ކޯހެއް ވެސް ނިންމިން،"\n"އެފަހުން އަނެއްކާ ދިޔައިން، ލިޒީ ކިޔާ މީހަކު ހިންގި ކޯހަކަށް ވެސް. އޭނަ އަކީ މައުރަޒު ތަކުން ވަނަ ވެސް ގެނެސްފައި ހުރި މީހެއް. އޭނަ ކައިރިއަށް ދިޔައިން ރިބަން އެމްބްރޮއިޑަރީ އާއި ޕޭޕާ ކުއިލިން ހަދަން. އޭނަ ކައިރިއަށް ގޮސްލާފަ، އެކަންތަކަށް ޝައުގުވެރި ވެގެން އިތުރަށް އެ އެއްޗިހި ދަސްކުރަން ވެގެން ލަންކާ އަށް ދިޔައީ." އެމްބްރޮއިޑަރީ އާއި ރޮދީގެ ކަވި މަސައްކަތް ދަސްކުރުމާއި އެ ދާއިރާއިން ކެރިއަރުގެ ބިންގާ ވަރުގަދަ ކުރި އެވެ. އޭގެ ފަހުން އޯޑަރަށް މަސައްކަތް ކޮށްދޭން ފެށި އެވެ.\nA post shared by Abudy MALDIVES (@abudymaldives) on May 3, 2019 at 5:28am PDT\nކެރިއާ ބިނާކުރަން ވަކި އުމުރެއް ނެތް، މިއީ ހެކި!\nޝިހާނާގެ ރޮދީގެ ކަވި މަސައްކަތްތައް ހަމައެކަނި ބާލީސް އުރަ އާއި ތުއްތު ކުދިންގެ ހެދުންކޮޅުތަކާ ހިސާބުން ނިމުނީއެއް ނޫނެވެ. އަތްދަބަސްތައް ބޭނުން ޑިޒައިނަކަށް ޑެކަރޭޓް ކުރުމާއި ހަނދާނީ އަލްބަމްތައް ޑެކަރޭޓްކުރުމަކީ ވެސް އޭނާ އަށް އުނދަގޫ ކަމެއް ނޫނެވެ. ފަށުވިން ކުރެވޭނެ ކޮންމެ ކަމެއް އެއީ އޭނާ އަށް ޗެލެންޖެކެވެ.\nA post shared by Abudy MALDIVES (@abudymaldives) on Jan 15, 2019 at 10:59pm PST\nއޭނާގެ އިންސްޓަގްރާމް ބަލައިލާށެވެ. އެއީ މި ހުނަރަކާއި މަސައްކަތްތެރިކަން ސިފަކޮށްދޭން ބުނާނެ އެންމެ ފުރިހަމަ ބަސްތައް ސިކުނޑި އަށް ނާންނާތީ އެވެ. މިދިޔަ އަހަރު ފަންނު އެކްސްޕޯއަށް ދިޔަ މީހުންގެ ތެރެއިން އޭނާގެ މަސައްކަތް ދުށް މީހުންނަށް އެކަން އެނގޭނެ އެވެ.\nފަންނު އެކްސްޕޯ އަށް ރޮދިން ޝިހާނާ ތައްޔާރުކުރި ކުރެހުމެއް؛ މިއީ މައުރަޒުން ވަނަ ލިބުނު މަސައްކަތްތަކެއް\nއެ މައުރަޒުން އަތްތެރި މަސައްކަތުގެ އެހެނިހެން ކެޓަގަރީން ވާދަވެރި ތިން ވަނަ އޭނާ ގެނައީ ލޯ މައްޗަށް ޖާދޫއެއް ދައްކައިގެންނޭ ބުންޏަސް ދޮގަކަށް ނުވާނެ އެވެ. އެ މައުރަޒުގައި އޭނާ ހިމެނި މޮޑެލްތަކުގެ ތެރޭގައި ފަށުވިން ކުރަހާފައި އޮތް ހަތް ފޫޓުގެ ރާއްޖޭގެ ޗާޓެއް ހުއްޓެވެ. ރާއްޖޭގެ އެންމެ އަގުހުރި އަދި ދުވަސްވީ ގައުމީ ބިނާތައް، މޮޅު ކުރެހުންތެރިއަކު ކުރަހާނެ ފެންވަރަށް، އެ ޑީޓެއިލް ތަކާއި އެކު ރޮދިން ކުރަހައި ކުލަކޮށްފައި ހުއްޓެވެ.\nފަންނު އެކްސްޕޯ އަށް ރޮދިން ޝިހާނާ ތައްޔާރުކުރި މާލޭގެ ހުކުރު މިސްކިތުގެ ކުރެހުމެއް؛ މިއީ މައުރަޒުން ވަނަ ލިބުނު މަސައްކަތްތަކެއް\n"އާންމުކޮށް ރޮދީގެ ކަވި މަސައްކަތޭ ބުނީމަ، މީހުން ހިތަށް އަރަނީ މާޖެހުން، ބާލީސް އުރަ ހެދުން ކަހަލަ ކަންކަން. އެކަމަކު އަބުޑީ ބޭނުންވީ ތަފާތުކޮށްލަން. ފަންނު މައުރަޒަށް އަބުޑީ ހެދި އެއްޗެހިތައް ފެނިފައި މީހުން ތިބީ ހައިރާންވެފަ. މި ކްރޮސް ސްޓިޗް ކަހަލަ މަސައްކަތް މިއީ ވެސް ވަރަށް ޝައުގުވެރި ކަމެއް،" ޝިހާނާ ބުންޏެވެ.\nޝިހާނާގެ ސްޓިޗް އާޓް މިހާރު އެންމެންނަށް!\nޝިހާނާ އަދިވެސް ދަސްކުރަނީ އެވެ. އެކަމަކު އެނގޭ ވަރަކުން އެހެން މީހުންނަށް އޭނާގެ މަސައްކަތް ދަސްކޮށްދިނުމުގެ މަސައްކަތް ވެސް ކުރެ އެވެ.\nޝިހާނާގެ އެމްބްރޮއިޑަރީ ކްލާސް ކުރިއަށްދަނީ؛ އޭނާގެ މަސައްކަތުގެ ބޮޑު ފޯކަސް އެއް މިހާރު ދަނީ ކްލާސްތައް ހިންގުމަށް\n"ގޭގައި ތިބޭ މަންމައިން ގާތުގައި ވެސް އަބުޑީ ބުނެލަން ބޭނުންވަނީ، ދަރިފުޅު އެކަނި ކޮށްލާފައި ދާން ބޭނުން ނުވެގެން ގޭގައި އިންނަން ހަދައިގެން ހުވަފެންތައް ފަހަރެއްގައި ދޫކޮށްލެވިފައި ހުރެދާނެ އޭ. އެއީކީ މައްސަލައެއް ނޫނޭ. އަދި ވެސް ވަގުތު ފާއިތެއް ނުވޭ. އަހަރެމެން މަންމަ އިންނަކީ ވަގުތަށް އަމާންދީފައި ތިބޭ ވަރަށްވުރެ މާ ހިއްވަރުގަދަ ބައެއް. އެހެންވީމަ، މިހާރު ވެސް މަސައްކަތް ފަށައިގަންނަންވީ ހުވަފެނެއް އޮތިއްޔާ،"\nޝިހާނާގެ ދަރިފުޅަށް މިހާރު 24 އަހަރެވެ. ދަރިފުޅާއި އާއިލާ އަށް 20 އަހަރު ހަދިޔާ ކުރުމަށް ފަހު ފަށުވީގެ ހިތްގައިމު ކެރިއަރެއް ބިނާކުރަން މަސައްކަތް ފެށިތާ މިއީ ތިން ވަނަ އަހަރެވެ. މިހާރު އޭނާގެ ވިޔަފާރި ވެސް އޮވެގެން ފުޅާ ވަނީ އެވެ. ދުވަހެއް ދުވަހަކަށް މަސައްކަތުގެ ބުރައާއި ޒިންމާތައް އިތުރުވަނީ އެވެ.\n"ފެށި އިރު އޮތީ މިގޮތަކަށް ނޫން. އިންސްޓަގްރާމް އިން މަސައްކަތް ފުޅާކުރަން ފަށައިގެން ފުރަތަމަ ކޮޅުގައި ވަރަށް މީހުނެއް ވެސް ނުވާނެ. އެހެންވެ، ގިވް އަވޭ އެއްޗިއްސާއި ޕްރޮމޯޝަންތައް ޖައްސައިގެން ވިޔަފާރި ވައިގައި ހިފުވީ، ބައެއް ފިހާރަތަކަށް ވެސް ދިޔައިން، އެއްޗެހި ވިއްކަން ލެވޭތޯ. ނުވި. އެކަމަކު ގިވްއަޕް ކުރަން ބޭނުން ނުވީ. މިހާރު ވަރަށް އުފާވޭ ގިވްއަޕް ނުކުރެވުނީމަ،"


Youth ministryge state minister Mr Ashad B. Kamadhoo ah vadaigenfi\nޔޫތު މިނިސްޓްރީގެ ސްޓޭޓު މިނިސްޓަރ އަސަދު ކަމަދޫގައި\nޔޫތު މިނިސްޓްރީގެ ސްޓޭޓު މިނިސްޓަރ އަސަދު ކަމަދުއަށް ވަޑައިގެންފި\nހިތާދޫ އޮންލައިން | 04 އޮކްޓޯބަރ 2019\nމިނިސްޓްރީ އޮފް ޔޫތު ސްޕޯރޓްސް އެންޕަވަރ މަންޓުގެ ސްޓޭޓު މިނިސްޓަރ އަސަދު ޢަލީ ބ. ކަމަދުއަށް ވަޑައިގެންފިއެވެ.\nބުދަ ދުވަހު ސްޓޭޓު މިނިސްޓަރ ބ. ކަމަދުއަށް ކުރެއްވި މި ދަތުރުފުޅަކީ ކަމަދޫ ކައުންސިލުން އިންތިޒާމު ކޮށްގެން ގެ ަަަަަަަަަަަަަަަަަަަަަަަަަަުރިއަށް ގެންދިޔަ ފުތުސެލް މުބާރާތް ނިކުމުގެ ރަސްމިއްޔާތުގައި ބައިވެރިވެ ވަޑައިގެންނެވުމަށް ކުރެއްވި ދަތުރުފުޅެކެވެ.\nކަމަދޫ ކައުންސިލުގެ ރައީސް އަހްމަދު ސާޖިދު ވިދާޅުވީ ސްޓޭޓު މިނިސްޓަރުގެ ދަތުރުފުޅުގައި ކުއުންސިލާއި ރަށުގެ ޒުވާނުންނާއި ބައްދަލު ކުރަށްވައި ވަރަށް އުންމީދީ ތަރައްގީގެ ތަސއްވުރެއް ހިއްސާ ކުރެއްވިކަމަށެވެ.\n" ސްޓޭޓު މިނިސްޓަރ އަޅުގަނޑު މެންނަށް ވަރަށް ބޮޑު އުންމީދެއް ދެއްވައިފި. ﷲ އިރާދަ ކުރެއްވިއްޔާ ވަރަށް އަވަހަށް ކަމަދޫގެ ލޮބުވެތި ރައްޔިތުންނަށް ހިތް އެދޭފަދަ މަޝްރޫޢުތަކެއް ފެނިގެންދޭނެ " ރައީސް ސާޖިދު ވިދާޅުވިއެވެ.\nރައީސް ވިދާޅުވީ މިނިސްޓަރަށް މެހްމާން ދާރީ އަދާ ކޮށްދެއްވުމަށް ރައްޔިތުން ދެއްވި އެއްބާރު ލެއްވުމަށް ޝުކުރު ދަންނަވާކަމަށެވެ. ޚާއްޞަކޮށް ޔުނިވާސަލް މިލައިދޫ ރިޒޯޓުން ދަތުރުފުޅުގެ ކަންކަން ހަމަޖައްސަވައި ދެއްވުމާއި ދެއްވެވި ވިީއައިޕީ ސާވީސްއަށް ވަރަށް ބޮޑަށް ޝުކުރު.ދަންނަވާކަމަށެވެ.\nޖުންޖުލާ - ދެވަނަބައި\n23 ފެބުރުއަރީ 2020\nބ. އަތޮޅުގެ ފަސް ރަށެއްގެ ފެނާއި ނަރުދަމާގެ މަސައްކަތް ކުރާނެ ބަޔަކު ހޯދަނީ\nދަރިން ތަރުބިއްޔަތު ކުރުމުގައި މައިން ބަފައިންގެ ދައުރު - ދެވަނަބައި\n22 ފެބުރުއަރީ 2020\nރީތި ރީތި ނަލަނަލަ ހަނދެއް ކުރި އަލީގާ - ފުރަތަމަ ބައި\n20 ފެބުރުއަރީ 2020\nދަރިން ތަރުބިއްޔަތު ކުރުމުގައި މައިން ބަފައިންގެ ދައުރު\n19 ފެބުރުއަރީ 2020\nގޮއިދޫއާއި ދަރަވަންދޫއަށް ޖަނަރޭޓަރެއް ގެނެސްފި\n18 ފެބުރުއަރީ 2020\nރިޒޯޓު ބޯއީސް އަށް ހުޅުވާލެވިފައިވާ ސިޓީ! އެއްވަނަ ބައި\nޕްރައިމަރީން ބެލިވި އަންވަރު ހަޖަމުނުގެން ކައުންސިލަށް ކުރިމަތި ލައިފި\n17 ފެބުރުއަރީ 2020\nޖުންޖުލާ - ފުރަތަމަ ބައި\nބ. އަތޮޅު ފުޓްބޯލް ޗެލެންޖު ޖުލައި މަހު ބާއްވަނީ\n11 ފެބުރުއަރީ 2020


COVID-19: Raajje in 85 aharuge firihenaku niyaa vejje - AO News\nކޮވިޑް-19: ރާއްޖެއިން 86 އަހަރުގެ ފިރިހެނަކު ނިޔާވެއްޖެ\nބ. އަތޮޅު ހޮސްޕިޓަލް - ފޮޓޯ: މެޕިއޯ ޑޮޓް ނެޓް\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރި ގޮތުގައި މިއަދު ހެނދުނު ބ. އަތޮޅު ހޮސްޕިޓަލަށް ގެންދިޔަ އުމުރުން 85 އަހަރުގެ ދިވެހި ފިރިހެނަކު ނިޔާވެފައިވާ ކަމަށެވެ. އެ މީހާ ނިޔާވެފައި ވަނީ ހެނދުނު 08:30 ގައެވެ.\nމިއީ ކޮވިޑް-19 ޖެހިގެން ރާއްޖެއިން ނިޔާވި 86 ވަނަ މީހާއެވެ.


China in fenunu virus ethah bayakah jehifaivaane kamah belevey | Mihaaru\nޗައިނާ އިން ފެނުނު ވައިރަސް ކުރިން ހީކުރި ވަރަށް ވުރެ ގިނަ މީހުންނަށް ޖެހިފައިވާނެ ކަމަށް ސައެންސްވެރިން ލަފާ ކުރޭ. --ފޮޓޯ:ގެޓީ އިމޭޖަސް\nޗައިނާ އިން ފެނުނު ވައިރަސް އެތައް ބަޔަކަށް ޖެހިފައިވާ ކަމަށް ބެލެވޭ\n18 ޖެނުއަރީ 2020 - 13:05 1 comment\nބެއިޖިން (ޖެނުއަރީ 18) - ޗައިނާ އިން ފެނުނު ވައިރަސް ކުރިން ހީކުރި ވަރަށް ވުރެ ގިނަ މީހުންނަށް ޖެހިފައިވާނެ ކަމަށް ސައެންސްވެރިން ބުނެފި އެވެ.\nޗައިނާ އިން ފެނުނު ވައިރަސް 45 މީހުންނަށް ޖެހިފައިވާ ކަމަށް ލެބޯޓްރީ ޓެސްޓްތަކުން ދައްކަ އެވެ. ނަމަވެސް އިނގިރޭސި ވިލާތުގެ ތަޖްރިބާކާރުން ބުނަނީ އެ ވައިރަސް 1،700 ވަރަކަށް މީހުންނަށް ޖެހިފައިވާނެ ކަމަށް ލަފާ ކުރެވޭ ކަމަށެވެ.\nޗައިނާގައި ފެތުރެމުންދާ ވައިރަހާއި ގުޅިގެން ވުހާން އިން އަންނަ ޕަސިންޖަރުން ސްކްރީން ކުރަން ސިންގަޕޫރާއި ހޮން ކޮންގެ އެއާޕޯޓްތަކުގައި ވަނީ ފަށައިފަ އެވެ. އެމެރިކާގެ ސެން ފްރެންސިސްކޯ، ލޮސް އެންޖަލިސް އަދި ނިއު ޔޯކުގެ އެއާޕޯޓްތަކުގައި ވެސް ވަނީ އިއްޔެ އިން ފެށިގެން ސްކްރީން ކުރަން ފަށައިފަ އެވެ.\nވުހާން އިންޓަނޭޝަނަލް އެއާޕޯޓުން އަހަރަކު 19 މިލިއަން މީހުންނަށް ޚިދުމަތް ދެ އެވެ. ނަމަވެސް އިންޓަނޭޝަނަލް ދަތުރުތައް ކުރަނީ ދުވާލަކު 3،400 މީހުންނެވެ.


ތައުޙީދުގެ އަހުލުވެރިންގެ ތެރެއިން ބޮޑެތިފާފަތައް ކުރުން މަތީ މަރުވެއްޖެމީހާގެ ޙުކުމަކީ ކޮބާ؟ – DhiSalafiyyah\nތައުޙީދުގެ އަހުލުވެރިންގެ ތެރެއިން ބޮޑެތިފާފަތައް ކުރުން މަތީ މަރުވެއްޖެމީހާގެ ޙުކުމަކީ ކޮބާ؟\n06/08/2012 ޢަޤީދާއާއި ފިރުޤާތައްއައްޝައިޚް މުޙައްމަދު ސިނާން\nޖ : ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((وَنَضَعُ الْمَوَازِينَ الْقِسْطَ لِيَوْمِ الْقِيَامَةِ فَلا تُظْلَمُ نَفْسٌ شَيْئاً وَإِنْ كَانَ مِثْقَالَ حَبَّةٍ مِنْ خَرْدَلٍ أَتَيْنَا بِهَا وَكَفَى بِنَا حَاسِبِينَ)) الأنبياء: ٤٧ މާނައީ: “އަދި ތިމަންއިލާހު ޤިޔާމަތްދުވަހުން ޢަދުލުވެރިކަމުގެ ތިލަފަތްތައް ޤާއިމުކުރައްވާހުށީމެވެ. ފަހެ، އެއްވެސް ނަފްސަކަށް، އެއްވެސް ކަމަކުން ބޭއިންސާފެއް ނުކުރައްވާހުށްޓެވެ. އަދި އެއީ ރެވިއޮށްޓަރެއްގެ ބަރުދަން ކަމުގައިވިޔަސް، އެ ގެންނަވާހުށީމެވެ. ހިސާބު ބައްލަވާ ކަލަކު ކަމުގައި ތިމަންއިލާހު ފުދެއެވެ.” އަދިވެސް ވަޙީ ކުރައްވާފައިވެއެވެ. ((وَالْوَزْنُ يَوْمَئِذٍ الْحَقُّ فَمَنْ ثَقُلَتْ مَوَازِينُهُ فَأُوْلَئِكَ هُمْ الْمُفْلِحُونَ (8) وَمَنْ خَفَّتْ مَوَازِينُهُ فَأُوْلَئِكَ الَّذِينَ خَسِرُوا أَنفُسَهُمْ بِمَا كَانُوا بِآيَاتِنَا يَظْلِمُونَ)) الأعراف: ٨ – ٩ މާނައީ: “އެދުވަހުން (މީސްތަކުންގެ ޢަމަލުތައް) ކިރައި ވަޒަން ކުރައްވާހުށީ ޙައްޤުގޮތުގައެވެ. ފަހެ، އެމީހެއްގެ (ހެޔޮ ޢަމަލުތަކުގެ) ތިލަފަތްތައް ބަރުވެއްޖެ މީހާ (ދަންނާށެވެ!) ފަހެ، ކާމިޔާބު ލިބޭނޭ މީހުންނަކީ ހަމަ އެބައިމީހުންނެވެ. އަދި އެމީހެއްގެ ތިލަފަތްތައް ލުއިވެއްޖެމީހާ (ދަންނާށެވެ!) ފަހެ، އެބައިމީހުންނަކީ، ތިމަންއިލާހުގެ އާޔަތްތަކަށް އިންކާރުކޮށް އުޅުމުގެ ސަބަބުން އެބައިމީހުންގެ އަމިއްލަ ނަފްސުތައް ގެއްލުވައިލި މީހުންނެވެ.” އަދިވެސް ވަޙީ ކުރައްވާފައިވެއެވެ. ((يَوْمَ تَجِدُ كُلُّ نَفْسٍ مَا عَمِلَتْ مِنْ خَيْرٍ مُحْضَراً وَمَا عَمِلَتْ مِنْ سُوءٍ تَوَدُّ لَوْ أَنَّ بَيْنَهَا وَبَيْنَهُ أَمَداً بَعِيداً وَيُحَذِّرُكُمْ اللَّهُ نَفْسَهُ وَاللَّهُ رَءُوفٌ بِالْعِبَادِ)) آل عمران: ٣٠ މާނައީ: “ކޮންމެ ނަފްސެއްމެ، ހެޔޮކަމުގެ ތެރެއިން، އެ ނަފްސެއް ކޮށްފައިވާކަމަކާއި، ނުބައިކަމުގެ ތެރެއިން، އެ ނަފްސެއް ކޮށްފައިވާކަމެއް ޙާޟިރު ކުރައްވާފައިވާތީ ދެކޭނޭ ދުވަސް (ހަނދުމަކުރާށެވެ! އެދުވަހުން) އެ ނަފްސެއް ކުޅަ ނުބައިކަމަކާ އެ ނަފްސަކާ ދެމެދު އެތަކެއް ދުރުމިނެއް ހުންނާނެނަމައޭ ހީކޮށް އެކަމަށް އެދޭނެއެވެ. އަދި ﷲ، އެކަލާނގެ ޢަޛާބަށް ތިޔަބައިމީހުން ބިރުވެރިތިކުރައްވައެވެ. ﷲއީ، އަޅުތަކުންނަށް ނުހަނު އޯގާވަންތަ އިލާހެވެ.” އަދިވެސް ވަޙީ ކުރައްވާފައިވެއެވެ. ((يَوْمَ تَأْتِي كُلُّ نَفْسٍ تُجَادِلُ عَنْ نَفْسِهَا وَتُوَفَّى كُلُّ نَفْسٍ مَا عَمِلَتْ وَهُمْ لا يُظْلَمُونَ)) النحل: ١١١ މާނައީ: “ކޮންމެ ނަފްސެއްވެސް، އެ ނަފްސެއް (ދިފާޢުކޮށް) ޖަދަލުކުރުމަށް އަންނަ ދުވަސް (ހަނދުމަކުރާށެވެ!) އަދި ކޮންމެ ނަފްސަކަށްމެ، އެ ނަފްސެއް ކުޅަ ޢަމަލަކަށް (އެ ދުވަހުން) ފުރިހަމައަށް ޖަޒާ ދެއްވާނެއެވެ. އަދި އެބައިމީހުންނަށް އަނިޔާވެރި ނުވާހުއްޓެވެ.” އަދިވެސް ވަޙީ ކުރައްވާފައިވެއެވެ. ((وَاتَّقُوا يَوْماً تُرْجَعُونَ فِيهِ إِلَى اللَّهِ ثُمَّ تُوَفَّى كُلُّ نَفْسٍ مَا كَسَبَتْ وَهُمْ لا يُظْلَمُونَ)) البقرة: ٢٨١ މާނައީ: “އެދުވަހެއްގައި، اﷲގެ ޙަޟްރަތަށް ތިޔަބައިމީހުން ރުޖޫޢަކުރައްވާނޭ ދުވަހަކަށް، ތިޔަބައިމީހުން ރައްކާތެރިވެ ބިރުވެތިވާށެވެ! ދެން، ކޮންމެ ނަފްސައަކަށް، އެ ނަފްސެއް ހޯދި ކަމެއްގެ ޖަޒާ (އެދުވަހުން) ލިބޭނެއެވެ. އަދި، އެބައިމީހުންނަށް ބޭއިންސާފެއް ނުކުރައްވާ ހުށްޓެވެ.” އަދިވެސް ވަޙީ ކުރައްވާފައިވެއެވެ. ((يَوْمَئِذٍ يَصْدُرُ النَّاسُ أَشْتَاتاً لِيُرَوْا أَعْمَالَهُمْ (6) فَمَنْ يَعْمَلْ مِثْقَالَ ذَرَّةٍ خَيْراً يَرَه (7) وَمَنْ يَعْمَلْ مِثْقَالَ ذَرَّةٍ شَرّاً يَرَه)) الزلزلة: ٦ – ٨ މާނައީ: “އެދުވަހުން މީސްތަކުން ތަފާތު ބައިބަޔަށް ދާނެއެވެ. (އެއީ) އެބައިމީހުންނަށް، އެބައިމީހުންގެ ޢަމަލުތައް ދެއްކެވުމަށްޓަކައެވެ. ފަހެ، ޛައްރެއްގެ މިންވަރުވިޔަސް، ހެޔޮކަމެއްކޮށްފި މީހާ، އޭނާ އެކަން ދެކޭނެތެވެ. އަދި ޛައްރެއްގެ މިންވަރުވިޔަސް، ނުބައިކަމެއްކޮށްފި މީހާ، އޭނާ އެކަން ދެކޭނެތެވެ.” މިފަދަ އެހެންވެސް އާޔަތްތައްވެއެވެ.\nއަދި ނަބިއްޔާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. “مَنْ نُوقِشَ الْحِسَابَ عُذِّبَ.” قَالَتْ عَائِشَةَ رَضِيَ اللَّهُ عَنْهَا: أَلَيْسَ يَقُولُ اللَّهُ تَعَالَى ((فَسَوْفَ يُحَاسَبُ حِسَاباً يَسِيراً)) الانشقاق: ٨ قَالَ: “إِنَّمَا ذَلِكِ الْعَرْضُ وَلَكِنْ مَنْ نُوقِشَ الْحِسَابَ عُذِّبَ “. މާނައީ: “ޙިސާބު ބެލެވިއްޖެމީހާއަށް ޢަޛާބުދެއްވޭނެއެވެ. ޢާއިޝާ ރަޟިޔަﷲ ޢަންހާ ދެންނެވިއެވެ. ﷲ ވަޙީ ކުރައްވާފައިނުވޭތޯއެވެ؟ ((فَسَوْفَ يُحَاسَبُ حِسَاباً يَسِيراً)) الانشقاق: ٨ މާނައީ: ފަހެ، ލުއިފަސޭހަވެގެންވާ ޙިސާބުބެއްލެވުމަކުން، ނިކަންހުރެ އެމީހަކާމެދު ޙިސާބުބައްލަވާނެތެވެ.” އެކަލޭގެފާނު ޙަދީޘް ކުރެއްވިއެވެ. “އެއީ ހަމައެކަނި ހުށަހަޅާލެވޭ ހުށަހަޅާލުމެކެވެ. އެހެނެއްކަމަކު، ޙިސާބު ބެލެވިއްޖެމީހާއަށް ޢަޛާބުދެއްވޭނެއެވެ.”\nމަޙްޝަރުގެ މައިދާނާ ބެހޭގޮތުންނާއި، މީސްތަކުން އެތަނުގައި ތިބޭނެގޮތާއި، މީޒާނާއި، ފަތްފުއްތައް ފެތުރުއްވުމާއިބެހޭގޮތުންނާއި، ހިސާބުބެއްލެވުމަށް ހުށަހެޅުމާއި، ހިސާބުބެއްލެވުމާއި، ޞިރާޠުގެމަގާއި، ޝަފާޢަތާއި، އަދި އެނޫންވެސް މިކަންކަމާގުޅޭ އެންމެހާ ކަމަކާބެހޭގޮތުން ވާރިދުވެފައިވާ ނައްޞުތަކުން އެނގޭގޮތުގައި، ދުނިޔޭގައި މީސްތަކުން، އެބައިމީހުންގެ ވެރި އިލާހަށް ކިޔަމަންތެރިވުމާއި ނުކިޔަމަންތެރިވުމުގެ މިންގަނޑުން އެބައިމީހުން އެއްބަޔަކު އަނެއްބަޔަކާ ތަފާތުވެގެންވާ ފަދައިން، ހަމަމިމިންގަނޑުގެ ދަށުން އާޚިރަތްދުވަހުވެސް އެބައިމީހުން ވާނީ އެކި ގިންތިގިންތިއަށެވެ. އެބައިމީހުންގެ ތެރޭގައި ހެޔޮކަންތައްކުރުމުގައި ކުރިއަރައިދިޔަ މީހުންނާއި، މެދުމިންވި މީހުންނާއި، އެބައިމީހުންގެ ނަފްސުތަކަށް އަނިޔާވެރިވިމީހުންވެއެވެ.\nމިބަޔާންވެދިޔަ ކަންތައްތައް ތިބާއަށް އެނގެއްޖެކަމުގައި ވާނަމަ، ދެން ދެނެގަންނަންވީކަމަކީ، ޤުރުއާނުގެ އާޔަތްތަކުންނާއި، ނަބަވީ ސުންނަތުންނާއި، ސަލަފުއްޞާލިހުންނާއި، ޞަޙާބީންނަށާއި ތާބިޢީންނާށް ހެޔޮގޮތުގައި ތަބާވީ ތަފްސީރާއި ސުންނަތާއި ޙަދީޘްގެ ޢިލްމުވެރިންގެ ކިބައިން ޘާބިތުވާގޮތުގައި، ތައުޙީދުގެ އަހުލުވެރިންގެ ތެރޭގައިވާ ފާފަވެރިން ތިން ގިންތިއަކަށް ބެހޭކަމެވެ.\nފުރަތަމައީ: އެބައެއްގެ ނުބައިފާފައަށްވުރެ އެބައިމީހުންގެ ހެޔޮކަން ބަރުވެއްޖެ މީހުންނެވެ. ފަހެ، މިބައިމީހުންނަކީ ސުވަރުގެ ވަންނާނެމީހުންނެވެ. އަދި ދުވަހަކުވެސް އެބައިމީހުންގެ ގައިގައި އަލިފާން ނުބީހޭނެ މީހުންނެވެ.\nދެވަނައީ: އެބައެއްގެ ހެޔޮކަމާއި ނުބައިކަން އެއްވަރުވެގެންވާ މީހުންނެވެ. މިބައިމީހުންގެ ފާފަތައް އެބައިމީހުން ސުވަރުގެ ވަނަނުދޭ ހުއްޓެވެ. އަދި އެބައިމީހުންގެ ހެޔޮކަންތައް އެބައިމީހުން ނަރަކައިން ދުރުކޮށްދޭ ހުއްޓެވެ. މިބައިމީހުންނަކީ ‘އަޞްޙާބުލް އަޢްރާފް’ އެވެ. ﷲ ސުބުޙާނަހޫ ވަތަޢާލާ މިބައިމީހުންގެ ވާހަކަ ބަޔާންކޮށް ދެއްވާފައިވާގޮތުގައި، އެބައިމީހުން ހުރުމަށް ﷲ އިރާދަކުރައްވާ މުއްދަތެއް ވަންދެން ސުވަރުގެއާއި ނަރަކައާ ދެމެދުގައި އެބައިމީހުން ތިބޭ ހުއްޓެވެ. ދެން އޭގެފަހުގައި އެބައިމީހުންނަށް ސުވަރުގެ ވަނުމުގެ އިޒުނަ ދެވޭ ހުއްޓެވެ. ސުވަރުގޭގެ އަހުލުވެރިން ސުވަރުގެއަށް، އަދި ނަރަކައިގެ އަހުލުވެރިން ނަރަކައަށް ވަނުމަށްފަހު، މިބައިމީހުންނަށް ﷲ ސުބުޙާނަހޫ ވަތަޢާލާ ވަޙީ ބަސްފުޅު އިއްވާނެ ކަން ބަޔާންކުރައްވައި ވަޙީ ކުރައްވާފައިވެއެވެ. ((وَبَيْنَهُمَا حِجَابٌ وَعَلَى الأَعْرَافِ رِجَالٌ يَعْرِفُونَ كُلاًّ بِسِيمَاهُمْ وَنَادَوْا أَصْحَابَ الْجَنَّةِ أَنْ سَلامٌ عَلَيْكُمْ لَمْ يَدْخُلُوهَا وَهُمْ يَطْمَعُونَ (46) وَإِذَا صُرِفَتْ أَبْصَارُهُمْ تِلْقَاءَ أَصْحَابِ النَّارِ قَالُوا رَبَّنَا لا تَجْعَلْنَا مَعَ الْقَوْمِ الظَّالِمِينَ (47) وَنَادَى أَصْحَابُ الأَعْرَافِ رِجَالاً يَعْرِفُونَهُمْ بِسِيمَاهُمْ قَالُوا مَا أَغْنَى عَنْكُمْ جَمْعُكُمْ وَمَا كُنتُمْ تَسْتَكْبِرُونَ (48) أَهَؤُلاءِ الَّذِينَ أَقْسَمْتُمْ لا يَنَالُهُمْ اللَّهُ بِرَحْمَةٍ ادْخُلُوا الْجَنَّةَ لا خَوْفٌ عَلَيْكُمْ وَلا أَنْتُمْ تَحْزَنُونَ)) الأعراف: ٤٦ – ٤٩ މާނައީ: “އެ ދެބައިމީހުންގެ ދެމެދުގައި، ފަރުދާއެއްވެއެވެ. އަޢުރާފުމަތީގައި (އެބަހީ: ސުވަރުގޭގެ ފާރުމަތީގައި) މީހުންތަކެއް ވެއެވެ. އެބައިމީހުންނަށް އެ ދެބައިމީހުންގެ ޢަލާމާތްތަކުން، އެ ދެބައިމީހުން އެނގެއެވެ. އަދި އެބައިމީހުން ސުވަރުގޭގެ އަހުލުވެރިންނަށް ގޮވައިލާނެއެވެ. ތިޔަބައިމީހުންގެ މައްޗަށް ސަލާމްހުށްޓެވެ. އެބައިމީހުން ތިބޭނީ ސުވަރުގެއަށް ނުވަދެވި، އެކަމުގެ ދަހިވެތިކަމުގައެވެ. އަދި އެބައިމީހުންގެ ލޯތައް ނަރަކައިގެ އަހުލުވެރިންނާ ދިމާއަށް އަނބުރައިލާހިނދު، އެބައިމީހުން ބުނާނެއެވެ. އަޅަމެންގެ ވެރިއިލާހެވެ! އަނިޔާވެރިވީ މީހުންނާ އެކުގައި އަޅަމެން ނުލައްވާނދޭވެ! އަދި އަޢްރާފުގެ އަހުލުވެރިން، އެބަޔެއްގެ ޢަލާމާތުން އެބައިމީހުން ދަންނަ މީހުންތަކަކަށް ގޮވައި ބުނާނެއެވެ. ތިޔަބައިމީހުންގެ ބައިގިނަކަމާއި، ތިޔަބައިމީހުން ކިބުރުވެރިވެ އުޅުނުކަން (ނަރަކައިގެ ޢަޛާބުން) ތިޔަބައިމީހުން މިންޖެއް ނުކުރިތާއެވެ! އެބައިމީހުންނަށް ﷲ ރަޙުމަތެއް ނުލައްވާނޭކަމަށް ތިޔަބައިމީހުން ހުވާކޮށްއުޅުނު މީހުންނަކީ މިތިބީހެއްޔެވެ؟ (އެބައިމީހުންނަށް އަންގަވާނެއެވެ.) ސުވަރުގެއަށް ތިޔަބައިމީހުން ވަންނާށެވެ! ތިޔަބައިމީހުންގެ މައްޗަކަށް އެއްވެސް ބިރެއްނެތެވެ. އަދި ހިތާމަކުރާނޭ ބަޔަކު ކަމުގައިވެސް ތިޔަބައިމީހުން ނުވަމެވެ.”\nތިންވަނައީ: އެބައެއްގެ ކިބައިގައި ތައުޙީދާއި އީމާންކަމުގެ އަޞްލުތައް ވުމާއެކު ބޮޑެތިފާފަތަކަށާއި، ކުދިފާފަތަކަށާއި، ފާޙިޝްކަންތައްތަކަށް އަރައިގަތުމުގެ ސަބަބުން އެބައެއްގެ ހެޔޮކަންތައްތަކަށްވުރެ ނުބައިކަންތައްތައް ބަރުވެގެންވާ މީހުންނެވެ. ފަހެ، މިބައިމީހުން ކޮށްފައިވާ ފާފަތަކުގެ ނިޞްބަތުން ނަރަކައަށް ވަންނަ ހުއްޓެވެ. މިބައިމީހުންގެ ތެރޭގައި މިބައިމީހުންގެ ތަނބިކައްޓާ ހަމައަށް އަލިފާން ހިފާފައިވާ މީހުން ވާހުއްޓެވެ. އަދި މިބައިމީހުންގެ ތެރޭގައި ކަށިމަތީގެ މެދާހަމައަށް އަލިފާން ހިފާފައިވާ މީހުންނާއި، އަދި ކަކުލާ ހަމައަށް އަލިފާން ހިފާފައިވާ މީހުން ވާހުއްޓެވެ. މިފަދައިންގޮސް މިބައިމީހުންގެ ތެރޭގައި ހަމައެކަނި މިބައިމީހުން ކޮށްފައިވާ ސަޖިދައިގެ އަސަރު ނޫނީ ﷲ ނަރަކައިން ސަލާމަތް ނުކުރައްވާ މީހުން ވާހުއްޓެވެ. މިބައިމީހުންނީ، މިބައިމީހުންނަށްޓަކައި އަހަރެމެންގެ މާތް ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަ އާއި އެހެންވެސް ނަބިއްޔުންނާއި ވަލީވެރިންނާއި، މަލާއިކަތުންނާއި، އަދި އެނޫންވެސް ﷲ މަތިވެރިކުރައްވާފައިވާ މީހުންގެ ޝަފާޢަތް ލެއްވުމަށް ﷲ އިޒުނަ ދެއްވަވާނެ މީހުންނެވެ. ފަހެ، އެހިނދު ﷲ ޙައްދެއް ޤާއިމުކުރައްވާ، މިބައިމީހުންގެ ތެރެއިން ބަޔަކު ނަރަކައިން ނެރުއްވާ ހުއްޓެވެ. ދެން އޭގެފަހުގައި އަނެއްކާވެސް ޙައްދެއް ޤާއިމުކުރައްވާ ބަޔަކު ނެރުއްވާ ހުއްޓެވެ. މިފަދައިންގޮސް އެމީހެއްގެ ހިތުގައި ދީނާރެއްގެ ބަރުދަނުގެ ހެޔޮކަންވާ މީހުން ނެރުއްވާ ހުއްޓެވެ. ދެން ބައިދިރުހަމުގެ ބަރުދަނުގެ ހެޔޮކަންވާ މީހުން ނެރުއްވާ ހުއްޓެވެ. ދެން އޮއްޓަރެއްގެ މިންވަރު ހެޔޮކަންވާ މީހުން ނެރުއްވާ ހުއްޓެވެ. މިހެންގޮސް ޒައްރެއްގެ މިންވަރު ހެޔޮކަންވާ މީހުންނާއި ޒައްރެއްގެ މިންވަރަށްވުރެވެސް ހެޔޮކަން ކުޑަކޮށް ހެޔޮކަންވާ މީހުންނެރުއްވަމުންގޮސް، ޝަފާޢަތްތެރިވާ މީހުން ދަންނަވާ ހުއްޓެވެ. ‘އޭ އަހަރެމެންގެ ވެރި އިލާހެވެ. އެއްވެސް ހެޔޮކަމެއްކޮށްފައިނުވާ، އަދި ތައުޙީދުގެ މަތީގައި ކޮންމެ ފަދަ ޢަމަލެއް ކުރިމީހަކު ނަމަވެސް ނަރަކާގައި ނުލަހައްޓަވާނދޭވެ!’\nކަންމިހެންހުރިނަމަވެސް، މިބައިމީހުންގެ ތެރެއިން އެންމެ އީމާންކަން އިތުރުވެގެންވާ، އަދި ފާފަތައް މަދު މީހަކީ ނަރަކާގައި އެންމެ ލުއި ޢަޒާބުލިބޭ، އަދި އެތަނުގައި ކުޑަކޮށް ތިބެންޖެހޭނެ، އަދި އަވަހަށް އެތަނުން ނުކުމެވޭނެ މީހާއެވެ. ހަމައެހެންމެ، އެންމެ އީމާންކަން ބަލިކަށި، ފާފަތައް ގިނަމީހައަކީ މިއެންމެހާ ކަންކަމާ އެންމެ ދުރުވެގެންވާ މީހާއެވެ.\nމިމައްސަލައަކީ ބުއްދިތަކާއި ފަހުމުވުންތައް މަގުއޮޅި، މީސްތަކުންގެ ތެރޭގައި ބޮޑެތި ޚިލާފުތައް އުފެދިފައިވާ މައްސަލައެކެވެ. ((فَهَدَى اللَّهُ الَّذِينَ آمَنُوا لِمَا اخْتَلَفُوا فِيهِ مِنْ الْحَقِّ بِإِذْنِهِ وَاللَّهُ يَهْدِي مَنْ يَشَاءُ إِلَى صِرَاطٍ مُسْتَقِيمٍ)) البقرة: ٢١٣ މާނައީ: “ދެން އެބައިމީހުން ޚިލާފުވެފައިވާ ކަންތަކާމެދުގައި އީމާންވި މީސްތަކުންނަށް، ﷲ، އެކަލާނގެ އިޛްނަފުޅުން ޙައްޤު ތެދުމަގު ދެއްކެވިއެވެ. އަދި ﷲ، އެކަލާނގެ އިރާދަކުރައްވާ ބަޔަކަށް ސީދާވެގެންވާ ތެދުމަގަށް މަގު ދައްކަވައެވެ.”\nأعلام السنة المنشورة، لاعتقاد الطائفة الناجية المنصورة – حافظ بن أحمد الحكمي رحمه الله


Yameen minivan kurumah idhikolhu coalitionun Raees Solih ge arihah!\nކުރީގެ ރައީސް ޔާމީން ގެންދަވަނީ ފަސް އަަހަރުގެ ޖަލު ހުކުމެއް ތަންފީޒް ކުރައްވަމުން--\n8 ޑިސެންބަރ 20192ކޮމެންޓް\nޔާމީން މިނިވަން ކުރުމަށް އިދިކޮޅު ކޯލިޝަނުން ރައީސް ސޯލިހުގެ އަރިހަށް!\nމަނީ ލޯންޑަރިންގެ ކުށުގައި ފަސް އަހަރުގެ ޖަލު ހުކުމެއް ތަންފީޒް ކުރައްވަމުން އަންނަ ކުރީގެ ރައީސް އަބްދުﷲ ޔާމީން މިނިވަން ކުރުމާއި ގުޅޭ ގޮތުން އިދިކޮޅު ކޯލިޝަނުން މިއަދު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ބައްދަލުކުރަން ހަމަޖެހިއްޖެ އެވެ.\nސީއެންއެމްއަށް މައުލޫމާތު ދެއްވަމުން އިދިކޮޅު ޕީޕަލްސް ނެޝަނަލް ކޮންގްރެސް (ޕީއެންސީ)ގެ ޕީޖީ ލީޑަރު އަދި މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވީ އިދިކޮޅު ކޯލިޝަންގެ ވަފްދެއް މިއަދު ހަވީރު 04:00 ޖަހާއިރު ރައީސް ސޯލިހާ ބައްދަލުކުރަން ހަމަޖެހިފައިވާ ކަމަށެވެ.\nއާދަމް ޝަރީފް ވިދާޅުވީ އެ ބައްދަލުކުރެއްވުމުގައި މަޝްވަރާ ކުރެވިގެން ދާނީ ރައީސް ޔާމީންގެ ޝަރީއަތް ކުރިއަށް ދިޔަ ގޮތާއި، އެމަނިކުފާނު މިނިވަން ކުރުމާއި ގުޅޭ ގޮތުން ކަމަށެވެ. މެމްބަރު އާދަމް ޝަރީފް ވިދާޅުވީ ރައީސް ޔާމީނަށް އިއްވާފައިވާ ހުކުމަކީ ސިޔާސީ ހުކުމެއް ކަމަށާއި، އެމަނިކުފާނު މިނިވަން ކުރުމަށް ފަހު ނޫނީ އިދިކޮޅު ކޯލިޝަންގެ މަސައްކަތް ހުއްޓަވާނުލައްވާނެ ކަމަށެވެ.\nރައީސް ޔާމީން މިނިވަން ކުރުމަށް ޕެޓިޝަނެއް ހުޅުވާލާފައި ވާއިރު، ރެއާއި ހަމައަށް 2000 އަށް ވުރެ ގިނަ މީހުން އެ ޕެޓިޝަންގައި ސޮއިކޮށްފައިވާ ކަމަށް އާދަމް ޝަރީފް ވަނީ ވިދާޅުވެފަ އެވެ.\nރައީސް ޔާމީންގެ މައްޗަށް މަނީ ލޯންޑަރިންގެ ކުށް ސާބިތުވެ ފަސް އަހަރުގެ ޖަލު ހުކުމަކާއި ފަސް މިލިއަން ޑޮލަރުގެ ޖޫރިމަނާއެއް އިއްވާފައި ވަނީ މިދިޔަ ނޮވެމްބަރު މަހުގެ 28 ވަނަ ދުވަހު އެވެ.\nއެމަނިކުފާނަށް އިއްވި ޖަލު ހުކުމް މިހާރު ތަންފީޒް ކުރައްވަމުން އަންނައިރު، ރައީސް ޔާމީން ސަލާމަތް ކުރުމުގެ މަސައްކަތް އިދިކޮޅު ކޯލިޝަނުން މިހާރު އަންނަނީ ކުރަމުންނެވެ.\nއެގޮތުން އެމަނިކުފާނަށް އިއްވި ޖަލު ހުކުމާއި ގުޅޭ ތަފްސީލް ބައިނަލްއަގްވާމީ ފަރާތްތަކާއި ހިއްސާ ކުރެއްވުމަށް އެ ކޯލިޝަންގެ ވަފްދެއް ވަނީ ސްރީލަންކާއަށް ވެސް ޒިޔާރަތްކޮށްފަ އެވެ.\nޔާމީންގެ ސަރުކާރުގައި އިކޮނޮމިކް މިނިސްޓަރުކަން ކުރެއްވި މިހާރުގެ މާވަށު ދާއިރާގެ މެމްބަރު މުހައްމަދު ސައީދު ވިދާޅުވީ ޝަރީއަތް ދިޔަ ގޮތާއި މެދު ބޭރުގެ ފަރާތްތަކުން ކަންބޮޑުވުން ފާޅުކޮށްފައިވާ ކަމަށެވެ.\nޝަރީއަތް ދިޔަ ގޮތާއި މެދު ބޭރުގެ ފަރާތްތަކުން ވަރަށް އަވަހަށް ބަޔާންތައް ނެރޭނެ ކަމަށް ސައީދު ވިދާޅުވި ނަމަވެސް، މިހާތަނަށް އައިއިރު، އެކަމާއި ގުޅިގެން ބައިނަލްއަަގްވާމީ މުޖްތަމައުން ބަޔާނެއް ނެރެފައެއް ނުވެ އެވެ.\nރައީސް ޔާމީނަށް އިއްވި ހުކުމާއި ދެކޮޅަށް އިދިކޮޅު ކޯލިޝަނުން ބައިނަލްއަގްވާމީ ފަރާތްތަކާއި ބައްދަލުކޮށްފައި ވާއިރު، އެމަނިކުފާނުގެ ވެރިކަމުގައި ކުރީގެ ރައީސް މުހައްމަދު ނަޝީދަށް އިއްވި ހުކުމާއި ދެކޮޅަށް އޭރުގެ އިދިކޮޅު އެމްޑީޕީން ބައިނަލްއަގްވާމީ މުޖްތަމާއި ބައްދަލުކުރުމުން ރައީސް ޔާމީން އެކަން ސިފަކުރައްވާފައި ވަނީ ޝަރުއީ ދާއިރާއަށް ނުފޫޒު ފޯރުވުމުގެ އަމަލެއްގެ ގޮތުގަ އެވެ.\nއެހެންކަމުން ރައީސް ޔާމީން ނިސްބަތްވެވަޑައިގަންނަވާ ޕާޓީގެ މެމްބަރުން އެމަނިކުފާނަށް އިއްވި ހުކުމާއި ދެކޮޅަށް ކުރައްވަމުން އަންނަ މަސައްކަތް ގިނަ ރައްޔިތުން ސިފަ ކުރަމުން އަންނަނީ ޝަރުއީ ދާއިރާއަށް ނުފޫޒު ފޯރުވުމަށް ހިންގަމުން އަންނަ އަަމަލުތަކެއްގެ ގޮތުގަ އެވެ.\nރައީސް ޔާމީނަށް އިއްވާފައިވާ ޖަލު ހުކުމް ވަނީ މިދިޔަ މަހުގެ 30 ވަނަ ދުވަހު ހައިކޯޓްގައި އިސްތިއުނާފްކޮށްފަ އެވެ.\nއިދިކޮޅު ކޯލިޝަން ރައީސް ޔާމީން ރައީސް ޞާލިޙް\nކޯޓުން ހުކުމް ކުރީމާ ރައީސްއަށް ކޮއްދެވޭނީ ކޮންކަމެއްތޯ ؟ ހުކުމުގެ 2/3 ނުނިމެނީސް ރައީސްއަށް ކުރެވޭނެ އެއްވެސް ކަމެއްނޯންނާނެއެވެ. ޖުޑީޝަރީއަށް ނުފޫޒް ފޯރުވަން ނޫއްޅުއްވާށެވެ.\nތިޔަ މީހަކީވެސް ހަމަ ގޭގައި އިންނަންޖެހޭ މީހެއްނޫން...... ހަމަރައީސެކޭ ކިޔާފަ ގެއަށް


Alia Batt Rajjeygai heydha kuramun dhiya chuttee kuruko eburi India ah gosfi - AO News\nއާލިއާ ބަޓް ރާއްޖޭގައި ހޭދަކުރަމުން ދިޔަ ޗުއްޓީ ކުރުކޮށްލުމަށްފަހު އެބުރި އިންޑިއާއަށް!\nރާއްޖޭގައި ޗުއްޓީ ހޭދަކުރަމުންދާ ބޮލީވުޑްގެ މަޝްހޫރު ބަތަލާ އާލިއާ ބަޓް އޭނާގެ ޗުއްޓީ ކުރުކޮށްލުމަށްފަހު އެބުރި އިންޑިއާއަށް ގޮސްފިއެވެ.\nއާލިއާ ޗުއްޓީކުރުކޮށްލުމަށްފަހު އެބުރި އިންޑިއާއަށް ގޮސްފައިވަނީ އޭނާގެ ލޯބިވެރިޔާ އަދި މަޝްހޫރު އެކްޓަރު ރަންބީރު ކަޕޫރުގެ ބޮޑުބޭބެ އަދި އެކްޓަރު ރާޖީވް ކަޕޫރު މަރުވުމާއި ގުޅިގެންނެވެ. ރާމް ތެރީ ގަންގާ މޭލީ އާއި އެކް ޖާންހޭ ހަމް ފަދަ ފިލްމުތަކުން ގިނަ ބައެއްގެ ސަމާލުކަން ހޯދި ރާޖީވް މަރުވީ އަންގާރަ ދުވަހު ހާޓް އެޓޭކެއް ޖެހިގެންނެވެ. ރިޕޯޓްތަށް ބުނާގޮތުގައި، ހާޓްއެޓޭކެއް ޖެހިގެން ރާޖީވް ގެ ބޭބެ ރަންދީރު އޭނާ ގޮވައިގެން އިންލަކްސް ހޮސްޕިޓަލަށް ގެންދިޔައިރުވެސް އޭނާ އޮތީ މަރުވެފައެވެ.\n58 އަހަރުގެ ރާޖީވްގެ ކުއްލި މަރާއެކު އޭނާގެ އާއިލާ އާއި ބޮލީވުޑަށްވެސް ބޮޑު ހިތާމައެއް ލިބިގެންދިޔައިރު އެ ހިތާމައިގައި ބޮލީވުޑްގެ ގިނަ ފަންނާނުން އަންނަނީ ބައިވެރިވަމުންނެވެ. ރާޖިވްގެ ކުއްލި މަރާއެކު ޝެވަލް ބްލޭންކް ރަންދެލި ރިސޯޓްގައި އެކުވެރިންނާއެކު ޗުއްޓީ ހޭދަކުރަމުން ދިޔަ އާލިއާވެސް ޗުއްޓީކުރުކޮށްލުމަށްފަހު މިއަދު ހެނދުނު އިންޑިއާއަށް ގޮސްފައިވާއިރު ރިޕޯޓްތައް ބުނާ ގޮތުން ރާޖިވްއަށް އެންމެ ފަހުގެ އިހްތިރާމް އަދާކުރުމަށް އާލިއާވަނީ ރާޖިވްގެ ގެއަށް ގޮސްފައެވެ، ރަންބީރާއި އާލިއާގެ ކައިވެނި މިއަހަރު ކުރަން ނިންމާފައިވާއިރު އެ ދެ ތަރިންގެ ކައިވެނި ރަންބީރުގެ ބައްޕަ ރިޝީ ކަޕޫރު މަރާއި ގުޅިގެން ފަސްކޮށްލާފައިވާއިރު އަނެއްކާވެސް އެކައިވެނި ފަސްކުރަންޖެހިދާނެކަމަށް ރިޕޯޓްތައްވަނީ ބުނެފައެވެ.\nބޮލީވުޑްގެ ކުރީގެ މަޝްހޫރު ބަތަލް، ރާޖް ކަޕޫރް އާއި ކްރިޝްނާ ރާޖް ކަޕޫރްގެ ކައިވެންޏަށް ރިޝީ ކަޕޫރް، ރަންދީރް ކަޕޫރް، ރާޖިވް ކަޕޫރް، ރީތޫ ކަޕޫރް އަދި ރީމާ ކަޕޫރް ލިބިފައިވާއިރު މި ފާއިތުވި އަހަރެއް ދުވަހުގެ ތެރޭގައި ކަޕޫރު އާއިލާއިގެ ތިން މެމްބަރުންވަނީ ވަރަށް ކައިރިކައިރީގައި މަރުވެފައެވެ.މި ގޮތުން މިދިޔަ އަހަރުގެ އެޕްރީލް 30 ވަނަ ދުވަހު އެ އާއިލާއިން ރިޝީ ކަޕޫރް މަރުވިއިރު ރާޖީވްގެ ދައްތަ ރީތޫ ނަންތާ މަރުވީ މިދިޔަ އަހަރު ޑިސެމްބަރު މަހުގައެވެ.\nއުމުރުން 23 އަހަރުވިއިރު ރައްޓެހިވީ 04 މީހުންނާއި: އާލިއާ\nއާލިއާ އާއި ރަންބީރުގެ ކައިވެނި ހަފްލާ ބާއްވާނީ ކަޝްމީރުގައި\nއާލިއާގެ އުފަންދުވަހު މުއައްޒަފުންނަށް ހަދިޔާދީފި\nބޮލީވުޑްގެ ޒުވާން ބަތަލާ އާލިއާ ޕްރޮޑިއުސަރަކަށް


މޯލްޑިވްސް ޕޮލިސް ސަރވިސްގެ ވަޒީފާތަކަށް މީހުން ހޮވުމުގައި ހަމަހަމަ ފުރުސަތުތަކެއް ދިނުމަށްޓަކައި އާއްމު އުސޫލުން މަގާމުތަކަށް މީހުން ހޮވަނީ އިއުލާންކޮށްގެންނެވެ. މިކަމަށްޓަކައި ކުރެވޭ އިއުލާން ސަރުކާރުގެ ގެޒެޓުގައި ޝާއިއު ކުރެވޭނެއެވެ. މިއިއުލާނުގައި ހުސްކޮށް ހުރި ވަޒީފާގެ ފުރުސަތުތަކާއި އެ މަގާމުތަކުގެ ޝާރުތުތައް ބަޔާންކޮށްފައިވާނެއެވެ. އަދި ކުރިމަތިލާ ފަރާތްތަކުން ލިޔެކިޔުން ހުށަހަޅަންޖެހޭ ސުންގަޑިވެސް ބަޔާންކޮށްފައިވާނެއެވެ.\nއާއްމުކޮށް ފުލުހުންގެ ވަޒީފާއަށް ޝައުގުވެރިވާ ފަރާތްތަކަށް ކުރެވޭ އިއުލާންގައި ހުޅުވާލެވޭނީ ޕޮލިސް ކޮންސްޓަބަލްގެ މަގާމަށް ކުރިމަތިލުމުގެ ފުރުސަތެވެ. މިމަގާމަށް ޝަރުތު ހަމަވާ ފަރާތްތަކާއި އިންޓަރވިއުކުރުމުގެ އިތުރުން ފިޓްނެސް ޓެސްޓަކާއި ފެތުމުގެ ޓެސްޓެއް ބޭއްވުމަކީ އެކަށީގެންވާ ކަމެކެވެ. މިޓެސްޓްތަކުގެ އިތުރުން ފުލުހުންގެ ވަޒީފާއަށް މީހުން ހޮވުމުގައި ތައުލީމީ ފެންވަރާއި މުއާމަލާތުކުރުމުގެ ހުނަރު ހުންނަ ފަރާތްތަކަށް އިސްކަންދެވޭނެއެވެ.\nއާއްމު މުވައްޒަފުންގެ ވަޒީފާ\nމޯލްޑިވްސް ޕޮލިސް ސަރވިސްގައި ޔުނީފޯމް އެޅި ފުލުހުންގެ އިތުރުން އާއްމު މުވައްޒަފުންގެ ވަޒީފާތައްވެސް ހުރެއެވެ. މި ވަޒީފާތަކަކީވެސް ހުސް މަގާމުތަކަށް އިއުލާންކުރެވޭ ވަޒީފާތަކެކެވެ. މިކަމަށް ކުރެވޭ އިއުލާންގައި މަގާމުގެ ޝަރުތުތަކާއި އެހެނިހެން މައުލޫމާތު ހިމެނޭނެއެވެ. ފުުހުންގެ ވަޒީފއާއި ހިލާފަށް އާއްމު މުވައްޒަފުންގެ މަގާމުތަކަށް މީހުން ހޮވުމުގައި ފިޓްނެސް ޓެސްޓާއި ފެތުމުގެ ޓެސްޓް ނުހިމެނޭނެއެވެ. މީގެ އިތުރުން ފުލުހުންގެ މަސައްކަތާއި ނުވަތަ މިދާއިރާއާއި ގުޅުންހުރި ވަރަށް ހާއްސަ ހުނަރެއް ނުވަތަ އިލްމެއް ލިބިފައިވާ ފަރާތެއްނަމަ އަޅުގަނޑުމެންނަށް ވަނަރު މެއިލްކޮށް ދެއްވާށެވެ.


Dabuliu es ey iree on iree baasket chelenj miaharu aguhuri dhe iventaaeku\nޑަބުލިއު ސްޕޯޓްސް އެކަޑަމީގެ “ތްރީ އޮން ތްރީ ބާސްކެޓް ސްޓްރީޓް ޗެލެންޖް” މިއަހަރުވެސް ބާއްވާގޮތަށް ނިންމާ، އެކަން އިއުލާންކޮށްފި އެވެ. މިއަހަރު މި އިވެންޓް މެއިން ސްޕޮންސަރަކީ އައިވެލް ޕޯޓްރޭޓް އެވެ.\nކުޅުދުއްފުށީ ޒޯން ސްޓޭޑިއަމްގެ ބާސްކެޓް ކޯޓްގައި ބާއްވާގޮތަށް ނިންމާފައިވާ މިމުބާރާތް އޮންނާނީ މިމަހު 25-29 އަށެވެ. މުބާރާތުގައި ވާދަކުރުމުގެ ފުރުސަތު ދެ ޖިންސަށް ހުޅުވާލާފައިވާއިރު ތިން ކެޓަގަރީއެއް ހިމެނެ އެވެ. އެއީ ފިރިހެން، އަންހެން އަދި ޖޫނިއަރ ބޯއީސް އެވެ. ޖޫނިއަރ ބޯއީސް ކެޓަގަރީގައި ބައިވެރިވެވޭނީ 16 އަހަރުގެ ދަށުގެ ކުދިންނަށެވެ.\nއައިވެލް ޕޯޓްރޭޓް ޑަބުލިއު އެސް އޭ ތްރީ އޮން ތްރީ ސްޓްރީޓް ޗެލެންޖްގައި މިއަހަރުވެސް ކުއަންޓަމް ކިންގް އޮފް ދަ ރިންގް އާއި ތްރީ ޕޮއިންޓް ހޮޓްޝޮޓް ހިމެނެ އެވެ. އަދި ސްޕެކްޓޭޓަރ ޗެލެންޖަސްވެސް ހިމެނެ އެވެ.\nމިއީ މިމުބާރާތް ބާއްވާ ދެ ވަނަ އަހަރަށްވާއިރު މިއަހަރުގެ މުބާރާތް ބާއްވަނީ އިތުރު ބޮޑު ދެ އިވެންޓާއެކު އެވެެ. މިތަނުން އެއް އިވެންޓަކީ އައިވެލް ޕޯޓްރޭޓް ފޮޓޯގްރަފީ ޗެލެންޖެވެ. 30،000ރ އަށްވުރެ ގިނަ ރުފިޔާގެ އިނާމު ހުށަހެޅިފައިވާ މިމުބާރާތަކީ މުޅި ރާއްޖެއަށް ހުޅުވާލައިގެން ބާއްވާ ފޮޓޯގްރަފީ ޗެލެންޖެކެވެ. މިމުބާރާތުގެ އެއްވަނަ އިނާމަކަށް 32 އިންޗީގެ ސްމާޓް ޓީވީއަކާއި ޕީއެސް4އެއް ހުށަހެޅިފައިވާއިރު ދެ ވަނަ އިނާމަކަށް ލެޕްޓޮޕެއް އަދި ތިންވަނަ އިނާމަކަށް ޖޭބީއެލް ބުރޭންޑްގެ ސައުންޑް ބާ އެއް ހުށަހަޅާފައިވެ އެވެ. މިމުބާރާތުގެ ފޮޓޯ އަޕްލޯޑް ކުރުމުގެ ފުރުސަތު ހުޅުވާލާފައިވާއިރު މިމަހުގެ 26 ވަނަ ދުވަހުގެ ނިޔަލަށް ފޮޓޯ ފޮނުވޭނެ އެވެ.\nދެވަނަ އިވެންޓަކީ މަންދު ކޮލެޖާއި ޑަބުލިއު ސްޕޯޓްސް އެކަޑަމީ ގުޅިގެން މަންދު ކޮލެޖްގެ އޮފީސް ކުޅުދުއްފުށީގައި ހުޅުވުމުގެ ރަސްމިއްޔާތާ ގުޅުވައިގެން ކުރިއަށްގެންދާ ސްކޮލަޝިޕް ލިބޭ އަގުހުރި ފުރުސަތުތަކެކެވެ. ސްކޮލަޝިޕްތައް ލިބުމުގެ ފުރުސަތު އޮންނަނީ ބޮޑުތިލަދުންމަތި ހިމެނޭ މި ތިން އަތޮޅުގެ ދަރިވަރުންނަށެވެ. މިފުރުސަތު ހޯދުމަށްޓަކާ ޖުލައި އިންޓޭކަށް ދަރިވަރުން ރަޖިސްޓްރީވުމަށްވަނީ ހުޅުވާލާފައި އެވެ.\nމި ސްކޮލަޝިޕްތައް ލިބޭ ފަރާތްތައް ކަނޑައެޅުމަށް ބާއްވާ ގުރުއަތުނެގުން އޮންނާނީ އައިވެލް ޕޯޓްރޭޓް ޑަބުލިއު އެސް އޭ ތްރީ އޮން ތްރީ ސްޓްރީޓް ޗެލެންޖްގެ ފައިނަލް ނައިޓްގައި ބާސްކެޓް ކޯޓްގަ އެވެ. ފައިނަލް އިވެންޓް އައިސް ޓީވީ ވަގުތު ދައްކާނެ އެވެ.\nބާސްކެޓް މުބާރާތުގެ ބައިވެރިވުމުގެ އެންމެ ފަހު ތާރީހަކީ މިމަހުގެ 20 ވަނަ ދުވަހެވެ. މިމުބާރާތަކާއި ބެހޭ އިތުރު މައުލޫމާތު ޑަބުލިއު ސްޕޯޓްސް ފޭސްބުކް ޕޭޖުންނާއި އައިވެލް ޕޯޓްރޭޓްގެ ޕޭޖުން ލިބެން ހުންނާނެ އެވެ.\nމަކިޓާ ޖޫނިއާރ އެތްލެޓިކްސްގައި މިއަހަރު 21 ސްކޫލަކާއި 11 ކުލަބެއް


Farhan ge Ufandhuvahu Eynage Loabiveriya Dhini Europe ah dhaan Dhekolhu Ticket\nފަރްހާނު އާއި ޝިބާނީ---\n10 ޖެނުއަރީ 20190ކޮމެންޓް\nފަރްހާނުގެ އުފަންދުވަހު ލޯބިވެރިޔާ ދިނީ ޔޫރަޕް ދެކޮޅު ޓިކެޓު\nބޮލީވުޑުގެ މަޝްހޫރު އެކްޓަރު ފަރްހާނު އަހްތަރުގެ އުފަންދުވަހުގެ ހަދިޔާއަކަށް އޭނާގެ ލޯބިވެރިޔާ، އިންޑިއާގެ ލަވަކިޔުންތެރިޔާ އަދި މޮޑެލް ޝިބާނީ ދަންޑެކާރު ދިނީ ޔޫރަޕަށް ދާން ދެކޮޅު ޓިކެޓު ކަމަށް އިންޑިއާގެ ނޫސްތަކުން ބުނެފިއެވެ.\nފަރްހާނަށް އިއްޔެ 45 އަހަރު ފުރިފައިވާއިރު އޭނާގެ އުފަންދުވަސް ވަނީ ވަރަށް ކުލަގަދަކޮށް ފާހަގަކޮށްފައެވެ. ގިނަ ބަޔަކު އޭނާއަށް އުފަންދުވަހުގެ ތަހުނިޔާ ކިޔާފައިވާއިރު ޝިބާނީ ވެސް ވަނީ އިންސްޓާގުރާމު މެދުވެރިކޮށް އޭނާއަށް ހާއްސަ ތަހުނިޔާ އެއް ކިޔާފައެވެ.\nއިންޑިއާގެ ނޫސްތަކުން ބުނިގޮތުގައި އެހާއްސަ ތަހުނިޔާއާއެކު ޝިބާނީ ވަނީ ފަރުހާނުއަށް ޔޫރަޕަށް ދާން ދެކޮޅު ޓިކެޓު ދީފައިވާކަމަށެވެ. އަދި ވަރަށް އަވަހަށް އެދެމީހުން ޔޫރަޕަށް ދާން ފުރާނެ ކަމަށް ވެސް އިންޑިއާގެ ނޫސްތަކުން ވަނީ ބުނެފައެވެ.\nފަރްހާނު އާއި ޝިބާނީ ލޯބީގެ ގޮތުން ގުޅިގެން އުޅޭކަމަށް ހަބަރުތައް ބުނަމުން އަންނަތާ މިހާރު ދުވަސްތަކެއް ވެއްޖެއެވެ. އެއަޑުތައް ފެތުރުނު ނަމަވެސް މީގެ ކުރިން އެކަމާއި ގުޅިގެން ބަހެއް ބުނެފައި ނުވާ ފަރްހާން ވަނީ ދާދި ފަހުން އެކަން ރަސްމީކޮށް އިއުލާނުކޮށްފަ އެވެ.\nއިންޑިއާގެ ނޫސްތަކުން ބުނާގޮތުގައި ފަރްހާނު އާއި ޝިބާނީ މިހާރު ބޭނުން ވަނީ އެގުޅުން އިތުރު ހަރުފަތަކަށް ގެންދާށެވެ. އެގޮތުން މިއަހަރު ދެމީހުން ކައިވެނިކުރާނެ ކަމަށް ނޫސްތަކުން ވަނީ ބުނެފައެވެ.\nރޮކް އޮން2އާއި ޒިންދަގީ ނާ މިލޭގީ ދުބާރާ އާއި ބާގް މިލްކާ ބާގް ފަދަ ކާމިޔާބު ފިލްމުތަކުގައި މަސައްކަތްކޮށްފައިވާ އުމުރުން 44 އަހަރުގެ ފަރްހާން ވަނީ މީގެ ކުރިން ކައިވެންޏެއްކޮށްފައެވެ. ހެއާ ސްޓައިލިސްޓެއްކަމަށްވާ އަދުނާ ބަބާނީއާ ފަރްހާނު 2000 ވަނަ އަހަރު ކައިވެނިކޮށްފައިވާއިރު އެމީހުންގެ ކައިވެންޏަށް ވަނީ ދެ ކުދިން ލިބިފައެވެ. އަދި ހަތް އަހަރު އެކުގައި އުޅުމަށްފަހު އަދުނާ އާއި ފަރްހާނު ވަކިވެފައިވަނީ މިދިޔަ އަހަރެވެ. ނަމަވެސް، ޝިބާނީ މީގެކުރިން ކައިވެންޏެއް ކޮށްފައެއް ނުވެއެވެ.\nމުނިފޫހިފިލުވުން ފަރްހާން އަކްތަރް\nކޮލޮމްބޯގައި ބޮމުގެ ހަމަލާތަކެއް ދީފި


Aadhayaa hilaafu biya janavaareh maruvefai ovva fenijje | ungoofaaru.com\nބަނޑޭރިގަނޑު/ޚަބަރު/އާދަޔާ ޚިލާފު ބިޔަ ޖަނަވާރެއް މަރުވެފައި އޮއްވާ ފެނިއްޖެ!\nމުނާޒު މުޙައްމަދު 11 މާރޗް 2016\nމެކްސިކޯގެ ރިސޯޓް ސިޓީއެއް ކަމުގައިވާ އެކަޕަލްކޯގެ ގޮނޑުދޮށަށް މަރުވެފައި އޮތް އާދަޔާ ޚިލާފު ބިޔަ ޖަނަވާރެއް ލައްގާފައި އޮއްވާ ފެނިއްޖެވެ. މި ޖަނަވާރު ފެނިފައިވަނީ އެވަގުތު އެކަޕަލްކޯގެ ބޮންފިލް ބީޗް ގޮނޑުދޮށުގައި ތިބި ފަތުރުވެރިންގެ ބަޔަކަށެވެ. މީގެ ކުރިން ފެނިފައި ނުވާ ކަނޑުގައި އުޅޭކަމަށް ލަފާ ކުރެވޭ މި ބިޔަ ޖަނަވާރުގެ ބޮޑުމިނުގައި4މީޓަރު ހުރެއެވެ. ބިރުވެރި ސިފައެއްގައި އޮތް މި ޖަނަވާރުގެ ސަބަބުން ކަނޑުގެ ދިރުންތަކާ ބެހޭ މާހިރުންގެ މެދުގައި ވަނީ ހައިރާންކަން އުފެދިފައެވެ.\nއެކަޕަލްކޯގެ ގޮނޑުދޮށަށް ލައްގާފައިވާ ބިޔަ ޖަނަވާރު – ފޮޓޯ: މިރަރ\nމި ޖަނަވާރު ބޮންފިލް ބީޗަށް ލައްގާފައިވަނީ މެކްސިކޯ ކަނޑުގައި ދެމެމުންދާ ބާރު އޮއެވަރާ އެކު ކަމަށް ލަފާ ކުރެވެއެވެ. މެކްސިކޯގެ ކަމާ ބެހޭ ފަރާތްތަކާ ހަވާލާދީ މިރަރ އިން ރިޕޯޓްކޮށްފައިވާ ގޮތުގައި އެ ޖަނަވާރު ފެނުނު އިރު މަރުވެފައި އޮންނަތާ އަދި އެހާ ގިނަ އިރެއް ނުވާނެއެވެ. އެހެން ނަމަވެސް އެ ޖަނަވާރު ވަނީ ވަރަށް އަވަހަށް ކުނިވާން ފަށާފައެވެ. މި ޖަނަވާރުގެ ފޮޓޯތައް ސޮސިއަލް މީޑިއާގައި އާންމުވެ މީހުންގެ މެދުގައި މި ޖަނަވާރުގެ އަސްލާ ބެހޭގޮތުން ވަނީ ހޫނު ބަހުސެއް އުފެދިފައެވެ. ބައެއް މީހުން ބުނާ ގޮތުގައި މި ޖަނަވާރަކީ ބޮޑުމަހުގެ އާއިލާގެ އެއްޗެކެވެ.


Harry Aai Meghan Ah Anhen Kujjaku Libijje, Nan Haasakuree Diana Ah - Vaguthu\nއިނގިރޭސިވިލާތުގެ ޕްރިންސް ހެރީ އާއި މޭގަން މާކެލް އަށް އަންހެން ކުއްޖަކު ލިބިއްޖެއެވެ. ދެންމެ ދެމަފިރިންގެ ފަރާތުން މީޑިއާއަށް ކަށަވަރު ކޮށްދީފައިވާ ގޮތުގައި ދަރިކަނބަލުންގެ ނަމަކީ ލިލީބެޓް "ލިލީ" ޑަޔާނާ މައުންޓްބެޓެން ވިންޑްސާއެވެ.\nލިލީ އަކީ ރާނީ އެލިޒަބަތަށް އިހްތިރާމް އަދާކުރުމުގެ ގޮތުން ކިޔާފައިވާ ނަމެއް ކަމަށް ރިޕޯޓްތައް ބުނެއެވެ. ލިލީބެޓް އަކީ ރާނީ އެލިޒަބަތައް އާއިލާ މެންބަރުން ލޯބިން ކިޔާ ނަމެކެވެ.\nމިއީ ހެރީ އާއި މޭގަން އަށް ލިބުނު ދެވަނަ ދަރިފުޅެވެ. މީގެ ކުރިން ލިބިފައި ވަނީ ފިރިހެން ކުއްޖެކެވެ. އެދަރިފުޅަށް ކިޔަނީ އާޗީ އެވެ.\nމޭގަން ވިހާފައި ވަނީ އެމެރިކާގެ ކެލިފޯނިއާގައެވެ.\nހެރީ އާއި މޭގަންގެ ފަރާތުން ނެރުނު ބަޔާނެއްގައި ބުނެފައި ވަނީ މޭގަން ވިހާފައި ވަނީ ހުކުރު ދުވަހު 11:40 ގައި ކަމަށެވެ. ލިލީ އުފަންވިއިރު ބަރުދަނުގައި 3.5 ކިލޯ ހުއްޓެވެ. މިހާރު ދެމައިން ވެސް ތިބީ ގޭގައި ކަމަށާއި ދެމައިންގެ ހާލު ވެސް ރަނގަޅު ކަމަށް ބަޔާނުގައި ބުނެފައި ވެއެވެ.\nހެރީ އާއި މޭގަން އަށް ދަރިއަކު ލިބުމުން ރާނީ އެލިޒަބަތު އާއި ޕްރިންސް ޗާލްސްގެ ފަރާތުން އަދި މިހާތަނަށް މަރުހަބާގެ މެސެޖެއް އާއްމު ކުރައްވާފައެއް ނުވެއެވެ.\nލިލީ އުފަންވެފައި މިވަނީ ޝާހީ އާއިލާ އާއި ގުޅޭ ގޮތުން ހެރީ އާއި މޭގަން ދެއްވި އިންޓަވިއުއެއްގެ ސަބަބުން ހެރީގެ ދެކަނބަލުންނާއި ޝާހީ އާއިލާގެ ގުޅުން ވަރަށް ބޮޑަށް ގޯސްވެފައިވާ ދަނޑިވަޅެއްގައެވެ. ނަމަވެސް އެއިންޓަވިއުގެ ފަހުން ޕްރިންސް ފިލިޕް އަވަހާރަވުމުން ޖަނާޒާގައި ބައިވެރިވާ ހެރީ ވަނީ އިނގިރޭސިވިލާތައް ދަތުރުކޮށްފައެވެ.\nޖޫން 6, 2021 21:58\nލިލީ ކޮއި ވަ ރަށް ލޯބި